
— Ești sigur că vine astăzi? întrebă Andy Malone, nerăbdătoare, apoi se așeză într-o poziție mai confortabilă.
Scaunul înalt, de bar, îmbrăcat în vinilin roșu, era destul de incomod.
— Nu, bineînțeles că nu sunt, zise Gabe Sanders, proprietar și bucătar-șef al localului Gabe’s Chili Parlor, în timp ce ștergea cu un prosop tejgheaua curată, dar crăpată, a barului. N-a spus decât că s-ar putea să vină azi. Deci nu e neapărată nevoie să fie aici, nu-i așa? Face ce vrea el.
Bărbatul grizonat chicoti.
Instinctele antrenate ale lui Andy îi dădură un semnal; ea uită de senzația de inconfort produsă de tăblia tare a scaunului. Știa prea bine cum să atragă atenția celorlalți consumatori. Dar în orice clipă, lui Gable Sanders putea să i se pară că era prea curioasă, și să nu-i mai răspundă la întrebări.
— Oh? sorbi nonșalantă din ceaiul cu gheață. Îi fusese servit într-un pahar roșu, din plastic, având lingurița înăuntru. Domnul Ratliff ți-a lăsat cumva impresia unui om impulsiv?
Din clipa în care a rostit întrebarea, a știut că Gabe era deja în gardă. Prosopul nu mai ștergea tejgheaua sau ibricul. Sprâncenele stufoase ale lui Gabe coborâră aproape imperceptibil, deasupra unor ochi mari, puțin prietenoși.
— De ce pui atât de multe întrebări despre Lyon Ratliff? Hm?
Andy încercă să inventeze rapid o poveste. Se aplecă spre Gabe, cu ceea ce dorea să fie o poză care să inspire încredere, și spuse  conspirativ:
— Am avut o colegă de clasă, la SMU, de pe-aici. Ea mi-a povestit despre acest bărbat care trăia la o fermă imensă și conducea un El Dorado argintiu. Mi s-a părut un personaj coborât dintr-un film.
Gabe o privi întrebător, încercând să pătrundă dincolo de fațadă. Încrederea de sine a lui Andy păru să se risipească. Privirea lui îi spunea clar c-o consideră prea bătrână ca să fie studentă.
— Cum o chema?
Complet descumpănită, mai întâi de intuiția lui Gabe, și apoi de întrebare, ea murmură:
— Cum o... pe cine?
— Pe colega ta. Trebuie s-o cunosc, mai mult ca sigur. Servesc chili și burger aici din ’47. Cunosc majoritatea familiilor din Kerrville.
— Oh, înseamnă că o știi pe... Carla. De fapt locuia în San Antonio și venea aici doar vara, în vizită la verii ei.
Andy întinse mâna după paharul cu ceai și sorbi cu nesaț, de parcă lichidul ar fi conținut un tonic.
De când venise aici, în Texas, în urmă cu câteva zile, ea se simțise nelalocul ei. Întrebările politicoase, puse cu grijă, care prin alte locuri ar fi deschis orice ușă, nu o duseseră nicăieri. De parcă cetățenii orășelului Kerville se hotărâseră să-l apere pe Lyon Ratliff, și pe tatăl acestuia, un bărbat foarte retras, care era de fapt scopul venirii ei.
Generalul Michael Ratliff era ultimul supraviețuitor dintre generalii din cel de-al doilea război mondial. Andy își jurase să-i ia un interviu în cadrul programului ei TV. Și dacă veștile privind sănătatea lui șubredă erau adevărate, trebuia s-o facă repede. Până acum, călătoria ei nu-i dăduse nici o speranță că dorința i se va împlini. Gabe Sanders devenise, la rândul lui, la fel de reținut ca și ceilalți cărora le ceruse informații.
Hotărâtă, își înălță bărbia, iar colțurile gurii conturară un zâmbet dulce. Ochii îi străluceau.
— Domnule Sanders, n-ai din întâmplare o felie de lămâie pentru ceaiul meu?
Încrederea în sine îi reveni, văzându-l pe Gabe uluit, pentru moment, de surâsul ei radios.
— Imediat.
— Oh, minunat! Îți mulțumesc.
Își îndepărtă de pe față o șuviță ce păr auriu. Își folosea chipul atrăgător doar atunci când era obligată să obțină vreo informație prețioasă, și acest lucru o întrista de fiecare dată. Ar fi vrut ca oamenii să nu se comporte diferit atunci când aveau în fața lor un reporter-bărbat Dar atunci când era absolut necesar, se folosea de orice avantaj, iar dacă cineva o găsea provocatoare, nu vedea nici un rău în asta. Tatăl ei, care avusese inspirația unui poet, o comparase odată cu un parfait din înghețată de vanilie, cu Amaretto și sos caramel.
— Mulțumesc, îi spuse ea lui Gabe, care îi adusese două felii de lămâie pe o farfuriuță.
Stoarse una din felii în paharul cu ceai, care i se păruse ca un sirop, de vreme ce ea nu obișnuia să bea nimic îndulcit.
— Nu ești de pe-aici, nu-i așa?
Era tentată să inventeze o minciună care să răspundă la întrebarea lui Gabe, ar nu mai avea nici un haz.
— Nu, nu sunt. Locuiesc acum în Nashville, dar am crescut în Indiana.
— Nashville, hm? De unde e Marea Opy? Lucrezi pentru ea?
Ea clătina din cap, râzând.
— Nu. Ci pentru o companie independentă. Prin cablu.
— Cablu?
Sprâncenele lui Gabe se înălțară. Categoric, erau cele mai expresive din câte văzuse.
— Vrei să spui, televiziune prin cablu?
— Da.
— Apari la TV?
— Câteodată. Am un program al meu, în care iau interviuri, și care e preluat și difuzat în toată țara.
— Interviuri?
Se uită peste umărul ei, la ceilalți clienți din încăpere, ca și cum ar fi căutat pe cineva care să merite să i se ia un interviu. Privirea îi reveni apoi spre ea, înțelegătoare.
— Doar nu te gândeai să-i ceri lui Lyon să-ți dea voie să-i iei un interviu tatălui lui, nu-i așa?
— Ba da.
O studie câteva clipe.
— Colega ta, de la SMU, nu există, nu?
Ea îi susținu privirea.
— Nu.
— …
— Așa că domnul Ratliff n-o să-mi dea voie să-i iau un interviu tatălui lui?
— Ba bine că nu! Dar mai bine afli singură, fiin’că uite-l.
Andy își coborî privirea, la cercul ud lăsat pe tejghea de paharul ei. Se auzi sunetul puternic al clopoțelului de deasupra ușii. Simți că o părăsește curajul.
— Bună, Lyon, spuse cineva, dintr-un colț al încăperii.
— Hei, Lyon, se auzi o altă voce.
— Jim, Pete...
Vocea îi era profundă și aspră. Auzindu-l, Andy se simți cuprinsă de fiori.
Sperase ca el să se așeze pe unul din scaunele înalte de lângă ea, ca să poată lega ușor o conversație. Dar din zgomotul pașilor lui înțelese că se îndrepta spre capătul barului, o prelungire perpendiculară pe tejgheaua la care stătea ea. Cu coada ochiului observă o cămașă albastră. Gabe se îndreptă într-acolo.
— Bună, Lyon. Ce bei? Chili?
— Azi nu. E prea cald. Nu știu cum l-a pregătit Gracie aseară, dar a trebuit să iau două doze din porcăria aia roz că să mă dreg la stomac.
— Nu crezi că durerea de burtă avea o legătură și cu paharele de mărgărita pe care le-ai băut pe lângă chili?
Un râs puternic izbucni din pieptul care era, cu siguranță, foarte lat.
— S-ar putea, s-ar putea.
Vocea aceea. Ce fel de bărbat putea să aibă o voce ca a lui? Andy nu credea că-și va mai putea stăpâni prea mult curiozitatea. Într-un sfârșit, întoarse capul spre Lyon, în timp ce el spunea:
— Dă-mi un cheeseburger.
— Vine!
Andy nici nu mai auzi răspunsul lui Gabe la comanda făcută de Lyon Ratliff. Era captivată de înfățișarea acestuia. Nu arăta deloc așa cum se așteptase ea. Și-l imaginase mai bătrân, de vârstă mijlocie, din cauză că generalul Ratliff se apropia de optzeci de ani. Se părea însă că fiul lui se născuse după război. Lyon Ratliff n-avea mai mult de treizeci și cinci de ani.
Părul des și întunecat părea sculptat în jurul capului. Era grizonat, la tâmple. Sprâncenele groase se arcuiau deasupra ochilor adânci, a căror culoare nu reuși s-o distingă de la distanța aceea. Ochii ei urmăriră conturul nasului roman, care-i amintea de actorii care jucau în filme de inspirație biblică, apoi gura senzuală, care-i amintea tot de actori, dar dintr-un alt gen de filme.
— Carnea provine cumva de la un vițel de la ferma Ratliff? îl întrebă el pe Gabe.
Andy era intrigată de vocea lui. Avea rezonanță, deși nu vorbea prea tare, ca și cum, dacă nu ascultai cu atenție, puteai să pierzi ceva foarte important. Tonul ușor răgușit avea inflexiuni foarte sexy. Categoric, făcea parte din cea de-a doua categorie de actori.
— Bineînțeles. Cea mai bună carne, zise Gabe.
Lyon își dădu ușor capul pe spate și râse. Tocmai se pregătea să ia paharul cu apă rece pe care i-l adusese Gabe, când o observă, din întâmplare.
Ochii lui trecură mai departe, apoi se întoarseră spre ea, studiind-o cu încetineală.
Andy simțea privirea ochilor lui gri alunecând pe fața ei. Începu cu ochii ei, iar Andy citi în privirea lui surpriza la care se așteptase. Era reacția obișnuită a celor care se uitau pentru prima oară în ochii ei. Aveau o nuanță neobișnuită, și erau încadrați de gene lungi și dese.
Ochii lui gri se fixară apoi asupra părului ei. Oare coada de cal, prinsă cu o agrafă în formă de scoică, o făcea să arate prea tânără? Sau - Doamne ferește - arăta ca o femeie de treizeci de ani care se străduiește să pară tânără?
Nu deveni paranoică, Andy, își spuse. Știa cât de atrăgător era părul ei caramel, cu șuvițe aurii. Dar nu cumva îi observase broboanele de transpirație de pe frunte? Cu toate că de ușa localului era atârnat un semn vechi de douăzeci de ani, pe care scria că înăuntru era aer condiționat, Andy își simțea întreg trupul acoperit de o peliculă de transpirație.
Devenise brusc conștientă de fiecare por al corpului ei, de fiecare nerv. Ca și cum ar fi fost deschisă, pentru a fi disecată, iar Lyon Ratliff era omul de știință care examina cu multă răbdare un specimen neobișnuit.
Când ochii lui se opriră pe buzele ei, Andy își feri privirea. Întinse mâna după pahar, care aproape că-i alunecă printre degete. Se temu că, în loc să-i distragă o să-l intrige și mai tare.
Ce se întâmplase cu ea? Venise cu o misiune. Îl pândea de trei zile pe acest bărbat, punea pretutindeni întrebări despre el și tatăl lui, aduna crâmpeie de informații, suferea când era alungată sau repezită. Stătuse ore întregi în salonul de coafură, ascultând bârfele, sperând ca numele lui să fie pomenit, și refuzând din când în când, ferm, dar cu blândețe, să i se tapeze părul „ca să-i dea volum”. Singurul lucru pe care-l aflase fusese că Lyon nu luase parte la ultimul bal, pentru că tatăl lui se simțise rău, că-și comandase alte plante pentru casa de la fermă, și că manichiurista fusese pregătită de marchizul de Sade.
Acum era acolo, la câțiva pași de ea, iar ea parcă-și înghițise limba, pentru prima oară în viață. Unde era stăpânirea ei de sine? Încrederea, încăpățânarea de a nu accepta vreun refuz? Toate o părăsiseră. Obiectivitatea care-o caracterizase până atunci pălise în fața unui bărbat ce emană sexualitate. Se întâlnise cu regi și prim-miniștri, cu președinți, inclusiv cu doi dintre președinții Americii, și nu se simțise intimidată... Și acum acest... acest cowboy intră într-un bar, și eu mă topesc toată.
Încercă cu încăpățânare să-și recapete controlul. Își înălță bărbia și-l privi provocator. Ochii lui o ardeau, topindu-i orice încercare de a părea curajoasă. Poziția maxilarului lui inspira aroganță. Mesajul pe care i-l transmitea n-ar fi fost mai clar nici dacă i l-ar fi spus cu voce tare.
„Da, am auzit de egalitatea sexelor, și consider că nu e un lucru rău, în principiu. Dar acum te privesc și mă gândesc la tine ca al un obiect sexual, și n-ai cum să te împotrivești, orice-ai face.”
Ei bine, putea să facă ceva. Putea să-l determine să nu mai gândească astfel. Avea să-l informeze, cu un stil calm, dar profesional, cine era și de ce venise acolo... dar numai după ce el avea să-și termine cheeseburger-ul, se hotărî ea, văzându-l pe Gabe care-i așeza o farfurie aburindă în față.
Andy studie meniul prăfuit, plin de urme de grăsime, ale cărui prețuri fuseseră șterse și rescrise de nenumărate ori. Nu mai putea să bea încă un pahar de ceai supra îndulcit. Se uită la celelalte mese. O mamă își ștergea copilul la gură, apoi îi îndesă în ea un cartof prăjit.
Într-un final, se uită în celălalt capăt al barului și văzu că Lyon aproape terminase de mâncat. Acum își bea cafeaua. Degetele lungi, puternice, înlănțuiseră posesiv ceașca. O privi. Andy îi zâmbi, dorindu-și să nu arate ca o fetișcană în căutarea unui flirt.
— Bună, zise ea, reușind cu greu să se îndrepte spre el, pentru că-i tremurau genunchii.
Se uită la ea lung, stăruitor, cu un amuzament abia reținut și un aer de evaluare sexuală pe care nu se străduia deloc să și-l reprime. Era chiar într-atât de obișnuit ca femeile să-l abordeze în localuri?
— Bună.
Deci nu avea de gând să-i ușureze situația. O.K., domnule Ratliff. Inspiră adânc și spuse:
— Mă numesc Andrea Malone.
Andy n-ar fi crezut niciodată că expresia lui se putea schimba atât de brusc, de drastic, sau că privirea îi putea îngheța pe loc. O privi cu răceală timp de câteva secunde, apoi se întoarse cu spatele la ea. De parcă nici n-ar fi existat, continuă să soarbă din cafea, cu nonșalanță.
Ea se uită la Gabe, care se concentrase ostentativ asupra unui shaker, dar ale cărui urechi erau ciulite, mai mult ca sigur. Își umezi ușor buzele.
— Am spus că mă num...
— Știu cine ești, domnișoară Malone, zise el, condescendent. Ești din Nashville, de la Telex Cable Television Company.
— Deci te-ai uitat cel puțin pe plicurile scrisorilor mele, deși nu te-ai obosit să le deschizi. Așa să fie? îl întrebă ea, sperând că astfel să-l provoace.
— Da, așa este.
Bău din nou din ceașcă. Indiferența lui o irita. Simți o dorință puternică de a-i smulge ceașca din mână - dacă era un gest posibil din punct de vedere fizic - și s-o arunce cât colo, doar ca să-i atragă atenția. Totuși, se temperă, pentru că prevedea că putea să iasă cu bătaie. El emana forță și voință din toți porii, și nu era prea dornică să se confrunte cu el. Era încăpățânată, dar nu și proastă.
— Domnule Ratliff, să știi că...
— Știu ce vrei. Iar răspunsul este nu. Cred că ți-am mai spus-o, atunci când am răspuns primei tale scrisori, cu câteva luni în urmă. Aceleia i-am răspuns. Se pare însă că nu-ți amintești conținutul ei. Spuneam, în esență, că ar trebui să-ți cruți forțele, timpul, banii și - o studie cu ochi cinici - hainele cele noi. N-o să consimt niciodată ca tatăl meu să dea un interviu acelui post de televiziune. Iar sentimentele mele de azi sunt aceleași cu cele de atunci.
Îi întoarse din nou spatele.
Andy crezuse că blugii ei cei noi și cizmele western aveau să se potrivească cu ambianța. Se îmbrăcase prea studiat? Bine. Făcuse o greșeală. Poate că târcoalele pe care le dăduse în ultimele zile nu fuseseră tocmai „profesionale”, dar n-avea de gând să renunțe tocmai acum. Își îndreptă umerii, punându-și în evidență, fără să vrea, linia dulce a sânilor.
— Nici nu mi-ai ascultat propunerea, domnule Ratliff. Eu...
— Nici nu vreau s-o aud.
Întorsese capul spre ea, iar ochii îi coborâră fără să vrea pe sânii ei. Ea rămase nemișcată, ca și cum, dacă ar fi făcut un singur gest, ar fi recunoscut că situația era pe cale să devină de nesuportat. După un timp, el ridică privirea, iar Andy încercă să-și recapete ritmul respirației.
— Tatăl meu nu dă interviuri, spuse el, încordat. E un om în vârstă. Nu se simte prea bine. Au mai venit și alții, domnișoară Malone, mai importanți decât tine. Răspunsul a fost același, nu, irevocabil.
Se ridică de pe scaun, iar ea se trezi deodată privindu-i gulerul cămășii, din cauză că era foarte înalt. Făcu un pas înapoi, privind fascinată cum mâna lui pătrundea în buzunarul blugilor foarte strâmți, pentru a extrage o bancnotă de cinci dolari. Gestul lui făcu ca obrajii lui Andy să devină ca focul. El puse banii lângă farfurie. Era cel puțin dublu față de cât costă un cheesburger.
— Mulțumesc, Gabe. Pe curând.
— La revedere, Lyon.
Lui Andy nu-i venea să creadă că era ignorată astfel. În timp ce el se îndrepta spre ușă, ea spuse:
— Domnule Ratliff!
Se opri și se întoarse cu mișcări încete, mai amenințătoare decât gesturile bruște. O studie din cap până în picioare, de la părul strâns în coadă la cizmele strălucitoare.
— Nu-mi plac puștoaicele obraznice, domnișoară Malone. Iar tu așa-mi pari. Nu permit ca tatălui meu să i se ia interviuri. Cu atât mai puțin aș fi de acord să fii tu aceea. Așa că, ce-ar fi dacă ți-ai face bagajele și ți-ai deplasa fundulețul drăgălaș înapoi, în Nashville?

*

Își aruncă geantă pe pat și se prăbuși pe scaunul incomod din camera minusculă de motel. Își apăsa fruntea cu opt degete, în timp ce celelalte două, cele mari, i se roteau în jurul tâmplelor. Nu știa dacă durerea de cap se datora căldurii, climei aride sau acelui bărbat. Ba știa. Totul era din cauza lui.
Ridicându-se, după câteva minute de repaus, își scoase cizmele și le aruncă cât-colo. Intră în baie și înghiți două aspirine, cu apă călduță de la robinet.
De ce nu i-ai tras una în fața aceea obraznică? își întrebă propria imagine din oglindă. De ce-ai stat ca o prostănacă, și l-ai lăsat să-și bată joc de tine? Își desprinse părul din agrafă și clătină din cap să și-l aranjeze. Gestul îi accentuă durerea de cap. Pentru că îți dorești acest interviu, de-aia.
Se temea să-l sune pe Les. Ce să-i spună? Nu era omul care să accepte prea ușor o dezamăgire - și asta într-o exprimare blândă. În timp ce forma numărul, începu să enumere în minte lucrurile pe care i le-ar putea spune. După ce i se făcu legătura, auzi mormăitul familiar.
— Mda?
— Bună, eu sunt.
— Ia te uită! Începusem să cred că ai fost luată ostatecă de hoții de vite, sau așa ceva. Ce drăguț din partea ta că ți-ai făcut timp să mă suni!
Sarcasm. Acesta era motivul zilei. Andy oftă resemnată. Așa accepta, întotdeauna, stările de spirit ale lui Les.
— Îmi pare rău, Les, dar n-am avut nimic interesant de comunicat, așa că n-am sunat. Îți mai aduci aminte de ședința de luna trecută, în care s-a discutat despre convorbirile interurbane inutile?
— Nu era vorba de tine, Andy, draga mea, zise el, mai cordial. Cum îți merge, acolo, în ținutul cowboy-lor?
— Nu prea bine. N-am ajuns la niciun rezultat, după primele zile. N-am aflat decât că s-au făcut niște lucrări la casa de la fermă. Și am descoperit localul la care obișnuiește să vină Lyon Ratliff, să ia masa, atunci când e în oraș. Azi chiar am avut plăcerea să-l cunosc pe acest gentleman.
Se holba la picioarele ei, amintindu-și, dar nu privirea lui încărcată de ură, de dinainte de a ieși pe ușă, ci felul în care o privise atunci când ochii li se întâlniseră pentru prima oară. Nu se mai simțise astfel în preajma unui bărbat de când... nu se mai simțise niciodată astfel în prezența unui bărbat.
— Și? o întrebă Les, nerăbdător.
— Oh... uh... cred că o să fie greu, Les. E încăpățânat ca un catâr. Pur și simplu nu se poate discuta cu el. E necioplit și tare de cap.
— La prima vedere pare un tip foarte drăguț, râse Les.
— S-a purtat înfiorător.
În timp ce vorbea, se juca cu ciucurii cuverturii.
— Nu mă mai tentează, Les. Poate că n-ar trebui să forțăm lucrurile. Dacă bătrânul se simte într-adevăr prea rău ca să mai poată acorda un interviu? Poate că nici nu mai e în stare să vorbească. Ce-ar fi dac-aș renunța și m-aș întoarce acasă?
— Andy, drăguțo, ce-ai pățit pe-acolo? Te-a bătut soarele în cap?
Și-l imagină deja pe Les. Probabil că își coborâse picioarele de pe birou, își trăsese scaunul mai aproape și-și proptise coatele pe masă. Ochelarii cu ramă subțire erau fie în creștetul capului, pe părul roșu ca focul, fie pe birou, undeva, printre scrumierele pline de dădeau pe din afară și hârtiile vechi de cel puțin o săptămână. Dacă Andy s-ar fi aflat acolo în biroul lui, și nu la o distanță de două mii de kilometri, ar fi căzut cu siguranță victimă ochilor lui albaștri pătrunzători.
— Doar n-o să-l lași pe un cowboy încăpățânat să-ți stea în cale? I-ai dovedit tu pe alții mai răi. Cu mult mai răi. Îți amintești de tipii aceia din pichetele de grevă? Îl amenințaseră cu moartea pe fotograful nostru. La zece minute după venirea ta, îți mâncau din palmă. Bineînțeles că se dădeau în vânt după trupul tău. Dar orice bărbat cu...
— Les, zise ea, obosită. Te rog.
— Te rog? Ce anume mă rogi? Oh, cât mi-ar mai plăcea să te aud spunând: Les, te rog...
Andy, Les Trapper și cu Robert Malone își începuseră carierele împreună, la un post neînsemnat de televiziune. Andy prezenta știrile, alături de un idiot miop, care lucra acolo încă de la început, și pe care cei din conducere nu se îndurau să-l concedieze.
Prietenia dintre ei a rămas aceeași, chiar și după ce Andy și Robert s-au căsătorit. Cum Robert era mai mereu trimis drept corespondent, departe de casă, Les îi ținuse adesea de urât, dar numai ca prieten.
Își amintea cu acuitatea de noaptea în care Les venise la ea acasă și-i spusese că Robert fusese ucis în Guatemala, unde plecase pentru a filma un reportaj. A fost surprins de un cutremur. Les o ocrotise săptămâni întregi, își asumase responsabilități cărora ea nu le putea face față. Luni la rând, se folosise de Les ca de un scut care o apăra de lumea exterioară.
De atunci continuaseră să fie prieteni. Lucrau acum împreună, la Telex. Știa că nu trebuia să ia în serios glumele lui. Les nu dusese niciodată, absolut niciodată, lipsă de femei.
Dar singura lui iubire adevărată era munca. Fusese și va fi mereu. Era foarte ambițios. Ar fi făcut orice pentru a obține material pentru un reportaj. Era foarte abil și adesea îi lipsea sensibilitatea - chiar dacă Andy nu voia s-o recunoască. Limbajul îi era foarte liber, iar stările de spirit schimbătoare.
Dar era prietenul ei. Și șeful ei. Trebuia să găsească repede o soluție.
— Dacă l-aș convinge pe Lyon Ratliff să-mi acorde un interviu. Ar fi...
— Anost ca naiba. Nu ne-ar spune nimic. Și cui naiba îi pasă de el? Avem nevoie de bătrân, Andy. Repede, până nu dă colțul. Cred că încă mai vrei să promovezi, nu?
— Da, bineînțeles. Mai mult ca orice.
— O.K. Atunci nu mai pierde vremea.
Tonul i se îndulcise considerabil.
— Știi bine că ești mai bună decât oricare dintre tipii de la rețea. Ai talent. Ești cel mai bun reporter de interviuri din ținut. Ai făcut și un ucigaș în serie să plângă. Te-am văzut, și nici măcar n-aveam ochelarii la mine. Erai mai tânără, și arătai al naibii de sexy cu ochii ăia de aur ai tăi și cu trupul provocator. Pune-te pe treabă. Sedu-l pe cowboy-ul ăla și...
— Les!
— Oh, mda, am uitat. Vorbeam cu cea mai frigidă femeie din lume. Ascultă, Andy, pentru cine te păstrezi? Știu al naibii de sigur că nu pentru mine, și asta nu pentru că n-aș fi încercat. De când a murit Robert, duci viața unei virgine. Au trecut trei ani, pentru numele lui Dumnezeu! Relaxează-te. Flutură-i puțin din gene cowboy-ului, și o să vezi cum o să-ți mănânce din palmă.
Îi venea să râdă, din cauza absurdității gândului ca pe Lyon Ratliff să-l poată îmblânzi cineva. Oftă adânc. Până la un punct, Les avea dreptate. Nu știa nimic în afara muncii ei. Poate din cauză că Robert fusese ucis în timpul unei misiuni. Poate pentru că tatăl ei fusese un ziarist renumit. Andy Malone părea predestinată unei cariere reușite în mass-media.
Munca la Telex nu era chiar idealul ei, cu toate că se bucura de recepție pe plan național. Voia însă să lucreze la o rețea. Pentru a obține o slujbă acolo, trebuia însă să dea o lovitură. Un interviu cu generalul Michael Ratliff constituia o garanție în a atrage atenția directorilor rețelelor.
— Bine, Les. Nu sunt de acord cu mijloacele pe care le folosești tu, dar urmărim amândoi același scop. Îți promit că o să mai încerc.
— Așa te vreau. Ce-i cu lucrările de la fermă? N-ai putea să pătrunzi acolo, dându-te drept pituitar?
— Aia e o glandă, idiotule, nu un arbust. Cred că te-ai gândit la o pyracantha sau la un pittosporum.
— Ei, la dracu’! Niciodată n-am stat prea bine cu glandele. Nu știu decât ce să fac cu ele, atâta tot.
— La revedere, Les.
— La revedere. Te iubesc.
— Și eu. Pa.
Își petrecu restul după-amiezii pe un șezlong lângă piscină, de parcă și-ar fi luat liber. Trupul ei armonios iscă fluierături admirative din partea a trei adolescenți. Dar flirtul lor era inofensiv.
Nu însă și Lyon Ratliff.
Trecuseră ore întregi de când corpul ei fusese supus privirilor lui cercetătoare, dar acesta mai răspundea și acum acelor impulsuri. Sânii îi tresăltau, din cauza unor senzații pe care le crezuse demult uitate. O greutate imensă i se așezase parcă pe partea de jos a abdomenului, și-i pulsa, la intervale regulate, amintindu-i că ea nu murise nicidecum odată cu Robert.
Se urcă în mașina închiriată și o porni spre un restaurant, de unde-și cumpără un sandviș cu mult sos, pe care să-l mănânce în cameră. Mai târziu, încercă să se uite la televizor, dar se plictisi repede de reclamele interminabile și de emisiunile anoste de varietăți. Încercă să citească ultimul bestseller. Cu toate că eroul era blond cu ochi verzi, prin față i se derulau imagini cu un bărbat brunet, cu păr răvășit și ochi gri. Cu o gură senzuală, insolentă, care putea deveni brusc aspră de furie, dar care promitea sărutări de neuitat. Un trup înalt și suplu, căruia îi stătea bine în orice fel de haine, o față cu trăsături cioplite în piatră ce inspirau virilitate. Eroul cărții nu putea decât să pălească, în comparație.
— E cel mai nesuferit bărbat pe care l-am cunoscut vreodată, își spuse, lăsând cartea deoparte.
Se ridică să verifice dacă pusese lanțul la ușă. Înainte de a stinge veioza, aruncă o privire peste umăr spre imaginea-i reflectată în oglindă. Era îmbrăcată într-un tricou și bikini. Dar n-a văzut încă totul! își spuse încrezătoare.

Nu-i venea să creadă că fusese atât de ușor! Își adusese aminte că auzise la coafor, că Lyon Ratliff comandase niște plante de la o pepinieră. Nevasta proprietarului se lăudase că soțul ei avea să le livreze și să le planteze joi dimineață.
Andy se trezise în dimineața aceea cu planul gata conturat în minte. Îi mulțumi în gând lui Les pentru idee. Se îmbrăcase cât putuse de profesional, cu un costum de vară din mătase naturală și o bluză fără mâneci, oranj. Își răsucise părul într-un coc ce inspira competență. Conduse până la un kilometru depărtare de fermă, apoi scoase mașina de pe șosea, sperând din tot sufletul să nu fi întârziat.
Stătuse deja pe marginea drumului vreo douăzeci de minute, când văzu furgoneta plină de răsaduri apropiindu-se, coborî repede din mașină, ridică repede capota și încercă să pară cât mai neajutorată și mai necăjită. Așa cum se așteptase, furgoneta opri în dreptul ei.
— Mulțumesc, zise ea.
— Bună dimineața. Ce s-a întâmplat, micuță doamnă?
— Nu știu, se văită ea. Tocmai mă îndreptam spre ferma Ratliff. Întârziasem deja la întâlnire, și acum asta! Mă așteaptă Gracie. Cred că se întreabă ce s-o fi întâmplat. M-ați putea duce până la cel mai apropiat telefon?
N-avea nici cea mai mică idee cine putea fi Gracie. Îl auzise pe Lyon pomenindu-i numele în localul lui Gabe. Putea fi o rudă, bucătăreasa, menajera... sau soția lui? Citise cumva, undeva, că era căsătorit? De ce-o deranja atât gândul că s-ar fi putut să fie? Oricum trucul ei ținuse, pentru că bărbatul îi zâmbi larg.
— Pot să fac mai mult decât atât. Și eu merg la ferma lui Ratliff. Ce-ai zice dacă te-aș duce chiar până la ușă?
Inima îi bătea cu putere.
— Oh, serios? Ești salvatorul meu! Sigur nu te deranjez? îl întrebă, adresându-i unul din cele mai luminoase zâmbete ale ei.
— Deloc.
— Doar o clipă, să-mi iau geanta și să încui mașina.
Se întoarse grăbită la mașină, mulțumind stelelor că omul se lăsase atât de ușor păcălit, că n-o întrebase ce căuta acolo.
Cabina camionetei era zgomotoasă și prăfuită, mirosea a pământ și a îngrășăminte. Andy trăncăni aparent lipsită de griji cu domnul Houghton, până când ajunseră la poarta securizată, acționată electric.
Frânele scrâșniră. Se părea însă că Lyon anunțase paznicii de sosirea furgonetei. Porțile se deschiseră larg. Un cowboy fără dinți, cu o pălărie imensă pe cap, le făcu semn să intre. Chiar dacă o văzu pe Andy, sau chiar dacă observă că nu prea arăta a grădinăreasă, nu reacționă în vreun fel. Andy oftă ușurată, văzând în oglinda retrovizoare cum porțile se închideau în urma lor.
— Te las la intrare. Eu mă întâlnesc cu domnul Ratliff în spatele aripii vestice.
— Minunat, zise ea, zâmbind.
Era chiar mai bine decât se așteptase. Se părea că Lyon avea să fie ocupat, un timp. Lyon? Se gândea la el ca la Lyon, pur și simplu?
Casa era grandioasă, și părea mai potrivită Californiei de Sud decât Texas-ului. Adăpostită de un mănunchi de pecani și stejari, avea două etaje, și lăsa impresia că s-ar întinde pe mai mulți acri, din cauza diferitelor aripi ce-i erau anexate.
Toate clădirile erau din cărămidă nearsă, iar acoperișul din țiglă roșie.
În fața casei, patru arcade susțineau veranda largă, unde atârnau numeroase coșuri cu ferigă, petunii și begonii viu colorate. În umbra deasă, pereți albi făceau un contrast puternic.
— Vă mulțumesc mult încă o dată domnule Houghton, spuse ea, când mașina se opri.
— Cu plăcere, micuță doamnă. Sper ca mașina dumneavoastră să nu aibă o defecțiune prea gravă.
— Da, și eu.
Sări din cabină, strângând din dinți. Închise încet portiera, încercând să nu atragă atenția. Cu pași ușori, măsurați se îndreptă spre ușă, oprindu-se să admire un coș cu flori. Când camioneta se îndepărtă, intră pe verandă.
Fiecărei arcade îi corespundea o fereastră foarte mare. Simțindu-se ca o infractoare, ea încercă să privească înăuntru, ținându-și mâinile în dreptul ochilor. Încăperile erau înalte, bine mobilate și extrem de curate. Văzu camera de zi, cu un șemineu enorm, canapele și fotolii confortabile, biroul, cu etajere ticsite de cărți pe toți pereții și o masă de lemn masiv plină de hârtii, și sufrageria. Ultima cameră era pardosită cu gresie, iar mobila era împletită din răchită. Prin fereastră, Andy văzu doar că unul din pereți era dintr-un geam gros. Încăperea era înțesată de plante tropicale. Deasupra, atârnată de tavan, se învârtea elicea unui ventilator.
Un bărbat în vârstă stătea într-un scaun cu rotile. Citea - sau dormea, poate? Se îndreptă spre colțul casei și privi prin ușa glisantă din sticlă. Bătrânul citea. Ținea în poală o carte. Mâna pătată de vreme întorcea din când în când paginile. Pe nasul descărnat se sprijinea o pereche de ochelari cu rame metalice.
Andy tresări când îl auzi spunând:
— Intră, doamnă Malone.

Șocul o paraliză. Andy nu putea spune ce-o surprinsese mai tare: faptul că bătrânul știuse cine era, încă de la început, sau expresia cu care o întâmpinase. Fusese surprinsă de tată, așa cum fusese și de fiu. Se așteptase la ceva care semăna cu imaginea generalului Patton, creionată de George C. Scott. Unde era acel militar aprig? Generalul Michael Ratliff inspira numai bunăvoință. Văzuse fotografii de-ale lui, dar acestea fuseseră cu patruzeci de ani în urmă, iar bătrânul fragil din scaunul cu roțile nu mai semăna deloc cu acele imagini.
Nedumerirea ei păru să-l amuze.
— Vino mai aproape, să te văd mai bine, doamnă Malone.
Andy se strădui să pășească cât mai ferm în seră.
— Sunteți generalul Ratliff?
El chicoti.
— Bineînțeles.
— Cum... înghiți în sec. De unde-ați știut cine sunt? Mă așteptați?
Se întrebă dacă nu cumva Les dăduse telefon, cerându-i generalului un interviu, dar alungă rapid ideea. Nu părea să facă parte din tehnica lui Les. Și, mai mult ca sigur, nimeni nu vorbea cu generalul fără ca, mai întâi, să discute cu Lyon. Iar acesta nu se răzgândea prea ușor.
— Da, te așteptam, spuse el, fără să-i mai dea vreo explicație. Te rog, ia loc. Vrei să bei ceva?
— Nu, nu, mulțumesc.
De ce se simțea ca o școlăriță prinsă în timp ce făcea o poznă? Se așeză pe marginea unui scaun cu spătar înalt. Își netezi fusta.
— Nici măcar n-ați ridicat privirea atunci când mi-ați vorbit. Cum de...
— Antrenament de militar, doamnă Malone. Am avut întotdeauna un auz excelent de radar. Ca tânăr ofițer, mi-a prins foarte bine. Nimeni nu mă putea critica fără să-l aud.
Râse din nou.
— Dar de unde mi-ați știut numele?
Cu toate că fusese prinsă spionând, situația îi făcea plăcere. Se afla în compania unuia dintre cei mai iluștri eroi ai națiunii. Poate că trupul îi slăbise, dar mintea îi era la fel de ascuțită. Ochii îi erau încețoșați, dar vedeau - bănuia ea - mai multe decât lăsa el să se înțeleagă. Părul alt era pieptănat îngrijit, militărește. Era îmbrăcat într-un costum călcat impecabil.
— Mi-ați urmărit emisiunile TV?
— Nu. Regret s-o spun, dar nu. Știu cine ești, pentru că Lyon mi-a povestit că v-ați întâlnit ieri în oraș.
Îi pândea reacția.
Ea încercă să-și păstreze o mină impasibilă.
— Oh? întrebă ea cu răceală. V-a spus oare și cât de grosolan s-a purtat?
Bătrânul râse scurt, apoi fu întrerupt de un acces de tuse. Ea se ridică repede de pe scaun, alarmată, și se aplecă spre el, gata să-l ajute. N-avea nici cea mai mică idee ce să facă, și nici nu voia să se gândească la urmări, în caz că i s-ar fi întâmplat ceva în prezența ei. Accesul se sfârși, iar el îi făcu semn să se așeze din nou pe scaun. După ce inspiră adânc de câteva ori, spuse:
— Nu, nu mi-a spus, dar cred că-l recunosc întrutotul.
Își șterse ochii, pentru că-i dăduseră lacrimile, cu o batistă albă. Când termină, Andy ar fi putut să jure că în ei strălucea o luminiță șireată.
— Mi-a spus că a sosit în oraș încă o lipitoare, care-și bagă nasul peste tot, și pune întrebări. Te-a numit... stai să mă gândesc... o ticăloasă mică și băgăcioasă. Da, cred că astea au fost cuvintele lui. Mi-a mai spus că n-are nici un dubiu că ai fi în stare să-ți folosești chipul sau trupul pentru a smulge o poveste, chiar și de la un cadavru. Apoi te-a descris, în detaliu.
Culoarea îi inundă obrajii. Strânse din dinți, furioasă. Nemernicul! Lipitoare. Ticăloasă. S-o acuze astfel!
Ar fi vrut să dea frâu liber mâniei, dar își dădu seama că generalul îi pândea reacția, foarte interesat.
— Domnule general Ratliff, aș vrea să știți că fiul dumneavoastră se înșeală în privința mea. Este adevărat, am pus întrebări despre dumneavoastră, și despre viața de aici, de la fermă, dar numai pentru că voiam să...
— Nu trebuie să te justifici în fața mea, doamnă Malone. Nu voiam decât să știi că l-ai impresionat pe Lyon. Ca să-mi pot forma o părere proprie, aș vrea să înțeleg totul foarte exact. Lucrezi pentru o companie de televiziune prin cablu, și vrei să-ți dau un interviu pe care să-l difuzezi în cadrul programului tău. Corect?
— Da, domnule. Noi, mai bine zis eu, vreau să realizez o serie de interviuri care să fie transmise seară de seară, timp de o săptămână. Programele trebuie să dureze fiecare cel puțin o jumătate de oră.
— De ce?
— De ce? repetă ea, fără să-i înțeleagă întrebarea.
— De ce vrei să mă intervievezi tocmai pe mine?
Îl privea perplexă, clătinând din cap.
— Domnule general, sunt sigură că știți prea bine. Faceți parte din istoria Americii. Numele dumneavoastră apare în orice carte care se ocupă de cel de al doilea război mondial. Ani întregi ați locuit retras aici la fermă. Publicul american vrea să știe de ce. Vrea să știe ce faceți.
— Pot să-i răspund cu un singur cuvânt: nimic. Stau aici, zi după zi, îmbătrânesc, aștept să mor.
Ridică o mână, văzând-o că încerca să protesteze.
— Doamnă Malone, dacă vom ajunge vreodată să lucrăm împreună, trebuie să fim onești unul cu celălalt. Voi muri. Am așteptat demult acest lucru, și, într-un fel, abia aștept. M-am săturat să fiu bătrân și inutil.
Ea nu putea să spună nimic. Se studiau în tăcere. Generalul a fost cel care a vorbit primul.
— Ipotetic, să spunem că sunt de acord să-ți acord un interviu. Pot să-ți expun termenii capitulării mele?

[bookmark: bookmark2]— Foarte bine. Poți să mă întrebi orice despre copilăria mea, despre școală, despre antrenamentul meu de militar, despre cariera mea de dinainte și de după războaie. Am participat și la primul război, ca simplu soldat, știai?
Continuă, fără să aștepte vreun răspuns.
— Poți să-mi pui întrebări despre război, în întregul lui, dar nu voi discuta despre anumite bătălii.
— Foarte bine, zise ea încet.
— Voi refuza categoric să răspund la întrebările privind o anumită încleștare.
— Am înțeles.
De fapt nu înțelegea, dar era în stare să accepte orice, pentru a-i putea lua un interviu.
— Când începem? Azi?
Ea zâmbi, văzându-l cât era de entuziasmat.
— Nu. Îmi voi anunța echipa astă-seară. Într-o zi, două vor sosi cu tot echipamentul.
— Interviul va fi filmat?
— Pe bandă video.
— Bandă video, murmură el, de parcă n-ar fi agreat deloc metoda.
— E același lucru cu filmul, numai că nu trebuie să fie procesată. E la fel cu banda audio, pentru casetofon, numai că sonorul e însoțit și de imagini. El dădu din cap, solemn. Aș vrea să folosesc timpul imediat următor pentru a alege cadrele de filmare. N-aș vrea să filmăm totul într-un singur loc.
— Și vom avea șansa să ne cunoaștem mai bine, zise el, făcându-i cu ochiul. Cât o să dureze, în total?
— O să lucrăm zi de zi, dacă vă veți simți bine. Cred că vom termina în...
— Ai terminat deja.
Cuvintele rostite răzbătură în încăpere prin ușa pe care intrase ea. Andy întoarse capul și văzu silueta amenințătoare a lui Lyon profilându-se în lumină. Stătea cu mâinile în șolduri. Era îmbrăcat în blugi, cu o cămașă western, și încălțat cu o pereche de cizme prăfuite. Părul îi fusese răvășit de vânt. Expresia îi era feroce.
— Intră, Lyon. Cred c-ai făcut deja cunoștință cu musafira noastră, doamna Malone.
Lyon intră în cameră ca o furtună, ignorând intenționat cuvintele manierate ale tatălui său. Se uită la Andy.
— Ce naiba cauți aici?
Andy sări în picioare. N-avea de gând să se facă mică, să-și ceară scuze.
— Știi foarte bine ce caut.
— Am aflat de modalitatea ta de a trece de poartă. Tocmai plantam cu domnul Houghton cel de-al doilea strat de răsaduri, când a pomenit din întâmplare de spre biata femeie pe care a adus-o la întâlnirea cu Gracie, pentru că i se defectase mașina. Gracie e aici încă dinainte de nașterea mea, dar n-am auzit să fi avut vreodată „o întâlnire”. Am pus totul cap la cap și, din nefericire, am ajuns la concluzia că tu ești. Iar acum, doamnă Malone, vei pleca. Cu forța, dacă e necesar.
N-avea nici un dubiu că el vorbea serios. Tocmai o luase de braț când îl opri tatăl lui.
— Lyon, mama ta ar fi fost foarte nefericită dacă te-ar fi văzut cu câtă lipsă de maniere te porți cu o doamnă. Am consimțit ca doamna Malone să-mi ia un interviu.
Nici dac-ar fi primit o lovitură în plin, Lyon n-ar fi fost mai uimit.
— Tată... dar... ești sigur?
Demonstrând o sensibilitate de care nu l-ar fi crezut capabil, îngenunche lângă scaunul cu rotile al tatălui lui și-i puse o mână mare, bronzată, pe umăr.
— Ești sigur? repetă el.
Generalul îi prinse privirea.
— Da, sunt sigur. N-o să mai accept altădată, dar doamna Malone este atât de drăguță, că n-am putut s-o refuz.
— Drăguță pe naiba! ripostă Lyon, ridicându-se în picioare. Să n-o lași să te determine să spui ceea ce nu vrei.
— Atât de ușor de manevrat mă știi tu, Lyon? îl întrebă el cu blândețe. Nu-ți face griji. Mă descurc. Vreau s-o fac, înțelegi?
— Foarte bine.
Lyon era la fel de încordat ca mai înainte.
— Ei, doamnă Malone, se pare că totul s-a rezolvat, spuse generalul.
— Vă mulțumesc mult, domnule general Ratliff. Vă rog, spuneți-mi Andy.
— Te plac, Andy.
— Și eu vă plac.
Izbucni în râs, iar generalul i se alătură, împărtășind bucuria de a se fi cunoscut.
— Pe mine vă rog să mă scuzați, spuse Lyon sec, aducând un fior de ostilitate în atmosfera destinsă. Trebuie să mă întorc la treabă.
— Lyon, lasă-l în pace pe domnul Houghton. E foarte priceput. Tu du-o pe Andy acolo unde locuiește acum și ajut-o să-și aducă aici lucrurile.
Andy și Lyon se întoarseră amândoi deodată să se uite la generalul Ratliff. Erau muți de uimire. Într-un sfârșit Andy își reveni și bolborosi:
— D... dar stau la Haven in the Hills, și vă asigur că este foarte confortabil.
— Dar nu la fel de confortabil ca aici, zise generalul, cu blândețe. Și n-ai gustat încă mâncărurile lui Gracie.
Deci, își spuse Andy, Gracie este bucătăreasa.
— S-ar putea ca, în toiul nopții, să simt nevoia să-mi descarc sufletul. Nu cred c-ai vrea să ratezi un astfel de moment. E mai bine să locuiești aici, până vom termina ce e de făcut.
— Dar echipa mea, va fi la motel, iar...
— Câți oameni sunt?
Ea calculă repede.
— Patru.
— O să-i culcăm în baracă. Este loc destul. Și nu mai vreau să aud nici un fel de obiecție, spuse el, cu o voce care amintea de timpurile în care comandase. Lyon și cu mine stăm prea mult timp singuri aici. Vei fi o schimbare binevenită.
Porni motorul care-i acționa scaunul.
— Acum te rog să mă scuzi. M-ați cam obosit, amândoi. Ne vedem la masă.
Bătrânul ieși din încăpere. Andy rămase singură cu Lyon. Era probabil conștient de auzul fin al tatălui său, pentru că nu deschise gura până ce scaunul cu roțile nu dispăru din vedere. Se întoarse spre ea.
— Cred că ești foarte mândră de ce ai făcut.
Ea respinse acuzația oglindită de ochii lui.
— Da, sunt. Tatăl tău a acceptat imediat interviul. Ai fi putut să-i fi povestit despre intențiile mele cu câteva luni înainte, în loc să-mi trimiți înapoi scrisorile nedeschise.
Am fi scutit amândoi timp și bani.
— Poate că el a fost de acord cu interviul, dar eu nu sunt.
O privi cu ochi cercetători.
— Viața pe care o duci nu e suficient de palpitantă? Ce motivație poate avea cineva care-și bagă nasul în viața personală a altora?
Andy ura rictusul gurii lui.
— Dar nu-mi bag nasul nicăieri. Nu vreau decât să discut cu tatăl tău și să înregistrez dialogul pe bandă astfel ca mii de oameni care sunt interesați să audă ce are de spus s-o poată face.
— Sună foarte bine, domnișoară Malone. Nobilă și dreaptă. Poți candida la titlul de sfântă.
Zâmbetul batjocoritor i se șterse de pe față. Buzele i se subțiară până ce deveniră o linie ce inspiră hotărâre. Cu o viteză impresionantă, o apucă de mână și o trase lângă el.
— Dar te avertizez: dacă faci ceva, orice, care să-l întristeze sau să-i provoace rău tatălui meu, o să ai de-a face cu mine. Ne-am înțeles?
Nici nu mai putuse să respire, atât de tare-i lipise sânii de pieptul lui puternic. În cele din urmă reuși să spună:
— Da, ne-am înțeles.
El privi în jos, spre ea, dând ușor din cap, ca și cum ar fi încercat să-și dea seama dacă era sau nu serioasă? Pentru câteva clipe, care-i părură o eternitate, continuă să o privească fix. Ea nu putea să respire. Nici nu îndrăznea. Dacă se mișca, nu făcea decât să atragă atenția asupra poziției corpurilor lor, care sugera ori o luptă, ori o îmbrățișare a doi îndrăgostiți. Și orice ar fi fost, nu voia s-o facă.
Se hotărî să rămână absolut nemișcată, să nu i se împotrivească. Cu un gest brusc, aproape reflex, o eliberă. Un observator obiectiv ar fi considerat că lui i se părea periculos să stea prea aproape de ea.
— Hai să-ți luăm lucrurile, mormăi el. Doar nu sunt taxi.
Ar fi vrut să-l refuze sec, dar el se întorsese deja cu spatele și ieșea pe ușa din sticlă. Îl urmă afară, pe veranda care înconjura casa, în spate, unde era parcat El Dorado-ul lui, într-un garaj pentru patru mașini.
Nici măcar nu-i deschise portiera, ci se îndreptă direct spre locul șoferului și se așeză la volan. Pornise deja motorul când ea îl prinse din urmă și se așeză pe banchetă. Trânti cu putere portiera, încercând astfel să-l facă să înțeleagă ce credea despre manierele lui. Răspunsul veni imediat sub forma unei tăceri ostile. Mesajul era clar: nu-i păsa ce credea ea.
Au ieșit în șosea. El conducea extrem de rapid, cu un cot sprijinit de portieră, fredonând o melodie știută numai de el. Vântul îi răvășea părul, dar Andy n-avea de gând să-i ceară să ridice geamul.
— Aia era mașina mea, zise ea, pe când treceau pe lângă automobilul parcat pe firul celălalt al autostrăzii.
— O să ne oprim la întoarcere. Oh, micuță doamnă, n-aș vrea să pățești ceva, cumva.
Andy îi aruncă o privire ucigătoare, apoi se întoarse să se uite pe geam. Peisajul se schimba cu repeziciune. Își dorea cu ardoare ca nu cumva să i se facă rău din cauza vitezei.
N-au vorbit până ce Lyon a frânat chiar în fața camerei ei de motel. Îl privi uimită.
— Nu ești singura care știe să pună întrebări, domnișoară Malone.
Ochii lui gri îi produceau nervozitate. Ce alte întrebări mai pusese oare?
— Mă întorc imediat, spuse ea, deschizând portiera și coborând rapid din mașină.
Descuie grăbită ușa camerei și intră. Cum ușa nu se închidea, în spatele ei, se întoarse și-l văzu pe Lyon în prag.
— Te ajut.
— Nu e nevoie.
— Nici n-am spus c-ar fi.
O împinse ușurel înăuntru și închise ușa în urma lui. Camera, care-i păruse mică încă de la început, căpătă acum dimensiunile unei case de păpuși. El aruncă cheile mașinii pe patul aranjat deja de cameristă, apoi se așeză, întinzându-și picioarele lungi peste tăblie. Cum Andy rămăsese în mijlocul camerei, holbându-se la el, spuse:
— Nu te formaliza.
Expresia îi era arogantă. Știa prea bine că o deranja.
Se întoarse cu spatele la el și deschise valiza pe care o așezase pe un raft. Începu să scoată hainele de pe umerașe și să le îndese la întâmplare. Adună de pe jos și câteva perechi de pantofi, pe care le aruncă deasupra. Dulapul tremura din toate încheieturile când, sfârșind, trânti ușa.
— Să nu-ți uiți cizmele, zise el.
— Ai vrea tu, ripostă ea. Au cutia lor. Mulțumesc.
El nu era deloc tulburat de cuvintele ei sarcastice.
— Îmi pare bine să-ți pot fi de ajutor.
Îi zâmbi și, pentru o clipă, Andy se lăsă vrăjită de imaginea lui Lyon aplecându-se peste tăblia patului și zâmbindu-i, dar nu batjocoritor, ci intim. Gâtul i se uscă, abdomenul i se strânse. Senzația o îngrozi; se strădui în van s-o înăbușe.
Atacă măsuța de toaletă, îndesând produsele cosmetice într-o valiză mai mică. Sticle și farduri se îngrămădeau laolaltă. Spera că nici una din sticle să nu se spargă și să strice totul în jur. Se uită în oglindă, spre Lyon. Acesta nu-și schimbase deloc poziția și îi urmărea orice mișcare.
— Îți face plăcere să mă privești?
— De ce? Te deranjează?
— Nu, deloc.
Felul în care-și ridică unul din colțurile gurii o făcu pe Andy să-și dea seama că știa că mințea. Se concentră din nou asupra valizei.
Se îndreptă spre sertarele dulapului. Acesta era așezat chiar în fața patului. Cu mișcări iuți, strânse obiectele de lenjerie care-i alunecau printre degete. Îi scăpă din mâna o pereche de bikini cu garnitură de dantelă albă. O ridică repede, nu înainte de a arunca o privire rapidă spre el, și de a-și da seama că observase totul. Zâmbetul lui era plin de înțelesuri.
În timp ce ea își strângea notițele răsfirate pe măsuță și le punea în servietă, el coborî din pat și intră în baie. După câteva secunde, ieși aducând un set de chiloți cu sutien de culoarea zmeurei. Ea își aminti brusc că-l clătise cu o seară în urmă, înainte de culcare, și-l agățase lângă duș.
El ducea câte un obiect de îmbrăcăminte în fiecare mână, fără să-și ia ochii de pe ea în timp ce înainta.
— Să nu le uiți, zise el, și le puse în valiză, cu mișcări încete, studiate. Nu că ți-ar lipsi, pentru că sunt atât de mici, că nici nu ți-ai da seama că nu le mai ai.
Izbucni în râs când o văzu că închide furioasă valiza și o trage după ea. O surprinse, luându-i-o din mână.
— Vrei să te mai uiți o dată în jur? o întrebă, deschizând ușa.
— Da, spuse ea cu răceală; nu voia ca el să știe că inima începuse să-i bată cu repeziciune.
— Eu duc valiza în mașină. Ne întâlnim la recepție.
— Bine, încuviință ea, prea obosită ca să mai riposteze.
Ieși pe coridor și se îndreptă spre recepție. Funcționarei care mesteca într-una gumă, i-a luat o groază de timp să completeze toate hârtiile, mult prea multe pentru numai trei nopți petrecute acolo. Tocmai când funcționara îi verifica lui Andy cartea de credit, un El Dorado opri în fața ușii.
[bookmark: bookmark3]O privi întrebătoare pe Andy:
[bookmark: bookmark4]— Ăla e Lyon Ratliff.
[bookmark: bookmark5]— Da, el e, spuse Andy, privind cu subînțeles, de parcă o avertiza să nu mai pună alte întrebări, sau să comenteze în vreun fel.
— Hmm, făcu ea.
Andy părăsi biroul și se strecură pe bancheta mașinii. Îi plăcea mirosul de piele dinăuntru. Și mai ales mirosul lui Lyon. Chiar și atunci când venise din grădină, de la plantat răsaduri, mirosea bine, a mosc și a curățenie.
El ridicase geamul și dăduse drumul la aer condiționat. Bâzâitul acestuia a fost singurul zgomot din mașină, până ce au ajuns la autostradă. Atunci se întoarse spre ea și o întrebă:
— Și ce face domnul Malone în timp ce soția lui aleargă prin toată țara, invadând intimitatea altora?
Neluându-i în seamă tonul insultător, ea îi răspunse:
— Soțul meu a murit.
Pe fața lui nu se citea nici un fel de emoții. Ochii i se îndreptară din nou spre drum. Își feri și ea privirea, dorindu-și ca profilul lui să nu fi fost atât de atrăgător.
— Îmi pare rău, zise el într-un târziu. Cum a murit?
Scuzele lui Lyon o uimiră. Schimbările rapide ale stării lui de spirit îi produceau o stare de confuzie.
— În Guatemala. În timpul unui cutremur.
— Când?
— Acum trei ani.
— Era reporter?
— Da.
— Lucra la vreun ziar?
— La televiziune.
— Călătorea mult?
— Tot timpul. Era reporter special.
— Ați fost fericiți?
De ce-i punea întrebări de ordin personal? se miră ea. Întrebările de până atunci fuseseră cele ale unui străin care încerca s-o cunoască mai bine. Instinctul îi spunea să riposteze, să-l facă să înțeleagă că nu era treaba lui, dar se obținu. Voia neapărat să-i ia un interviu tatălui său. Dacă răspundea întrebărilor lui Lyon, poate că acesta n-avea s-o mai saboteze.
— Da, am fost, se auzi spunând.
O privi lung, atât de lung încât ea se simți tentată să ia volanul în mâini. Conducea la fel de repede. Într-un sfârșit, își mută privirea înainte.
Andy se cufundă în scaunul moale, între ei se așternuse o stare de tensiune. O copleși dorința de a-l atinge. Voia să-i simtă părul des și negru. Cămașa îi contura, tentant, mușchii puternici. Ar fi vrut să-i atingă, să vadă dacă erau într-adevăr așa cum păreau.
— De când lucrezi în domeniul acesta?
Întrebarea lui o readuse pe un tărâm mai sigur. Aerul condiționat îi domoli fierbințeala din vene. Își drese vocea.
— De la absolvirea colegiului. Am început prin a scrie texte pentru reclame, la un post local de televiziune, am avansat la departamentul știri, apoi am preluat realizarea propriilor emisiuni.
— Iar acum te ocupi de latura investigativă a lucrurilor.
— Da, zise ea, ezitând, pentru că nu știa unde putea duce acea conversație.
— Mă întreb de ce, zise el. Știi, adesea bărbații își aleg slujbe în care călătoresc mult, pentru că sunt nefericiți acasă. Oare nu cumva te învinovățești singură? N-ai reușit să-l faci fericit pe soțul tău, așa că el a plecat în America Centrală, unde a fost omorât. Așa că, acum, tu încerci să-ți răscumperi vina, călcându-i pe urme.
El era atât de aproape de adevăr, încât Andy simți că o cuprinde un rău de moarte. Asemeni unui animal rănit, contraatacă:
— Cum îndrăznești să spui așa ceva despre mine? Nu știi nimic despre Robert, sau despre mine. Tu...
— Ba știu totul despre tine. Ești o femeie extrem de ambițioasă, cu un ego excesiv, și asta numai din cauză că, întâmplător, arăți ceva mai bine decât media.
Frână puternic, și trase mașina în spatele mașinii ei. Ea întinse mâna să deschidă portiera, dar mâna lui o prinse într-o încleștare de oțel. Se aplecă spre ea. Fețele aproape că li se atingeau. Vocea îi era răgușită.
— Să nu crezi că dacă ai un chip frumos, picioare lungi și sâni care pot să provoace orice bărbat, eu nu-mi dau seama ce zace dedesubt. Că nu știu că ești, de fapt, un bloc de gheață. Cunosc femeile de genul tău, Andrea Malone. Ai fi în stare să castrezi orice bărbat suficient de prost încât să-ți ofere o șansă. Eu nu sunt atât de idiot. Așa că, atât timp cât îți faci treaba, ferește-te din calea mea, cum mă voi feri și eu dintr-a ta. Acum, că ne-am înțeles, cred că ne vom putea tolera reciproc.
Îi eliberă mâna și-i deschise larg portiera. Ea se smulse de lângă el și păși pe asfaltul încins. Trânti portiera în urma ei, apoi rămase nemișcată, din cauza furiei. Cauciucurile mașinii lui scrâșniră. Demară în trombă, lăsând-o într-un nor de praf alb.
Zece minute mai târziu, era întâmpinată în fața ușii de o femeie în vârstă, care nu putea fi decât Gracie.
Se părea că Lyon avusese decența să anunțe portarul și menajera de sosirea ei.
— Cred că vrei să te răcorești puțin înainte de masă, spuse Gracie. E atât de cald afară, nu-i așa? Haide sus, te conduc în camera ta. Nu l-am mai văzut demult pe general atât de entuziasmat. Mi-a spus să-ți întind covorul roșu. Ți s-a dat cel mai spațios dormitor de sus, cu excepția camerei lui Lyon, bineînțeles.
Gracie Halstead era o femeie scundă și plinuță, cu talie groasă. Părul grizonat și figura fericită și rotundă dădeau un aspect matern.
— Am ajuns, zise ea, deschizând ușa unei încăperi plină cu mobilă veche, scăldată de lumina soarelui.
Camera dădea spre sud. Dealurile se întindeau până la linia orizontului. Vite din rasa Hereford pășteau liniștite. Se vedea și un râu, care străbătea domeniul Ratliff. Pe malurile râului creșteau chiparoși grațioși.
— Ce frumos e! zise Andy, referindu-se la tot: la casă, la priveliște, la camera ei.
— Da. Locuiesc aici încă de când generalul a construit această casă, imediat după război. Și nu mă satur niciodată să admir priveliștea. Ai văzut piscina? Generalul mi-a spus că ai acces la tot, cât timp vei sta aici.
— Mulțumesc. Voi merge și acolo.
— Lyon ți-a adus bagajul.
Făcu un semn cu capul în direcția valizelor. Andy bănui că fuseseră aruncate în mijlocul camerei, fără pic de ceremonie.
— Da. Drăguț din partea lui. Sarcasmul ei n-a fost sesizat însă de Gracie.
— Trebuie să mă întorc la bucătărie, să fac ultimele pregătiri pentru masă. Baia e pe-aici. Îi arătă o ușă. Cred că m-am ocupat de toate, dar dac-am uitat ceva poți să ieși în hol și să strigi după mine.
Andy izbucni în râs.
— O.K.
Gracie zâmbi, își încrucișă mâinile la piept și, lăsându-și capul ușor într-o parte, începu s-o privească pe Andy din cap până în picioare.
— Cred că generalul avea dreptate. O să fie... interesant să te avem printre noi.
Înainte că Andy să înțeleagă ce voise să spună, Gracie continuă:
— Masa se servește la amiază.
O lăsă singură, apoi Andy se dezbrăcă de costumul șifonat acum, și îl scutură de praf, murmurând printre dinți epitete la adresa caracterului lui Lyon Ratliff.
După un duș rapid făcut în baia superbă, decorată în tonuri de galben și crem, se îmbrăcă într-o fustă obișnuită și un tricou.
Se îndreptă spre fereastră, cu peria în mână, cu intenția de a-și peria părul. În timp ce admira priveliștea, îl văzu pe Lyon venind de după garaj. I se alătură domnului Houghton, care mai planta încă răsaduri de flori.
Rămase cu peria deasupra capului când văzu că Lyon își trăgea cămașa din pantaloni și începea să-i descheie nasturii. Se dezbrăcă și-și atârnă cămașa de o creangă de pecan. Mișcările îi erau naturale, lipsite de afectare și cu toate astea păreau să facă parte dintr-un balet seducător. Părea absorbit în discuția cu domnul Houghton.
Andy își duse mâna la inimă. Aceasta părea gata-gata să-i sară din piept. Nimic din tot ce-și imaginase n-o pregătise pentru ceea ce vedea acum. Umerii lui erau lați, cu mușchi supli, care se ghiceau ori de câte ori mânuia câte un instrument de grădinărit. Pieptul îi era acoperit cu păr creț, întunecat, care cobora în formă de săgeată, și dispărea undeva în blugi.
Râdea de ce-i spunea domnul Houghton, iar ea observă cât de albi păreau dinții, lui, contrastând puternic cu tenul bronzat. Ochii îi străluceau amuzați, într-un fel pe care ea nu-l mai văzuse până atunci. Nu-l văzuse decât când era furios, vehement, plin de ură.
Uitându-se la ceas, se îndepărtă de la fereastră și lăsă deoparte peria uitată. Se părea că Lyon n-avea să apară la masă.

*

Așa s-a și întâmplat. Andy a mâncat cu poftă salata pe care i-o pregătise Gracie. Era garnisită cu brânză și bucăți de friptură de curcan.
— Mi s-a părut mie că obișnuiești să mănânci des salată, observă menajera. O să am eu grijă să te mai îngrași cât timp vei sta la noi.
— Vă rog să nu vă faceți probleme în privința mea. O să aveți destule de făcut când o să sosească echipa. Casa o să se transforme într-un adevărat haos. Nu pot să vă promit decât c-o să încercăm cu toții să fim cât mai ordonați și mai liniștiți posibil.
— N-a existat niciodată o mizerie pe care să n-o pot curăța. Vedeți-vă de treabă.
— Cu permisiunea dumneavoastră, domnule general Ratliff, aș vrea să mă plimb puțin prin jur după-masă, să caut cele mai potrivite decoruri pentru interviuri.
El stătea în capul mesei.
— Bineînțeles. Casa mea îți stă la dispoziție.
— Unde anume vă simțiți cel mai bine?
— Îmi petrec majoritatea timpului în camera însorită în care m-ai găsit de dimineață, zise el, făcându-i cu ochiul. Sau în dormitor. Câteodată mai stau și în camera de zi.
— Aș vrea să vă filmăm într-un cadru familiar, care să vă facă să fiți relaxat când camera de luat vederi va începe să funcționeze. Va trebui să verific puțin încăperile, să-mi dau seama ce fel de scule să le spun băieților să aducă. O să sun diseară la Nashville. Probabil că vor sosi poimâine.
Următoarele ore ale după-amiezii și le-a petrecut examinând încăperile pe care le pomenise generalul, căutând nu numai pozițiile cele mai avantajoase din punct de vedere tehnic, dar și estetic.
Publicul se obișnuise ca interviurile realizate de Andrea Malone să fie foarte bine gândite.
Gracie îi dăduse o cutie cu articole despre viața și cariera generalului.
Ea parcurse cu grijă întreg conținutul observând că majoritatea articolelor purtau date de după război. În acea perioadă, el se retrăsese, înainte de termen, și devenise singuraticul care era și acum, treizeci de ani mai târziu. Mintea ei de reporter notă aceste lucruri. Umplu două foi de hârtie cu posibile întrebări.
Ghicind că cina nu era prea formală, nu-și schimbă decât bluza. Alese una ecru georgette, cu mâneci scurte. Își lăsă părul liber, să-i mângâie umerii.
Lyon, care părea să fi ieșit tocmai de sub duș, așeza scaunul tatălui său în capul mesei, când intră Andy în sufragerie. Ridică ușor capul și privirile lor se întâlniră. Se priviră câteva clipe, apoi ea murmură:
— Bună seara.
Era, bineînțeles, îmbrăcat, dar ea încă-l mai vedea ca mai devreme, cu pieptul gol. Pulsul i se acceleră când el îi trase galant scaunul, invitând-o să se așeze. Mirosul lui unic o învălui.
Prin furtuna de senzații care o învăluise, își dădu seama că de fapt ar fi trebuit să fie furioasă pe el. Ultima oară când se întâlniseră față în față fusese necioplit. O insultase. O lăsase acolo, în praf, în mijlocul drumului.
Spre iritarea ei și mai mare, în loc să dea frâu liber mâniei, la vederea lui simți din nou acea senzație înlăuntrul ei, senzație care-o copleșise încă de când îl cunoscuse.
Generalul, care părea să nu fi observat tensiunea dintre fiul lui și musafira lor, își plecă privirea, pentru a spune rugăciunea. Andy și Lyon îl imitară. După numai câteva secunde, Andy cedă tentației și-l privi pe Lyon, care stătea chiar în fața ei. Se aștepta să-i vadă genele lungi și negre adumbrindu-i ochii plecați. Andy făcu ochii mari, dându-și seama că era privită, de fapt, de doi ochi gri, lipsiți de timiditate sau rușine. Închise repede ochii și-și plecă din nou capul.
— Andy a început prin a alege cele mai potrivite unghiuri, zise generalul după ce Gracie îi servise pe Andy și pe Lyon.
O altă farfurie plină până la refuz o aștepta pe Andy. Menajera se ținuse de cuvânt: voia s-o îngrașe cu orice preț. Mâncarea era sățioasă și foarte gustoasă.
— Oh? făcu Lyon, ridicând o sprânceană.
— Da, zise ea. Tatăl tău a fost atât de amabil încât să-mi dea carte blanche.
Intenționase ca vorbele ei să sune ca un reproș adresat inospitalității lui, dar își dădu seama că-și greșise ținta. Colțurile gurii i se ridicaseră, în semn de amuzament.
— Oricum, cred că ne vom limita la camerele în care obișnuiește să-și petreacă timpul tatăl tău.
Își îndreptă privirea spre general.
— Ar fi posibil să ieșiți și pe-afară? Aș vrea să facem și câteva filmări exterioare, pentru rola B.
— Rola B? întrebă Lyon.
— Este o bandă adițională folosită pentru alternarea cadrelor. La un moment dat poate deveni plictisitor să urmărești doi oameni stând pe aceleași scaune timp de treizeci de minute. Ipostazele filmate pe rola B intervin electronic între diferitele segmente ale interviului.
Lyon dădu din cap în semn de înțelegere.
— Lyon se gândește la toate. Când n-am mai putut să ajung pe picioare până la râu, a asfaltat una din cărările ce duc într-acolo, ca să pot ajunge cu scaunul cu rotile. Băncuța de pe malul râului îți convine? o întrebă generalul.
— Da! E perfect.
— Bun. Lyon te va duce acolo după-amiază, să vezi despre ce e vorba.

— Sunt sigură că Lyon are altceva mai bun de făcut, murmură Andy, cu nasul în farfurie, neîndrăznind să-l privească pe bărbatul așezat în fața ei.
— Nicidecum, zise el.
Furculița lui Andy căzu cu zgomot în farfurie. Încercă să-și mențină un ton calm.
— Cred c-ar fi mult mai practic să văd totul la lumina zilei, îi spuse ea generalului, de parcă n-auzise că Lyon se arătase de acord cu sugestia tatălui său.
— Fără îndoială. Dar ți-ai petrecut  întreaga zi în casă, și n-ai văzut nimic din împrejurimi. O plimbare ți-ar prinde bine. Haide, termină-ți plăcinta, să puteți pleca.
Ea se uită spre Lyon, sperând să fie ajutată, dar el arăta exact ca pisoiul din poveste, care tocmai înghițise canarul. Chiar nu se gândise la vreo scuză, ca să nu fie nevoit s-o însoțească? Luă o bucată din plăcinta cu mere făcută de Gracie. Bineînțeles că ar fi putut să spună ceva. Dar de-abia aștepta un prilej să-și mai bată puțin joc de ea. De data asta avea să fie dezamăgit. Andy n-avea de gând să muște din momeală, indiferent de cât de tare o s-o provoace.
— Lyon, înainte de a pleca, vrei să-i spui lui Gracie să-mi aducă o cană cu lapte cald în cameră? îl rugă generalul. Mă simt foarte obosit astă-seară.
Andy uită pe loc de problemele ei cu Lyon și-și îndreptă atenția spre bărbatul care constituia motivul venirii ei acolo.
— Nu te simți bine tată? îl întrebă Lyon. Să-l chem pe doctorul Baker?
— Nu, nu. Mă simt cât de bine s-ar putea simți un om de optzeci de ani. Mă voi duce acum la culcare. Vreau să arăt bine când îmi va lua Andy interviul.
Îi făcu din nou cu ochiul. Dintr-un impuls, ea se ridică de pe scaun și-l sărută pe obraz.
— Noapte bună, domnule general Ratliff.
— Nu mai e nevoie de lapte cald, Lyon. Cred că mă voi duce direct la culcare.
Porni spre camera lui.
— Poate să... se descurce? întrebă Andy încet.
Lyon oftă trist, resemnat.
— Da. Insistă să se îmbrace și să se dezbrace singur, cu toate că acestea îl extenuează. E mândru. N-ar fi de acord nici dacă aș angaja un bărbat pe post de infirmier.
Privi cu ochi goi spre ușa pe care tocmai ieșise tatăl lui, iar Andy își dădu seama că-l iubea foarte mult. Iar sentimentul era reciproc. După câteva clipe, el clătină din cap și se întoarse spre ea.
— Ți-ai terminat plăcinta?
Ea luă o ultimă înghițitură din foitaj și-și trecu limba peste buze, exclamând:
— Delicioasă!
Își duse apoi, pe rând, câte un deget la gură. Când toate degetele au fost curate, ridică privirea spre el, zâmbindu-i. Își înăbuși un suspin, iar buzele i se întredeschiseră, de parc-ar fi așteptat să fie sărutate. Lyon se uita fix, cu ochi arzători, la ea. Andy se simți atrasă spre el. Magnetismul lui era la fel de puternic ca refluxul produs de lună. Îi era imposibil să-i reziste.
— Cred că ți-au mai scăpat câteva firimituri, zise el, ușor răgușit, ridicându-i mâna spre gura lui.
Dumnezeule, se gândi ea. Dacă-mi face asta, o să mor. Cu toate acestea însă, pentru moment nu se putea gândi la altceva mai electrizant decât gestul de a-i acoperi fiecare deget cu atingeri blânde și umede.
Ochii lui îi întâlniră pe-ai ei și refuzară să le mai dea drumul. Dar în loc să-i atingă degetele cu limba, începu să sufle în direcția lor, până ce și ultima firimitură se desprinse.
Inima ei bătea cu putere. Oftă. Nu mai putea nici măcar să tragă aer în piept.
— Lyon, Andy, ați terminat?
El îi dădu drumul și făcu un pas înapoi. Gracie intră pe ușile batante care făceau legătura între sufragerie și bucătărie.
— Vreți să vă beţi cafeaua pe patio?
— Mergem până la râu, îi răspunse e cu mult calm. Ce-ar fi să ne-o lași gata pregătită? Nu știu cât timp vom întârzia, așa că poți să mergi la culcare, dacă vrei.
— O să spăl vasele și o să trec pe la tatăl tău, spuse Gracie. Cafeaua o să vă aștepte pe patio. Noapte bună, în caz că nu ne mai vedem astă seară.
— Noapte bună, Gracie, zise Lyon.
— Noapte bună și mulțumesc pentru cina delicioasă, spuse și Andy, sperând că menajera nu-i observase îmbujorarea.
— Cu multă plăcere. Haideți, eliberați-mi calea. Duceți-vă să vă plimbați.
Lyon îi deschise drumul lui Andy, prin domeniul lui Gracie, bucătăria. Era enormă, dar foarte funcțională.
— Gătește pentru toți cei de-aici?
Andy știa că ferma Ratliff era ca un oraș în miniatură. Zeci de cowboy, împreună cu familiile lor, locuiau prin împrejurimi.
— Ani la rând a gătit pentru bărbații singuri care locuiau în baracă.
Îi arătă o clădire ce părea alcătuită numai din dormitoare.
— Dar când tata s-a îmbolnăvit, am angajat o altă bucătăreasă. Responsabilitatea  lui Gracie constă în a avea grijă de tata, când eu nu sunt acasă.
— Spuneai azi-dimineață că locuiește aici de mai mult timp decât tine.
— Așa este. A venit împreună cu mama și tata în casa noastră imediat după ce aceasta a fost construită. Mama a murit când eu aveam 10 ani. De atunci, Gracie s-a ocupat de mine.
— Cum era mama ta?
Coborau pe potecă, spre râu, trecând pe lângă o mulțime de clădiri. Andy remarcă faptul că plantele răsădite de domnul Houghton arătau foarte bine. Mirosul de pământ reavăn îmbălsăma aerul nopții.
Era o noapte minunată. Luna părea suspendată deasupra dealurilor. O briză ușoară, dinspre sud, îi răvășea părul lui Andy, pe când treceau pe sub ramurile de pecani și stejari.
— E trist, poate, dar îmi amintesc mai mult incidente. Imaginea mamei mele îmi sugerează blândețe și căldură. Probabil că toți copiii gândesc astfel despre mamele lor.
Zâmbi, iar dinții îi străluciră.
— Îmi aduc aminte că mirosea într-un fel anume. Nu știu dacă am mai simțit vreodată acel parfum, dar mi-l amintesc și acum. O chema Rosemary.
— Da, știu. Am citit mai devreme, în tăieturile din ziare. Tatăl tău se pare că i-a scris foarte des, în timpul războiului. Probabil că au fost foarte apropiați.
— Au fost. Dar atât de puțin.
Nu-și putea ascunde amărăciunea din glas, așa că schimbă repede subiectul.
— Și părinții tăi?
— Mama locuiește în Indianapolis. Tata a murit acum câțiva ani.
— Cu ce se ocupa?
— Era ziarist. Chiar foarte cunoscut în zonă. Rubrica lui era preluată de câteva ziare.
— Deci interesul tău pentru jurnalistică s-a dezvoltat încă de la o vârstă foarte fragedă.
Era oare o primă încercare de a-și râde de ea?
— Da, cred că așa s-ar spune.
Murmurul liniștit al râului îi atrase atenția și-și dădu seama că ajunseseră la malul acoperit de iarbă, care cobora lin spre apă. Privi apa limpede, care curgea printre bolovanii de calcar.
— Oh, Lyon, e atât de minunat! strigă ea, încântată.
— Îți place?
— E absolut superb. Și apa, e atât de limpede.
— Se vede și mai bine la lumina zilei. Apa e filtrată de-a lungul a zeci de kilometri de calcar. E una din cele mai pure din stat.
— Și copacii! Sunt minunați! zise ea, dându-și capul pe spate și privind printre crengile delicate ale chiparoșilor spre cerul înstelat. Îl iubești, nu-i așa? Pământul acesta.
— Da. Bănuiesc că lumea se gândise că-mi voi urma tatăl, și voi face carieră în armată. Dar el s-a retras când eu nu eram suficient de mare ca să-mi dau seama că nu era deloc priceput în treburile unei ferme. Am locuit aici toată viața. Am luptat în Vietnam, dar am intrat în armată sperând că nimeni nu va face legătura între mine și faimosul meu tată. Viața de soldat nu e de mine.
— Ești fermier.
— Da. Am și câteva proprietăți. Dar asta îmi place să fac, cel mai mult, zise el, făcând un gest larg spre priveliștea din fața lor.
— Ce păcat că sunteți numai voi doi, că n-ai cu cine împărtăși toate astea.
Făcuse acest comentariu fără să se gândească, și-l regretă chiar din clipa în care-l rosti. Dar nu-i mai putea cere să treacă cu vederea peste ce spusese.
— Dacă voiai să mă întrebi de ce nu m-am însurat, de ce n-o spui direct, domnișoară Malone? Nu mă așteptam ca tocmai ţie să fie teamă de cuvinte. 
— Dar nu...
— Pentru informația ta, zise el printre dinți, am fost căsătorit. Totul a durat timp de patru ani nefericiți. Când s-a plictisit de fermă, de casă, de tata și de mine, și-a făcut bagajele și a plecat. N-am mai văzut-o de atunci. A obținut divorțul grație serviciilor poștale și a minunatei invenții a lui Graham Bell.
— Iar acum tu îți îndrepți ura pentru ea către toată populația feminină.
Se sprijinise de trunchiul unui copac, dar se ridică, furioasă.
— Nu. Trebuie să am un sentiment oarecare pentru cineva, înainte să-l urăsc. Oricare ar fi fost sentimentele pe care le-am avut pentru ea, au murit odată cu plecarea ei. Să zicem doar că n-am încredere în femei, ca specie.
— Deci ești burlac convins?
— Absolut.
— Sunt sigură că doamnele din Kerrville nu vor tolera una ca asta, zise ea, provocatoare, aducându-și aminte de interesul cu care o privise funcționara de la motel, atunci când o văzuse cu Lyon. Cred că ești considerat o partidă bună.
— Da. Toate mamele și-au aruncat fiicele în brațele mele. Mi-a fost prezentată fiecare femeie divorțată din oraș. Chiar mi s-a aranjat să fiu partenerul de petrecere al unei văduve al cărei soț nu murise decât de câteva săptămâni.
— Așa că disprețuiești femeile.
El făcu câțiva pași.
— Nu, nu le disprețuiesc. Am spus numai că nu mă însor cu nici una. Am fost blestemat - sau ar trebui să spun binecuvântat - cu aceleași porniri carnale care sunt caracteristice oricărui bărbat care a depășit vârsta de cincisprezece ani.
Cuvintele lui erau rostite pe un ton mult diferit. Dispăruseră frazele scurte, laconice, spuse de un bărbat care a căzut victimă frivolității femeiești. Acestora le luase locul cuvintele bine timbrate, profunde, ale unui bărbat excitat.
Andy își umezi buzele tremurânde și își feri privirea. Se întoarse spre râu.
— Eu cred că este locul ideal de filmare al scenelor exterioare. Bineînțeles, ne va împiedica puțin zgomotul produs de apă, dar...
Se întrerupse brusc, simțindu-i mâinile pe umeri. Mâini mari. Puternice. Tandre. Fierbinți. O întoarse cu fața la el.
— Mureai de curiozitate, nu-i așa?
— Curiozitate? scânci ea, urându-se pentru sunetul pe care-l scoase. În legătură cu ce?
— Cu mine.
— Ce anume?
— Despre cum ar fi să fii atinsă, sărutată de un cowboy. La asta te-ai gândit atunci când m-ai văzut pentru prima oară nu-i așa?
— Nu, zise ea, dar știa că nu era adevărat.
Nu întâlnea prea des bărbați ca el, în cercurile în care se învârtea. Bărbați ca el nu se întâlneau prea des. Punct. Era într-adevăr o noutate pentru ea, dar nu crezuse că el o să-și dea seama imediat.
El continuă cu vocea aceea care putea topi orice.
— N-ai considerat că scrisorile returnate nedeschise sunt un refuz, așa că te-ai gândit să vii și să-l vrăjești cu vorbe dulci pe prostănacul care nu te lăsa să-i iei un interviu tatălui său. Te-ai gândit că o să mă înmoi tot, când voi privi în ochii tăi de aur, când o să-ți văd pielea catifelată, părul mătăsos și trupul sexy, nu-i așa?
— Nu! strigă ea.
Lyon nu era drept cu ea. Andy știa că îmbrățișarea lui n-ar fi fost sinceră, și cu toate astea tânjea după ea. Își dorea ca el s-o atingă, chiar și atunci când el își bătea joc de ea.
— Și cu cât te insultam mai tare, cu atât deveneai mai curioasă. Crezi că nu știu că m-ai urmărit, mai devreme? Ai văzut și ceva care să nu-ți fi plăcut?
Ea izbucni.

— Pregătește-te, domnișoară Malone. Am de gând să-ți satisfac curiozitatea. Printre multe altele.
[bookmark: bookmark8]Dominând-o cu statura sa, o făcu să dea câțiva pași înapoi, până când ea se sprijini de trunchiul unui arbore. Cu gesturi precise, el îi desfăcu primul nasture al bluzei. Apoi pe-al doilea.
Ea îl privea în ochi, cu bărbia ridicată în semn de dispreț. Spera din tot sufletul ca el să nu-i simtă bătăile accelerate ale inimii.
— Să știi că n-am de gând să mă lupt, să mă zbat.
— N-ai decât s-o faci. Asta n-o să mă oprească.
Gura lui coborî spre buzele ei, iar lupta fu pierdută chiar înainte de a începe. Se mișca în așa fel încât ea depărtă buzele, fără ca măcar să fie conștientă de asta.
El ezită câteva momente, făcând-o să tânjească. Apoi limba lui alunecă deasupra buzei de sus, alunecă printre ele, forțându-i gura să-l accepte... Pătrunsese triumfător înăuntru. Brusc, își ridică fața.
Ochii lui o ardeau. Respirația lui neregulată era parcă ecoul respirației ei. Inimile lor băteau la unison. Îi studie cu atenție trăsăturile. Ce căuta oare? Se uită la el, într-o rugăminte mută. Ca și cum ar fi fost dirijați de un maestru coregraf, brațele lui îi înlănțuiră talia, și în același timp ea își încrucișă mâinile în jurul gâtului lui.
Când gura lui coborî din nou, a ei era întredeschisă, primitoare. Sărutul lor nu mai avea ca motivație o provocare, ci o foame reciprocă. Limba lui îi gusta fiecare colțișor al gurii, aproape cu disperare, de parcă ar fi fost vorba de un vis, care nu trebuia să se sfârșească.
Când îi eliberă în sfârșit gura, ea se sprijini de el. Buzele lui rătăceau pe fața ei, lăsând pretutindeni sărutări ușoare. Degetele lui se jucau cu părul ei.
— Lyon, șopti ea când mâinile lui îi atinseră sânii, cu mișcări încete, posesive.
El îi desfăcu ușor bluza și o strânse mai aproape, sărutând-o. Furoul de șaten n-o proteja prea mult de mângâierile lui, iar sfârcurile îi răspunseră imediat, întărindu-se sub degetele lui.
Gura lui era în dreptul urechii ei, jucându-se cu lobul acesteia, mușcându-i-l în glumă.
— Ia te uită! Am găsit în sfârșit la tine ceva neprefăcut!
Nici dacă i-ar fi tras o palmă ea n-ar fi fost mai uimită. Îl îndepărtă de ea, împingându-l cu o putere surprinzătoare.
— Asta a fost? Un experiment? Asta a însemnat pentru tine?
— Dar pentru tine ce-a însemnat? o întrebă el, cu o indiferență prefăcută.
— Oh, Doamne, ești dezgustător.
Trecu pe lângă el, aranjându-și îmbrăcămintea. Noaptea devenise brusc rece și întunecoasă. Dar a fost trasă înapoi de o mână nervoasă. Fiecare por al corpului lui radia furie.
— Eu? Eu n-am dat buzna în casa nimănui, căutând secrete nedezvăluite și schelete ascunse în șifonier.
— Eu...
— Poate că tata a fost vrăjit de tine, dar eu nu, surioară. Știu eu genul tău...
— Nu mai spune asta! strigă ea. Nu sunt un gen. Nu-ți intră deloc în cap? Am venit să-i iau un interviu tatălui tău. Știu că e bolnav. Îmi pare rău că e așa, dar cu atât mai mult am motive să le readuc aminte americanilor de el, pentru că nu va trăi o veșnicie. De ce erai pregătit să mă condamni, să mă spânzuri, înainte chiar de a mă cunoaște, n-o să știu niciodată. Dar sunt aici. O să-mi fac treaba, indiferent dacă-ți convine sau nu. Indiferent dacă mă vei ajuta sau nu.
Simțea că îi dau lacrimile, și era recunoscătoare întunericului care-i ascundea fața.
— Să nu mă mai atingi niciodată.
Se smulse din încleștare.
— Poți să fii sigură, zise el, amar. Un sărut în întuneric nu face din tine o femeie. Ești ambițioasă, șireată și încăpățânată. Imitația perfectă a unui bărbat care trăiește într-un trup de femeie, fără să aibă ceva din tandrețea sau blândețea care ar trebui s-o caracterizeze.
Cuvintele lui o răniră. Ani la rând se simțise exact așa. Protestă cu vehemență.
— Nu sunt așa. Nu sunt.
— N-ai cum să mi-o dovedești.
— Nici nu vreau.
Voia, dar umilința îi lăsa un gust amar. Se întoarse și o porni spre casă.

Casa era cufundată în liniște când se întorsese. Gracie lăsase cafeaua promisă pe măsuța din patio. Rămase însă neatinsă. Bucuroasă că nu trebuia să dea ochii cu nimeni, urcă la etaj fără să aprindă lumina. Făcu o baie fierbinte, sperând să uite întâmplările de mai înainte. Dar avea nevoie de mult mai mult ca să reușească. Încă rușinată și furioasă totodată, se îmbrăcă cu un halat și coborî în hol, să-l sune pe Les.
— Te-am trezit? întrebă ea.
— Nu, deloc. Aș fi vrut eu. Dar sunt de-abia la jumătatea drumului. Încerc să mă îmbăt.
— Care să fie motivul? N-ai nici o întâlnire.
— Iubita mea cea mai importantă e plecată din oraș, mormăi el.
Ea râse, știind că nu vorbea serios.
— E clar, simți nevoia să fii dădăcit.
El oftă, iar Andy parcă-l vedea trecându-și mâna prin păr.
— Pun pariu că tu îți faci de cap pe-acolo, cu vreun cowboy.
Ea îi ignoră tonul batjocoritor. Nici n-avea idee cât de aproape de adevăr era. Lyon o sărutase cu atâta tandrețe, atâta pasiune... Cum de...? Își înăbuși un oftat.
— Deci nu te interesează prea tare să afli că locuiesc la ferma Ratliff.
— Cum?
Se auzi un zgomot la celălalt capăt al firului, apoi câteva cuvinte obscene spuse pe înfundate, apoi din nou vocea lui Les, de-acum mult mă clară. Se părea că reușise să-l trezească.
— Mi-a scăpat receptorul din mână. Ce-ai zis? Locuieşti acolo? Cu bătrânul? L-ai cunoscut deja? Dar pe fiu-său?
— Ia-ie pe rând Les Da, locuiesc la fermă, în urma invitației făcute de general. Aici va locui și echipa.
— Doamne, Dumnezeule! Știam eu c-o să te descurci, dulceațo.
— Generalul Ratliff este un adevărat gentleman. A fost de acord cu interviul, cu toate că trebuie să fim foarte atenţi să nu-l obosim. E extrem de fragil, Les.
— Dar a spus da?
— Da.
— Și fiul?
Dacă Les n-ar fi fost atât de încântat de veștile primite, ar fi remarcat pauza pe care-o făcuse Andy.
— Nu e prea entuziasmat, dar nu cred să se amestece.
— E absolut minunat. Fantastic! Dac-aș fi acolo, lângă tine, te-aș săruta atât de apăsat c-ar începe să-ți tremure picioarele.
Ea tremura deja. Pentru că știa ce i se întâmplase când fusese sărutată, puțin mai devreme. Era primul sărut din viața ei care să o fi tulburat atât. I se abandonase complet lui Lyon, gurii lui, mirosului lui, atingerilor lui. Ea și Robert fuseseră foarte afectuoși unul cu celălalt, la început, dar...
— Draga mea, mai ești acolo?
— Mda.
— Povestește-mi totul, păpușo.
— Generalul e foarte prietenos, ca un bunic, sau mai degrabă ca un străbunic. Mi-a spus că-l pot întreba orice, cu excepția referirilor la anumite bătălii...
— Ei, ei, stai puțin. Ce-i chestia aia cu anumite bătălii?
— Mi-a spus că pot să mă refer la război ca la o entitate, fără să intru în detalii. 
— Din ce în ce mai curios.
— De ce?
— Ai mai auzit de vreun militar, de vreun general, în special, care să nu vrea să povestească isprăvi din război? Crezi că bătrânul are ceva de ascuns?
— Nu, zise ea sec. Nu cred. Am răsfoit toate ziarele, am citit toate articolele din perioada în care s-a retras. Nicăieri nu se pomenește de vreun scandal de orice fel.
— Oricum, merită să te mai gândești la asta.
Dar ea nu voia să se mai gândească, absolut deloc. Chiar dacă exista ceva în trecutul generalului Ratliff, ea nu ținea neapărat să afle.
— Am hoinărit prin casă în timpul zilei. E minunată, și va constitui un fundal extrem de potrivit. Vom folosi camerele care-i sunt dragi generalului. Vreau să filmăm și afară. Spune-i lui Gil să aducă ceva cu care să acoperim microfonul. Să filtreze cumva zgomotul făcut de apă.
— Apă? Ce naiba vrei să spui, Andy?
— E un râu.
— Un râu? O.K. Altceva? Fac o listă.
Ea continuă să-i descrie împrejurimile, să-i sugereze ce trebuia să aducă echipa, de la cabluri și microfoane până la baterii.
[bookmark: bookmark9]— Cred că asta-i tot, zise ea, după ce parcurse întreaga listă pe care și-o notase în carnețel.
— Nu chiar, zise Les.
— Ce-ar mai fi?
— Ai putea să-mi spui de ce ai vocea asta de fetișcană care a descoperit că nu mai are deloc anticoncepționale, chiar înaintea marelui weekend.
— Oh, Les, murmură ea.
N-avea să se obișnuiască niciodată cu limbajul lui.
— Nu s-a întâmplat nimic. E groaznic de cald și...
— Așa era și în Florida, când ai fost să le iei interviu refugiaților cubanezi și erai pur și simplu extaziată. Ce se întâmplă acolo?
N-avea nevoie ca Les să-și bage nasul, să o iscodească în legătură cu sentimentele ei ambigue pentru Lyon. Dar știa că-i putea oricând distrage atenția flatându-l.
— Te-ai gândit vreodată că poate mi-e dor de casă, de tine?
— Oh, da, la fel ca un câine care duce dorul puricilor.
[bookmark: bookmark10]— Nu.
[bookmark: bookmark11]— O să discutăm despre asta mai târziu. Hai să ne întoarcem la general și la motivul pe care ar putea să-l aibă ca să nu vrea să discute despre lupte.
— Les, te rog. N-are nici o importanță. Probabil că nu vrea să intre în detalii, asta-i tot.
— Și băiatul lui? Crezi că o să-ți spună?
— Nu! ripostă ea sec.
— Uau! Am atins un punct sensibil, cumva? Apropo, cum arată tipul?
— E... obișnuit. Vreau să spun, e inteligent, o combinație între om de afaceri și fermier. Nu-l interesează deloc milităria. Mi-a spus-o chiar el.
— Dar îl interesează ce se întâmplă cu bătrânul. Ceea ce înseamnă că dacă tatăl are ceva de ascuns, și fiul are. Crezi că poți să-l tragi de limbă?
— Nu, Les. N-aș face-o nici dac-aș fi convinsă că există ceva ascuns, și sunt sigură că nu există.
— Haide, Andy, draga mea, nu fă pe naiva cu mine! Știi la fel de bine ca și mine că oricine are ceva de ascuns. Ocupă-te de fiul generalului. Oh, Doamne, dacă ți-ai folosi tehnica cu mine, cred c-aș vorbi ca o moară stricată.
— N-am nici un fel de tehnică.
— Ba bine că nu!
O lăsă să-i absoarbă cuvintele, apoi continuă:
— Încălzește-l puțin pe tip, Andy. Fă-o pentru mine, O.K.?
Ea nu-i răspunse.
— Poate că ai dreptate, poate că bătrânul n-are nimic de ascuns, dar nu strică să-ți faci un prieten, nu-i așa? Haide, spune-mi că o să-l șmecherești pe... Lyon, parcă așa îl cheamă, nu?
— O.K., O.K., o să văd ce pot face.
Intenționa să stea cât mai departe de Lyon Ratliff, dar îi răspundea lui Les ca să-i facă plăcere.
— Trebuie să închid.
— Oh, draga mea, m-ai salvat de la o mahmureală groaznică. Cum să-ți mulțumesc?
— Ei, te gândești tu la ceva, spuse ea, sec.
— M-am gândit deja, dar nu cred că ai fi de acord. Te iubesc. Știi asta, nu-i așa?
Cu siguranță Les se simțea singur și deprimat.
— Da, știu că mă iubești, Les. Și eu te iubesc.
— Noapte bună.
— Noapte bună.
— Vise plăcute.
— Vise plăcute.
Andy închise. Se simțea stoarsă. Întâi Lyon, apoi Les. Lyon însă o rănise cel mai rău. Cu Les era obișnuită, știa că-și schimba rapid stările de spirit, că era când trist, când exuberant.
Stinse lumina și se îndreptă direct spre pat. Se cuibări între cearceafuri.
Revăzând întâmplările de peste zi, nici nu-i venea să creadă că se petrecuseră cu adevărat. Se purtase oare iresponsabil, când se folosise de acel truc pentru a pătrunde pe domeniu? Oare dacă-l aborda pe Lyon într-un stil absolut profesional, sentimentele lui față de ea ar fi fost altele? Probabil că nu. Concluziile lui erau trase deja.
Era mai mult decât evident că proiecta defectele soției lui asupra tuturor femeilor. Fusese ușuratică și egoistă. Îl părăsise, iar el nu se dusese după ea. Nu era deloc surprinzător. Un bărbat ca Lyon nu părea genul care să se roage de o femeie care-l părăsise. Soția lui nu se mulțumise cu cât îi oferise, așa că el ajunsese la concluzia că orice femeie care dorea să se realizeze în carieră era la fel ca ea, egoistă și lipsită de inimă.
— Nu e chiar așa, domnule Ratliff, spuse ea, adresându-se doar umbrelor care se profilau în întuneric.
Anumite hotărâri sunt luate de alții, pentru tine. Andrea Malone nici n-ar fi putut să se gândească la un alt gen de carieră, pentru că tatăl lui dorise ca ea să-l urmeze. Din cauză că nu avusese frați, nu existase altcineva care să ducă mai departe meseria tatălui ei. Se căsătorise cu Robert, și după moartea tatălui ei se simțise liberă să se consacre deplin căminului și familiei ei.
Dar Robert fusese surprins, și chiar ușor amuzat când îi auzise intențiile.
— Sper că asta nu vrea să însemne că ai de gând să renunți la slujbă, și să devii casnică.
Era absolut evident că o asemenea idee nici nu-i trecuse prin minte.
Ea îi zâmbise timid.
— Nu-ți dorești copii?
— Oh, ba da, Andy. Sigur că da. Dar doar atunci când vom fi prea bătrâni pentru altceva. Îmi place să știu că soția mea este în centrul atenției. Obținem cele mai bune locuri la restaurant, la cinematograf. O să ajung să mă mândresc cu faptul că mă culc cu celebra Andy Malone.
Andy simțise adesea că Robert o considera un trofeu - un trofeu care trebuia prețuit în fiecare noapte, în dormitor. Pentru că simțea astfel, nu reușea întotdeauna să-i răspundă. Trofeul începuse să-și piardă strălucirea. Robert era foarte prins de slujba la televiziune, și era mai mereu plecat de acasă. Apoi fusese ucis.
Andy știa că, dacă n-ar fi fost nefericit cu ea, poate că n-ar fi plecat în Guatemala. Lyon avea dreptate. Se simțea vinovată. Simțea că trebuia să trăiască la nivelul așteptărilor lui Robert. Nu era făcută să fie soție și mamă, ci o femeie cu carieră. Și își concentrase toată atenția asupra ei. Aproape că se autoconvinsese că nu-și dorea iubirea unui bărbat, că n-avea nevoie de așa ceva, că putea să trăiască foarte bine și fără.
Dar când îl văzuse pe Lyon Ratliff, în localul lui Gabe Sander, știuse că își dorea un bărbat. El o atinsese, și dorința se transformase în nevoie. Acum, după sărutările lui, trupul ei transmitea sute de mesaje senzuale. Simţea că va muri dacă dorințele nu se vor împlini.

— Bună dimineața, Andy. Sper că ai dormit bine.
— Da, minți ea. Mulțumesc, domnule general. Nu știam dacă țineți la ritualul micului dejun. Mă tem că am cam lenevit.
— Mie mi se permite să lenevesc în fiecare dimineață, și urăsc acest lucru. Mi-ar place să mă trezesc dis-de-dimineață, ca Lyon. Ce-ai vrea să mănânci? o întrebă el pe Andy, în timp de Gracie intra în sufragerie cu tava care conținea micul dejun al generalului, și care arăta la fel de imposibil de mâncat ca și hrana lui de până atunci.
Gracie adusese cafea, suc de fructe și o felie de pâine prăjită, așa cum îi ceruse Andy. I le puse în față, clătinând din cap și murmurând dezaprobator.
— Ce planuri ai pentru ziua de azi? o întrebă Michael Ratliff, chiar în clipa în care își termina cafeaua.
— Trebuia să-mi revizuiesc notițele să-mi formulez întrebările. Doar așa pot să fiu sigură că n-o să mă repet. Apropo, echipa mea se îndreaptă chiar acum spre San Antonio. Vor ajunge aici mâine dimineață.
— Cred că muncești prea mult. Lyon mi-a spus să-ți transmit că te așteaptă afară.
Ochii bătrânului străluceau.
— Cred că vrea să te ia la o plimbare.

— La plimbare?
— În jurul fermei. Îți dorești s-o vizitezi, nu-i așa?
Andy nu-l putea dezamăgi pe general, care era foarte mândru de ferma lui.
— Oh, bineînțeles! Am venit însă să muncesc, și nu să mă distrez. Și n-aș vrea să-i răpesc timpul lui Lyon. Sunt sigură că are altceva mai bun de făcut.
— S-ar putea să aibă altceva de făcut, e adevărat. Dar n-aș crede că e și mai bun, spuse Michael Ratliff.
Ei nu-i venea să creadă că Lyon mai voia s-o vadă, după tot ce se întâmplase cu o seară înainte.
— Sunteți sigur că v-a spus că vrea să mă ia la plimbare?
— A fost ultimul lucru pe care l-a spus înainte de a ieși. Te așteaptă lângă garaj. Acum te rog să mă scuzi, Andy, dar eu de obicei îmi petrec diminețile citind. Nu o pot face prea mult timp, pentru că mă lasă ochii. Vorbim după masa de prânz, dacă vrei.
— Bineînțeles. Vă rog să vă odihniți. Zilele care vin vor fi foarte obositoare.
— Am destul timp să mă odihnesc, Andy, răspunse el, sec. De-abia aștept interviul.
Ieși din cameră.
Ea își termină cafeaua singură, în liniște, adunându-și puterile pentru a se confrunta cu Lyon. Cu ce se îmbrăca oare cineva care pleca într-un tur al fermei? Ca să nu mai fie obiectul bătăii lui de joc, n-avea să se mai îmbrace cu blugii și cizmele western. Se hotărî că era îmbrăcată foarte potrivit, așa cum era atunci.
Las’ să aștepte, se gândi, aproape perversă, și urcă scările, să-și refacă machiajul și coafura. Se dădu din belșug cu parfumul ei preferat. N-avea decât să o interpreteze greșit. Ei îi plăcea să miroasă frumos, indiferent de momentul zilei.
Patio-ul și piscina erau goale, când Andy păși pe ușa din geamuri. Aerul era proaspăt. Norii umbreau ușor soarele, care se strecura cu greu printre frunze. Andy ascultă cu atenție. Se auzea murmurul râului.
— Bună dimineața.
Ea tresări și se întoarse. Fusese atât de absorbită de frumusețea împrejurimilor încât nu-l auzise apropiindu-se.
— Bună dimineața.
Și el se dăduse cu parfum. Aceeași aromă răcoroasă, de curățenie, pe care o asocia deja cu el.
— Gata?
— Da.
Se întoarse cu spatele la ea și se îndreptă spre un jeep parcat deoparte, pe care ea nu-l observase până atunci. N-avea portiere. Și nici acoperiș, ci doar o bară groasă deasupra capetelor. Scaunele păreau să fi văzut multe drumuri prăfuite.
Lyon se așeză pe locul șoferului, iar Andy i se alătură. De-abia avu timp să se urce, că jeep-ul țâșni.
— Ai dormit bine?
— Da, minți ea pentru cea de-a doua oară în acea dimineață.
Încercă să se facă că nu observa puterea cu care brațul lui mânuia volanul. Picioarele lui manevrau pedalele, cu mișcări agile și precise. Ea își smulse cu greu privirea din poala lui, lucru care făcu ca înlăuntrul ei ceva să tresalte.
Mâinile lui strângeau volanul. În dimineața aceea, Lyon avea un aer de violență controlată, de tensiune abia reținută.
Îi studie trăsăturile, mascate de pălăria cu boruri largi, de cowboy. Liniile bărbiei erau parcă din oțel. Când clipea, părea să facă doar un gest necesar pentru a-i limpezi vederea întunecată din cauza furiei.
El nu părea prea dispus să stea de vorbă. Se concentra în a menține jeep-ul pe drumul foarte denivelat. Andy își întoarse privirea de la el și începu să studieze peisajul. N-avea deloc de gând să-i ușureze situația. După tot ce-i făcuse cu o seară înainte, ar fi trebuit să-i fie recunoscător că-i răspundea măcar la întrebări. Dacă o dispreţuia într-atât, de ce-i propusese această plimbare?
— Naiba s-o ia! se gândea Lyon.
Îşi întinse degetele, susţinând volanul doar cu palmele, apoi le strânse din nou în jurul acestuia, atât de puternic, că-l durură.
Dacă era cine era, de ce arăta oare aşa cu arăta? Dacă voia să se învârtă într-o lume a bărbaţilor, de ce nu se îmbrăca la fel cu ei? De ce purta haine ca cele de acum, scurte şi mulate pe corp, evidenţiindu-i sânii perfecţi? Şi pantaloni care-i subliniau funduleţul obraznic? Şi unghiile de la picioare, care-i erau lăcuite în culoarea coralului. Exact ca ceea pe care-o afli doar în interiorul unei scoici…
La naiba! Blestemă el. Ai luat-o razna, Ratliff! I-auzi! Scoici! Dumnezeule!
Deci era o puştoaică ce arăta bine. Şi? Chiar trebuia ca el să se poarte ca un adolescent imbecil? El se mai întâlnise cu femei, chiar mult mai frumoase decât ea. Dar Andy avea ceva…
Ochii? Da, era adevărat, aveau o culoare neobişnuită, dar… Nu. Ci felul în care îl privea, atunci când îi vorbea. Ca şi cum tot ce-i spunea el era de o importanţă vitală. Ea era cu adevărat interesată. Voia să afle. Părerea lui conta cu adevărat.
Uşurel, Ratliff. Nu te mai lăsa dus de val. Nu aşa trebuia ea să-l facă să se simtă? Nu era asta slujba ei? Secretul de a fi un bun reporter este să ştii să asculţi.
O.K. deci avea ochi frumoşi şi şi-i folosea în avantajul ei. Iar el ştia prea bine că guriţa ei frumoasă putea să spună multe minciuni. Dacă nu cu cuvinte, atunci prin săruturi.
Haide, băiete, recunoaşte cinstit. Un sărut n-a mai însemnat de mult timp atât de mult pentru tine. Unele femei mimează pasiunea, altele răspund dintr-un reflex condiţionat, pentru că ştiu că-ţi face plăcere dac-o fac. Dar Andy… Andy, Andy. Nu mimase deloc pasiunea. Simţea nevoia să-l sărute, ca şi el de altfel. Voise asta.
Ea ştia cum să dăruiască şi cum să primească. Acest lucru îl speriase, îl făcuse să jure că nu va mai avea de-a face cu ea. Şi când acolo, primul lucru pe care îl făcuse fusese să încerce să o vadă singură.
Atunci de ce o priveşti cu coada ochiului, Ratliff? De ce-i studiezi mâna care se agață de marginea scaunului, ori de câte ori mașina o zdruncină? Speri oare că, de vreme ce este atât de aproape de coapsa ta, ea va...
Lyon alungă aceste gânduri și frână brusc. Inerția îi proiectă înainte, apoi se lăsară pe spătarul scaunelor. Andy privi înainte. Peisajul îți tăia respirația. Ajunseseră în vârful dealului, iar casa, aflată în vale, părea o jucărie înconjurată de apele sclipitoare ale râului.
Andy își dori ca el să fi spus ceva. Oare o aștepta pe ea să vorbească? Întoarse încet capul spre el.
— E foarte frumos aici, zise ea, cu timiditate.
El își împinse pălăria spre ceafă, și, fără să-și miște trupul, o fixă cu privirea.
— Cine e Les?
Nu atât întrebarea în sine, cât felul în care i-o pusese, făcu ca Andy să se simtă de parcă primise un pumn în stomac. Inspiră adânc.
— E șeful meu.
— Cât de potrivit!
— Ce vrei să spui?
— Încearcă să te farmece chiar la birou, sau așteptați amândoi până la terminarea la programului? Știe că azi-noapte erai în pădure, sărutându-te cu un altul? Sau nu-i pasă? Poate că aveți ceea ce se numește „o relație deschisă”.
Obrajii ei se înflăcărară, mai întâi din cauza aluziei lui privind noaptea din urmă, iar apoi din cauza furiei.
— Nu suntem decât prieteni.
— Nu mă minți, la naiba! Doar te-am auzit când vorbeai la telefon: „Știu că mă iubești, și eu te iubesc”, o maimuțări el.
— Ai tras cu urechea!
— Am auzit întâmplător! Erai în hol, și nu vorbeai nicidecum în șoaptă. Eu mă îndreptam spre camera mea. Bineînțeles că te-am auzit!
Dumnezeule! Cât de multe știa? Dac-o auzise promițându-i lui Les că va încerca să-l facă pe fiul generalului să-i dezvăluie secretul lui? Nu. Ar fi întrebat-o imediat despre acest lucru. El voia însă să știe despre ea și despre Les. Dar de ce? Dacă n-ar fi fost un gând ridicol, ea ar fi crezut că era gelos. De fapt, probabil că era vorba doar de mândrie bărbătească.
— Un adevărat gentleman și-ar fi făcut simțită prezența.
El izbucni în râs.
— Am renunțat demult să mai fiu un gentleman. Ei, aștept. Povestește-mi despre Les.
De ce nu-i spunea oare că nu era treaba lui? De ce nu-i spunea s-o ducă înapoi, acasă? Pentru că, pentru un motiv fără nume, i se părea important ca Lyon să nu înțeleagă greșit relația ei cu Les. Avea să examineze mai târziu acest motiv, atunci când el n-avea s-o mai privească astfel.
Trebuia să contraatace. N-avea să-și dea frâu liber mâniei, ci va fi tolerantă, ca și cum avea de-a face cu un copil încăpățânat.
— Les Trapper este producătorul spectacolului meu. Lucrăm împreună de mulți ani, încă dinainte de a mă fi căsătorit. Este un bun prieten. I-am spus că-l iubesc, e adevărat. Dar numai ca prieten. El obișnuiește să spună oricărei femeie pe care o cunoaște că o iubește, de la elevele de liceu până la femeia în vârstă care-i face curat prin birou. Nu înseamnă nimic. Iar eu și Les n-am fost niciodată amanți.
— Chiar te aștepți ca eu să cred asta?
Ea nu mai putea să tolereze.
— Nu-mi pasă dacă mă crezi sau nu. M-ai catalogat din clipa în care m-ai văzut prima oară. Mi-ai și pus o etichetă pe piept.
Își dori să nu se fi referit la acea parte a trupului ei, pentru că ochii lui se opriră semnificativ acolo. Continuă, încercând să nu se arate tulburată.
— Faptul că nu sunt genul casnic nu înseamnă că nu am morală, domnule Ratliff.
— Bine, să zicem că nu ești încurcată cu Les. I-ai povestit toate amănuntele picante ale plimbării noastre până la râu? Ați râs împreună când i-ai spus cum ai reușit să intri în casă, și cum, după numai câteva ore, toată lumea îți mânca din palmă?
— Nu!
Deci doar mânia îi era rănită. Nu-i păsa dacă ea avea sau nu o relație romantică cu Les, ci doar dacă-și bătuseră joc de el.
— Nu, repetă ea, mai încet, clătinând din cap și coborându-și privirea.
Lyon își mușcă buzele. Ce anume-l înfuria? De ce-i păsa cu cine vorbea ea la telefon, sau ce spunea ea? Îl deranjase însă faptul că ea îi urase noapte bună și vise plăcute unui alt bărbat, când știa că noaptea lui va fi bântuită de vise despre ea.
Andy părea foarte tristă. Dar putea fi tot un rol pe care-l juca. Lyon nu știa dacă-i venea s-o strângă de gât sau s-o sărute. Gura ei promitea o dulce ușurare după amărăciunea lui de fiecare zi. Trupul ei avea energia care putea să readucă la viață ceea ce murise în el, cu mulți ani în urmă.
Găsise alinarea nevoilor sale fizice în brațele multor femei, dar fiecare din aceste interludii îl lăsase parcă și mai pustiit. Fuseseră doar satisfacții de moment. Își dorea să cunoască adevărata intimitate alături de o femeie, și nu numai o unire fizică, de conjunctură, care să-i ofere o plăcere trecătoare.
O privi din nou și constată surprins că o lacrimă i se prelingea pe obraz. În același timp, și ea își ridică privirea. Nu era o lacrimă. Ci o picătură de ploaie.
— Ar fi mai bine să ne întoarcem, mormăi el. A început să plouă.
Era însă prea târziu. De-abia porni motorul, că se dezlănțui furtuna. Ploaia cădea în valuri dese.
— Ține-te bine! strigă el, și întoarse jeep-ul în direcția opusă.
Pălăria îi zbură de pe cap și ateriză într-o băltoacă. Andy se încleștase de scaun. Părul îi era răvășit de vânt, iar ploaia o udase până la piele.
El se îndrepta spre ceea ce părea a fi un perete de stânci. Călcă frâna, iar jeep-ul se opri cu un scrâșnet, chiar în gura peșterii. Înăuntru era întuneric, dar ea nu era deloc înfricoșată. Întunericul se datora mai ales norilor ce acopereau acum cerul.
Lyon opri motorul și se cufundară amândoi într-o tăcere adâncă, tulburată doar de bubuitul tunetelor și de sunetul picăturilor de ploaie, care se prelingeau de pe mașină.
— Ești bine? întrebă el într-un sfârșit.
Ea tremura. De frig. De nerăbdare.
— Da.
Îi clănțăneau dinții. Sfârcurile i se contractaseră din cauza aerului rece și a hainelor ude.
Lyon observase totul. Își feri privirea. Ochii lui se îndreptară spre pereți, spre tavanul peșterii, spre mașină, pentru ca apoi să se reîntoarcă la chipul ei, palid și tensionat.
Urmări dâra lăsată de o picătură de ploaie care i se prelingea la tâmplă, coborând pe obraz, ca să ajungă sub bărbie. Fără să-și dea seama, contură cu degetul arătător urma lăsată, apoi își retrase brusc mâna.
Andy stătea nemișcată, ca-n transă.
Lyon se întoarse cu spatele la ea. Era mistuit de un foc năvalnic. Un bărbat care se agăța de ultimul fir de stăpânire de sine dar care nu mai putea rezista prea mult.
Cu o mișcare rapidă, se întoarse spre ea și-i cuprinse obrajii în palmele aspre. Îşi plimbă degetul arătător peste buzele ei.
Gura lui era fierbinte și lacomă. Îi desfăcu buzele și o pătrunse cu limba, afundându-se în dulceața gurii ei. Ea ridică mâinile spre el și-i înlănțui gâtul, ținându-l aproape, primindu-i sărutul cu fervoare.
Orice gest de blândețe fusese uitat Acesta era un sărut guvernat de nevoie, dictat de pasiune, fără să fi fost plănuit - un val de dorință care-i înghiți pe amândoi, făcându-i să-și piardă controlul.
S-au sorbit cu lăcomie. Limba lui se juca cu buzele, cu dinții ei, gustând-o și bucurându-se de toate senzațiile noi. Într-un târziu, îi părăsi gura și-și îngropă fața la pieptul ei, inhalându-i parfumul.
O atinse pe brațe.
— Ți-e frig? 
— Nu, oftă ea. Nu.
Cu o mână îi necăjea lobul urechii, pe când cu cealaltă îl mângâia pe spate.
— Andy, sigur nu ești încurcată cu Les Trapper?
— Suntem colegi și prieteni. Atât. Nu sunt încurcată cu nimeni. N-a mai existat un altul de la moartea lui Robert.
El o privi atent, căutând parcă un semn care să-l convingă că mințea.
— Aș vrea să te cred.
— Crede-mă. E adevărat.
— De ce vrei să-i iei un interviu tatălui meu?
Întrebarea o descumpăni, iar uimirea i se citi pe față.
— Pentru motivele pe care ți le-am spus deja. Crezi că mai am vreunul?
— Nu, cred că nu, zise el încet. Dar au fost atât de mulți cei care, de-a lungul anilor, au încercat să-i invadeze intimitatea. El nu voia ca lumea pe care o crease pentru el, pentru mama și pentru mine să fie tulburată. Poate că dac-ar fi acceptat să dea interviuri, cu mulți ani în urmă, n-ar mai fi fost azi obiectul atâtor speculații. Motivele pentru care trăiește atât de retras sunt absolut personale. Până la venirea ta, era hotărât să intre în mormânt fără să trebuiască să răspundă la vreo întrebare, doar de dragul de a satisface curiozitatea publicului. Pe de o parte, mă bucur că nu te-a alungat.
Zâmbi și o sărută ușurel pe gât. Apoi ochii îi deveniră gravi.
— Pe de altă parte, însă, mă tem pentru el.
Ea îi dădu deoparte o șuviță rebelă care-i căzuse pe fruntea înaltă.
— De ce, Lyon?
Îi plăcea să-i rostească numele, să-l audă ieșind din gura ei. Așa că repetă întrebarea, doar pentru a-l mai auzi o dată.
— Din cauza sănătății lui?
— Da, și...
Fascinația față de urechea ei învinse.
— N-are nici o importanță.
O sărută.
— Ești foarte frumoasă, Andy, murmură el între buzele ei întredeschise.
Se simți cuprinsă de panică, atunci când îl auzi pe Lyon dând glas gândurilor ei. Oare capacitatea lui Les de a mirosi un secret se confirma încă o dată? Exista ceva în viața tatălui lui, iar Lyon nu voia să se afle? Nu! Te rog, Doamne, nu mă lăsa să descopăr ceva care să trebuiască să fie făcut public! Conflictul de interese era blestemul fiecărui reporter care dorea să fie obiectiv. Își alungă din minte acele gânduri și se concentră pe senzația dată de buzele lui Lyon, care se lipiseră de buzele ei.
Limba lui se juca cu colțul gurii ei, înainte ca buzele lui să urce spre urechea pe care-o găsise atât de interesantă înainte. O ținea strâns, pe după umeri, cu un braț. Cealaltă mână și-o coborî ușor spre sâni, absorbindu-i în palmă cadența inimii.
— Andy? Permisiune cerută.
— Lyon. Permisiune acordată.
Mâna lui îi acoperi sânii, atingându-i zonele care tânjeau după mângâierea lui.
— Din clipa în care te-am văzut acolo, stând pe un scaun, la Gabe's, mi-am dorit să te ating.
Șoaptele lui erau ca o mângâiere.
— Oh, Doamne, ai fost binecuvântată cu niște sâni superbi.
[bookmark: bookmark12]— Am fost întotdeauna conștientă de calitățile mele.
[bookmark: bookmark13]El râse și-și continuă explorarea, accelerându-i tumultul din corp.
— În toată adolescența mea am visat trupuri ca al tău.
— Iar eu, adolescenți ca tine, care să mă privească lung, și să facă să devin conștientă de felul în care arăt.
— Touché.
— Care-a fost prima ta impresie, când m-ai văzut la Gabe's?
— Că ai ochi superbi și două...
— În afară de asta.
— Ei, deci vrei să știi care a fost a doua impresie.
— Lyon, vorbesc serios.
El râse.
— Și eu.
Dar deveni într-adevăr serios. Își ridică mâna de pe sânul ei și începu să-i mângâie părul, încă ud.
— M-am gândit că ești o femeie foarte atrăgătoare, cu care-aș vrea să fac dragoste.
Ea înghiți în sec.
— Și acum?
— Acum, cred că ești o femeie foarte atrăgătoare pe care aș vrea să o cunosc mai bine înainte să fac dragoste cu ea. Primul impuls s-a bazat doar pe instinct. Al doilea, pe ceva pe care nu-l pot încă numi. Dar scopul este același.
Îi ridică ușor bărbia și o privi în ochi.
— Înțelegi ce vreau să spun?
— Cred că da, zise ea cu jumătate de gură.
— Nu vreau ca între noi să existe neînțelegeri, spuse el, cu fermitate.
Cum putea oare să fie atât de calm, când întreg trupul ei tremura?
— Vreau să fac dragoste cu tine, încet, pe îndelete, dar și repede, sălbatic. În orice fel imaginat sau de neimaginat.
Nici un bărbat nu-i mai vorbise atât de îndrăzneț, poate cu excepția lui Les.
Dar el glumea de fiecare dată, pe când  Lyon era foarte serios. Stânjeneala o forță să-i răspundă.
— Drept cine mă iei? Un trofeu de pus la rever? O provocare? O cucerire ușoară? N-ai nimerit-o, Lyon. Nu mă las atât de ușor.
— Nu te-am considerat o cucerire. Și nici n-am crezut că vei capitula ușor. Dar sunt de părere că trebuie să știi exact ce simt eu. Atunci când vom face dragoste, va fi pentru că o vom dori amândoi, și va fi o experiență care ne va satisface pe amândoi.
Nimic din ceea ce trăise până atunci n-o pregătise pentru asta. Nu știa ce să mai creadă omul acesta, despre sentimentele ei față de el, despre lucrurile pe care i le spunea. Încerca oare s-o descumpănească, și astfel s-o abată de la scopul ei? La asta se reducea pasiunea lui?
Nu, nu se putea preface într-atât. Dacă ar fi reușit, ar fi fost cel mai mare actor din lume. Dar dacă plănuia să se folosească de sex pentru a o împiedica să realizeze interviul, era mai bine să-l pună la punct de la început.
— O să-mi fac treaba, Lyon, indiferent de ce se va întâmpla între noi. Nu voi lăsa niciodată să-mi afecteze obiectivitatea, cineva sau ceva. Cred că-ți dai seama că nu m-am așteptat să mă implic emoțional, cu tine.
— Nici eu nu pot spune c-aș fi plănuit să mă simt atras de tine. Dar tot mă opun acestui interviu.
— N-ai nici un motiv să te temi, în ceea ce mă privește.
— Dar tu vei avea, dacă voi descoperi că intențiile nu-ți sunt oneste.
Se uită pe după umărul ei și văzu că ploaia încetase.
— Ar trebui să ne întoarcem. Tata și Gracie sunt, probabil, îngrijorați.

*

În loc să pară îngrijorați, cei doi se arătară încântați să-i vadă înapoi, intrând pe ușa de la bucătărie, uzi până la piele și râzând de felul în care alunecau, din cauza tălpilor ude.
— De vreme ce n-ați apărut la masă, generalul și-a luat prânzul aici, spuse Gracie, vrând parcă să le explice de ce scaunul cu rotile se afla în fruntea mesei.
— Supa e delicioasă, spuse acesta. Haideți, duceți-vă sus să vă schimbați, apoi coborâți la masă.
Au făcut întocmai, și s-au întâlnit în capul scărilor, după ce se schimbaseră. Andy observă din ce cameră ieșise Lyon, și curiozitatea o îndemnă să afle ce se ascundea dincolo de ușă. Se îmbrăcase cu o cămașă din bumbac cu epoleți.
— Dacă vrei să știi, îmi plăcea mai bluza cealaltă, strâmtă.
— Ești un șovinist pervers.
Zâmbi sarcastic, dar atrăgător.
— Așa e.
A fost bine dispus cât a durat masa avându-i drept companie pe Gracie și  general. Când termină, Lyon ieși, spunând că ploaia nu-l va împiedica să-și termine treburile. Luă un poncho de plastic care era atârnat de ușă și-și îndesă pe cap o altă pălărie.
— Ne vedem la cină, zise el, fără să se adreseze cuiva în mod special.
Dar se uita la Andy. Îi făcu cu ochiul și ieși. Ea se prefăcu că se ștergea cu șervetul la gură, dar își dădu seama că și Gracie și generalul îi observaseră gestul.
— Mă duc să mă odihnesc puțin, Andy. Apoi, dacă vrei să stăm de vorbă, îți stau la dispoziție până la cină.
— Este perfect, domnule general.
— A fost foarte bună supa, repetă el, în timp ce ieșea din cameră.
— Bietul de el, nu mănâncă mai nimic.
Fără să se ofere s-o ajute, sau să aștepte să fie refuzată, Andy se ridică începu să strângă masa.
— Se simte foarte rău, nu-i așa? întrebă ea.
— Da, răspunse Gracie, sec. Tot încerc să mă pregătesc sufletește, dar știu că într-o zi o să dispară, și mă tem de ziua aceea. E un om minunat, Andy.
— Mi-am dat seama de asta, și de-abia l-am cunoscut. Dar tu știi mai bine, doar lucrezi aici de mulți ani.
— Lucrez de aproape patruzeci de ani. Eram de-abia o fetiță, nici nu împlinisem douăzeci de ani, când m-au angajat la ei, domnul și doamna Ratliff. Era o adevărată lady. Delicată ca o floare, și devotată lui și lui Lyon. Pe general nu l-a mai interesat vreo altă femeie, de la moartea lui Rosemary, cu toate că eu sunt de părere că Lyon avea nevoie de o mamă. Fără ca măcar să-și dea seama, generalul a trecut această responsabilitate în seama mea.
— Lyon mi-a spus că ai avut grijă de el, că i-ai ținut locul mamei lui.
Gracie se opri o clipă din mestecatul în cratiță și întrebă:
— A spus el asta? Ei, înseamnă că m-am achitat bine de îndatorire. Mă îngrijorează băiatul ăsta. Poartă în el o amărăciune care mă sperie.
— Mi-a spus că a fost însurat.
— Cu una din cele mai frumoase fete pe care le-am văzut în viața mea. Păcat însă că frumusețea a fost numai de suprafață. Cât timp a durat căsnicia lor, nu i-a dat pace lui Lyon nici măcar o zi. Îl pusese pe jar. Asta nu era bine, astalaltă nici atât. Tot timpul se plângea. Își „irosea tinerețea”. Voia „să-și trăiască viața”.
A visat întotdeauna să ajungă manechin, să-și facă o carieră în lumea modei. Într-o bună zi, a plecat la New York. Nu s-a mai întors niciodată. Din partea mea și a generalului, călătorie sprâncenată. Lyon însă a suferit. Nu atât pentru că i-ar fi fost dor de ea. Sinceră să fiu, cred că s-a simțit ușurat când a plecat. Dar undeva, în sufletul lui, a fost rănit.
— Urăște femeile care-și doresc o carieră.
— În asta ești și tu inclusă? întrebă Gracie, ridicând o sprânceană.
— Mai ales eu.
— E bine, e de înțeles, după felul în care i-ai vorbit ieri. Cu toate că, trebuie să recunosc, eu una m-am amuzat, adăugă ea, râzând. Dar ai dreptate. E toarte suspicios în privința femeilor.
— Cum o chema?
— Pe cine? Pe nevastă-sa? Jerri.
— Jerri, repetă Andy, absentă.
Gracie luă aceeași poziție pe care-o abordase cu o zi înainte, când o analizase pe Andy. Își încrucișă mâinile la piept și-și înclină ușor capul.
— S-a mai întâmplat și altceva, acolo, în ploaie, în afara faptului că v-ați udat până la piele?
Andy simți cum se îmbujorează.
— Scu... scuză-mă, te rog. Trebuie să-mi recitesc notițele.
În timp ce ieșea, o auzi pe Gracie chicotind și spunând:
— Așa m-am gândit și eu!

*

[bookmark: bookmark14]— ... iar câștigătorul Wimbledon-ului stătea în camera mea de hotel din Londra, ținând trofeul acela imens lângă el.
[bookmark: bookmark15]Toți ochii erau îndreptați spre Andy, care povestea. Chiar și Gracie se oprise s-o asculte, deși venise să-i servească cu câte o cafea. Ochii generalului Ratliff erau pe jumătate închiși, dar Andy știa că o asculta, pentru că zâmbea. Lyon stătea pe scaun, rezemat de spătar, și se juca cu paharul de vin.
— După cum vă închipuiți, eram flatată și încântată că-mi acorda un interviu. Era o adevărată lovitură. Singura condiție pusă de antrenorul lui fusese ca interviul să nu dureze mai mult de zece minute. Vă imaginați! Când alți reporteri s-ar fi mulțumit cu un singur cuvânt!
Echipa forfotea printre cabluri și reflectoare. Atunci a intervenit dezastrul. Unul dintre tehnicieni, excesiv de zelos, s-a împiedicat de un trepied. Priveam oripilată cum toate aparatele cădeau, unul după altul. Ca într-un vis, în care totul este dat cu încetinitorul, și nu poți să faci nimic ca să eviți tragedia. Un reflector a căzut și s-a spart direct în capul proaspătului câștigător al Wimbledon-ului.
Gracie își dusese mâna la gură. Lyon râdea în hohote. Generalul continua să zâmbească.
— Văd că vouă vi se pare amuzant, zise Andy, prefăcându-se indignată. Cu toate că tipul n-a fost grav rănit, îmi și vedeam cariera năruindu-se.
— Ce s-a întâmplat? întrebă Lyon.
— Eu una mi-am ținut răsuflarea. Dar el, ca un adevărat campion, mi-a acordat interviul, vorbind cu aplomb. E adevărat, a fost cam amețit în primele secunde, dar când și-a revenit, și-a șters calm sângele.
— Sânge! strigă Gracie.
— N-am pomenit de el? întrebă Andy inocentă.
Izbucniră cu toții în râs.
— Ca să spun adevărul, n-a fost rănit, dar în timp ce vedeam cum reflectorul îi cădea în cap, aveam în fața ochilor un titlu, scris cu majuscule: CAMPIONUL DE LA WIMBLEDON MOARE DIN CAUZA UNEI ZIARISTE AMERICANE.
— Cui i-ai mai luat interviuri? întrebă Gracie, ignorând tradiția și așezându-se și ea la masă.
— Să mă gândesc, spuse Andy. Au fost personalități, dar și oameni obișnuiți care, pentru un motiv sau altul, s-au aflat în miezul evenimentelor.
— Spune-ne câteva din personalități, o rugă Gracie.
Andy aruncă o privire îngrijorată spre Michael Ratliff, dar acesta părea relaxat, deloc obosit. Discutaseră mult în după-amiaza aceea. El îi furnizase o mulțime de date care să-i fie de folos și la alte interviuri.
— Bob Hope, Neil Armstrong, Reggie Jackson, John Denver, prințul Andrew al Angliei, Michail Barîșnikov.
— Oh! făcu Gracie, copleșită.
— Doar bărbați? o întrebă Lyon, aparent cu nevinovăție.
— Nu, zâmbi Andy. Ci și pe Lauren Bacall, jucătoarea Sandra Day O’Connor, Carol Burnett, Farrah Fawcett și Diana Ross. Asta ca să nu le pomenesc decât pe câteva, adăugă ea, șiret.
— Și cui ai vrea să-i iei un interviu, și n-ai reușit încă? o întrebă Lyon.
— Generalului Michael Ratliff, spuse ea, zâmbind. Și - își dădu ochii peste cap - lui Robert Readford.
Gracie dădu din cap.
— Așa mai merge!
Generalul râse zgomotos.
— Mă bucură o asemenea companie distinsă.
Și Lyon râdea, iar lui Andy îi făcea plăcere să-l asculte.
— Tată, zise el, când se potoliră, ar fi mai bine să te pregătești de culcare.
— Ai dreptate, bineînțeles, cu toate că nu mă simt deloc obosit. M-am distrat foarte bine, într-o tovărășie încântătoare.
Andy se aplecă spre el, așa cum o făcuse și altă dată, și-l sărută pe obraz.
— Noapte bună.
— Noapte bună.
Ieși din încăpere, în scaunul cu rotile.
Lyon se întoarse spre Gracie.
— A fost doctorul azi-dimineață?
— Da, când voi doi vă adăposteați de ploaie.
— Și?
Ea îi puse o mână pe umăr.
— Totul e în mâinile Domnului, Lyon.
El o privea grav. După câteva momente, clătină din cap, ca și cum ar fi vrut să-și alunge din minte acele gânduri triste. Se ridică.
— Îmi pare rău că trebuie să te las singură, Andy, dar astă-seară e o întrunire a Asociaților crescătorilor de vite. Nu te superi, nu-i așa?
Dezamăgită, ea încercă să zâmbească.
— Nici o problemă. Oricum aveam de lucru.
— Atunci, noapte bună.
— Noapte bună.
A mai trecut un timp, după ce a auzit ușa închizându-se în urma lui, până când a fost în stare să se ridice și să părăsească sufrageria.

*

Nu știa sigur ce o trezise. Știa doar că se ridicase brusc din pat. Limbile fosforescente ale ceasului arătau că era trecut de ora patru. Dădu pătura deoparte și se îndreptă spre fereastră.
Afară, totul era nemișcat. Auzi apoi un zgomot. I se păru că venea din direcția râului. Inima începu să-i bată cu putere când văzu fascicolele de lumină a două lanterne, spintecând întunericul. Două lumini, rătăcind printre copaci. Una din ele se stinse apoi și cealaltă.
Cine putea să fie? Oare oameni de la fermă? Se uită spre baracă. Totul era liniștit. Oaspeți nepoftiți? Dar cine? Să fi fost alți reporteri, care aflaseră că ea era acolo, și veniseră pe cont propriu? 
Indiferent cine-ar fi fost, Lyon trebuia să știe.
Străbătu repede camera, deschise larg ușa și țâșni pe hol. Nu se mai obosi să bată la ușă, ci apăsă pe clanță și deschise ușa camerei lui Lyon. Rămase nemișcată o clipă, să se obișnuiască cu întunericul, apoi se îndreptă spre patul imens. 
El dormea pe burtă. Una din mâini ținea strâns perna. Nasul îi era îngropat în scobitura cotului. Spatele lui părea mai lat și mai negru, în contrast cu cearceaful. Aplecându-se spre el, Andy îl atinse ușor pe umăr.
— Lyon.

[bookmark: bookmark16][bookmark: _Toc411334241]Capitolul 5
El tresări și se ridică brusc. Aproape că o lovi cu capul în bărbie. Clipind des, o întrebă:
— Ce...? Andy, ce e?
— Se întâmpla ceva jos, la râu, vorbi ea repede.
Nu știa dacă inima îi bătea să-i iasă din piept din cauza unui posibil pericol, sau din cauză că văzuse de aproape pieptul lui viril.
— Am văzut lumini, am auzit zgomote.
El veni la marginea patului.
— La râu?
— Da. M-am trezit și...
Se opri când îl văzu ridicându-se. Era gol. Trecu pe lângă ea, în întuneric, apucă o pereche de blugi și și-i trase pe el.
— Ce fel de zgomote ai auzit?
Blugii aveau nasturi la șliț. Se chinuia să și-i închidă.
— Păi... se cam codi Andy. Râsete, un fel de...
— Câte lumini erau?
Se duse la birou și trase un sertar.
— Două, cred. Ce zici... E cumva vreun pistol?
— Da. Mulțumesc că m-ai trezit. Probabil că nu e nimic grav. Dar e mai bine să verific.
Își îndesă pistolul la brâu și începu să caute o lanternă pe rafturile dulapului.
— Merg și eu cu tine.
— Pe naiba.
[bookmark: bookmark17]— Merg. Chiar dacă nu mă iei, mă țin după tine.
[bookmark: bookmark18]El se opri la ușă și se întoarse cu fața spre ea. Chiar și în întuneric i se ghicea linia hotărâtă a bărbiei.
[bookmark: bookmark19]— Haide, atunci, spuse el, fără să-și ascundă exasperarea.
Ea îl urmă, pe scările cufundate în beznă. Ajunseră la ușa din spate fără să fi făcut vreun zgomot și fără să fi trezit pe nimeni.
— Stai lângă mine, șopti el în timp ce împingea ușor una din ușile glisante.
Mișcându-se cu agilitatea unor pisici, ei străbătură patio-ul, trecură de piscină și porniră pe aleea pietruită care ducea la râu. Lyon se uită peste umăr și întrebă:
— Mai ești aici?
— Da.
El aproape că se împiedică atunci când o văzu din cap până-n picioare.
— Cu ce naiba ești îmbrăcată?
— Cu cămașa de noapte.
— O cămașă foarte albă. Parc-ar fi lady Macbeth. Te poate vedea oricine, de la un kilometru. Ai ceva pe dedesubt?
— Chiloții.
— Slavă Domnului, mormăi el. La naiba! Ești încăpățânată?
— Nu.
— Ai grijă, sunt pietre.
Când ajunseră în mijlocul potecii, Lyon se opri brusc. Andy, neatentă, dădu peste el. I se păru foarte natural să-i cuprindă talia cu brațele, în încercarea de a nu cădea.
— Uite o lumină, zise el încet.
Un fascicul de lumină se zărea printre copaci, mișcându-se de colo-colo, ca un marinar beat. Susurul râului acoperea orice alt zgomot, dar se auzea, fără îndoială, murmur de voci. Unul dintre ei scoase un cuvânt, urmat imediat de un cor de șșț-uri.
— Calcă ușor, spuse Lyon, înaintând câțiva pași.
Ea mergea după el, ținându-se încă de betelia pantalonilor lui.
Printre crengi se distingeau câteva figuri întunecate, care păreau scăldate în argint de lumina lunii. Siluetele se mișcau stângaci, împiedicându-se de pietre sau de crengile căzute la pământ. Cineva înjură printre dinți, fiind urmat de o serie de râsete înfundate. Andy se simți ușurată. Nu puteau fi niște criminali.
— Măi să fie, șopti Lyon.
Se întoarse spre ea.
— O să ne cam distrăm. Fă ca mine.
— Ce...
— Fă ca mine. O să vezi.
Făcu un zgomot puternic, de parcă s-ar fi împiedicat un elefant. Andy tresări când îl auzi strigând:
— Ce naiba se petrece aici?
Abia atunci aprinse lanterna. Văzu cum doi dintre intruși încercau să se ascundă după un ponton, pe care ea nu-l observase până  atunci.
Trei băieți, de vreo optsprezece ani rămăseseră ca paralizați, îngroziți de lumina lanternei lui Lyon, fixată asupra lor. El se apropie la câțiva pași de primul dintre ei. Acesta se ridică temător de după ponton.
— N-ai de gând să ne împuști, nu-i așa?
— Nu știu încă, zise Lyon, amenințător. Cine sunteți și ce căutați pe proprietatea mea în miez de noapte?
Tânărul se uită înfricoșat pe după umăr, căutând ajutor, dar ceilalți se dădură înapoi.
— Noi... suntem studenți, la U.T. Coboram pe râu. Tipul care ne-a închiriat pluta a spus că fermierii din zonă nu se supără dacă trecem, fără să deranjăm.
— Ei? zise Lyon, trecându-și greutatea de pe un picior pe altul și jucându-se cu pistolul. Se pare că ați deranjat.
Băiatul înghiți în sec.
— Păi... am băut niște bere și… am cam răsturnat pluta. Așa că am coborât aici… ca să încercăm să ne punem din nou pe picioare... Ca să zic așa.
Încă un chicotit înfundat îl făcu să se uite iar peste umăr. Se întoarse din nou spre Lyon.
— Ne pare foarte rău, domnule. N-am avut intenții rele. Jur pe Dumnezeu că n-am avut.
Lyon își puse pistolul la loc, prefăcându-se că nu era convins, totuși, și o trase pe Andy lângă el.
— Ați speriat-o foarte rău pe soția mea. Tocmai făcusem dragoste și s-a apropiat de fereastră. A văzut lumina lanternelor. A crezut că e fostul ei soț, care a venit să se răzbune. Este internat într-o clinică de bolnavi mintali și este predispus la acte de violență.
Andy se holba la el, mută de uimire, dar în același timp se străduia din răsputeri să nu izbucnească în râs. Când Lyon le spusese băieților că făcuseră dragoste, șase ochi curioși se îndreptaseră spre ea. Andy îl călcase cu putere pe picior, dar Lyon nu reacționase în nici un fel.
— Ne pare rău că v-am deranjat când... adică, n-am vrut să vă întrerupem în timp ce... ne scuzați, reuși în sfârșit să spună unul din ei.
— Andy, du-te să vezi dacă fetele ascunse după ponton sunt bine, și dacă nu cumva sunt ținute împotriva voinței lor.
— Oh, nu, domnule, nicidecum. Sunt doar speriate.
Ferindu-și picioarele goale de pietre și crengi, Andy se strecură până la plută. Fetele stăteau îmbrățișate. Erau ude până la piele. Văzând-o pe Andy, coborâră tăcute, una câte una. Ducă ce mai aruncă o privire, Andy se convinse că toate proviziile lor pentru excursie constau în șase cutii cu bere.
— Vă simțiți bine? le întrebă pe cele trei.
— Da, doamnă, răspunseră ele la unison, iar Andy se minună de bunele lor maniere.
Probabil că nu mai spuseseră „da, doamnă”, din clasa întâi.
— Ai mai găsit ceva bere, Andy? întrebă Lyon.
— Da.
El veni și luă berea. Îi întinse o mână, s-o ajute. Andy îl ținea strâns, iar cu cealaltă își strângea cămașa de noapte pe lângă trup. Știa că, în lumina lunii, corpul îi era foarte vizibil prin țesătura subțire.
— Cam într-o oră se luminează, le spuse Lyon. Dacă vă mai văd aici, mă întorc. Dacă găsesc o hârtie, un muc de țigară,  orice, vă reclam șerifului pentru încălcarea proprietății. Ați înțeles?
Andy ar fi răspuns afirmativ la orice ordin dat pe un asemenea ton. El moștenise de la tatăl său capacitatea de a inspira ascultare.
— Da, domnule.
Lyon așteptă până răspunseră cu toții.
— Bine. De aici încolo, dacă nu vreți să pățiți ceva, vă sugerez să aveți unde sta peste noapte, când mai vreți să beți bere. Râul poate fi periculos, și e un gest absolut iresponsabil să încerci să navighezi în timp ce bei.
— Da, domnule.
Alt cor slab.
— Haide, Andy, să ne întoarcem la culcare.
Ea îi aruncă o privire ucigătoare, dar îl urmă pe aleea care ducea spre casă. Tinerii începuseră să strângă lucrurile pe care le aduseseră pe mal, de pe plută. Dacă baia făcută în râu nu-i potolise, Lyon o făcuse, cu siguranță.
— Te omor, îi spuse.
— De ce? întrebă el, cu un aer inocent
— Soție? Și cu un fost soț nebun. De unde naiba ți-a venit ideea asta?
— Ai fi vrut să spun: ea e invitata mea, domnișoara Malone? Ce concluzii crezi c-ar fi tras, dacă te prezentam astfel? Mai ales văzându-te pe jumătate dezbrăcată, ținându-te după mine în puterea nopții?
— Mă țineam după tine în puterea nopții pentru că m-am gândit că putem fi în pericol. Și nu sunt pe jumătate goală.
— Nu. Aproape goală.
— Așa e mai bine.
Râseră amândoi.
— Dar nu trebuia să le spui că... hm...
— Făceam dragoste?
— Da, zise ea. Ai fi putut să spui că dormeam.
— Da, dar ceva atât de comun nu le-ar fi atras atenția. Oricum erau stupefiați de apariția ta.
— Nu de apariția mea, ci de lanternă și de pistolul tău.
— Poate, la început, dar le-am observat privirile. Dacă nu le-aș fi spus că ești soția mea, și că avem o căsnicie fericită, s-ar fi putut simți tentați să mă atace, ca să te aibă ei.
— Nu uita de fetele care erau cu ei.
— Arătau ca trei șoricei înmuiați. Cred că pe tine te-ar fi preferat.
Ajunseseră la ușa din spate. El lăsă cutiile de bere pe una din măsuțele de pe patio.
— Arăți bine, așa, să știi, sculată brusc din somn și aproape goală.
Ea se strecură pe lângă el.
— Îți mulțumesc, murmură.
Mulțumesc? Asta spunea, în loc să-i dea o palmă?
— Pentru o clipă, spuse el șoptit, când m-ai trezit, am crezut că veniseși în camera mea cu un alt gând.
Ea urcă primele trepte și, fără să nege cumva, îl întrebă:
— De cât timp dormeai? Când te-ai întors acasă?
— Pe la unsprezece și jumătate. După întâlnire, am mers să bem ceva, unii din noi. Dar tu?
Unii? Cine? Și femeile? Cu siguranță nu ducea niciodată lipsă de companie.
— Am citit, ca să mă pregătesc pentru mâine. Pe la unsprezece, am adormit. Nu te-am auzit intrând.
— Oh. Părea dezamăgit. Cum de i-ai auzit pe musafirii noștri nocturni?
Ajunseseră la ușa camerei ei. Andy se sprijini de tocul ușii.
— Nu știu. M-am trezit brusc, cu sentimentul că ceva nu era în regulă.
— Dar nu te-ai speriat, nu-i așa?
— Nu! Nu mi-a fost frică până n-ai scos tu arma aceea.
— Pistolul.
— Pistolul. Chiar credeau că n-o să le auzim pe fetele acelea chicotind?
Umerii lui Lyon tresăreau. Râdea pe înfundate.
— I-am speriat de moarte.
— Se întâmpla des ca oamenii să vină de-a lungul râului?
El scoase pistolul de la brâu și-l privi în lumină. Își sprijini un umăr de perete.
— Adesea, mai ales primăvara și vara. Oamenii închiriază plute, majoritatea în timpul zilei. De obicei plimbările durează câteva ore. Unii vor însă să-și petreacă noaptea pe râu. Bineînțeles, pot să facă popas în locurile special amenajate, și nu pe domeniile particulare. Asta-i tot. Râul Guadalupe se află, din fericire, doar într-un colț mai îndepărtat al proprietății noastre.
Îi plăcea sunetul vocii lui. Își dădu seama că, pentru o oră, uitaseră de antipatie. Râseseră, împărtășiseră o experiență memorabilă, iar ostilitatea făcuse loc prieteniei. Se gândi cum ar fi fost dacă s-ar fi cunoscut în alte împrejurări. Nu ar mai fi bănuit-o de motive ascunse. Iar ea nu l-ar mai fi privit ca pe un obstacol, un dușman, ci pur și simplu ca pe un bărbat.
Cerul devenise gri. Se apropiau zorile, iar întunericul de pe hol, care nu mai era deplin, lăsa să i se distingă clar trăsăturile. Relaxată acum, gura lui nu mai părea atât de hotărâtă. Ridurile făcute de râs erau mai evidente. Liniile subțiri, albe, ce-i străbăteau pielea bronzată, o făceau să-și dorească să le atingă cu vârfurile degetelor. Ca și mușchii încordați ai brațelor încrucișate la piept, ca și pieptul lat, acoperit cu păr întunecat.
— Te întorci la culcare? o întrebă el încet.
Privea oare spre gura ei?
— Nu. Probabil că nu. Nu m-aș alege decât cu o durere de cap. Și, oricum, va trebui să mă trezesc curând. Tu?
El își retrase cu greu privirea.
— Nu. De obicei, mă scol în zori.
Ea dădu din cap și se uită spre capătul holului, spre podea, spre picioarele ei goale, atât de apropiate de ale lui. Stătuse mai mult de o oră cu el, îmbrăcată numai într-o cămașă de noapte ușoară că un fulg. Abia acum, în tăcerea casei, deveni conștientă de felul în care arăta.
— Mulțumesc pentru aventură, zise ea încet.
Nu se putea mișca, însă. Trupul i se îngreunase, plin de dorință.
— A fost plăcerea mea. Ne vedem mai târziu.
— Da.
Nu mai era nimic de spus, cu excepția, poate a unui „Nu vrei să intri o clipă?”, sau: „Putem continua discuția în camera mea”, sau: „Te doresc. Te rog, sărută-mă.” Dar nu putea să spună nimic din toate astea. Intră înăuntru și închise ușa grea de stejar în urma ei.
Îi pândi zgomotul pașilor, dar după o clipă își aminti că și el era desculț, așa că renunță și se îndepărtă de ușă. Pentru că nu știa ce să facă, se hotărî să facă un duș și să-și spele părul. Apoi, avea să-și folosească timpul rămas pentru a-și revizui notițele.
Apa îi dădu o senzație minunată. După baie, se simți proaspătă și complet trează. Nu că ar fi avut nevoie de ceva care s-o revigoreze. Nervii îi erau încordați la maximum. Era conștientă de acest lucru chiar în timp ce se ștergea cu un prosop moale și-și ungea corpul cu o loțiune cu aromă de citrice.
Nu-și luase haine de schimb în baie, așa că se îmbrăcă din nou cu cămașa de noapte. Țesătura fină se învolbură în jurul ei, ca un nor. Foarte decoltată, susținută de două bretele subțiri, îi mângâia ușor pielea.
Se întoarse în dormitor și se așeză pe scaunul de la geam, să-și usuce părul. Se aranja singur, așa că renunțase să-l coafeze. Cu ani în urmă încercase să-l pieptene într-un anumit fel. Spre amuzamentul ei, era întrebată adesea la cine se coafa.
Soarele se ivi de după un deal îndepărtat, aruncând o lumină aurie asupra peisajului. Era o priveliște care-ți tăia răsuflarea, liniștită, pastorală. Dragostea lui Lyon pentru pământul lui era de înțeles și pe deplin justificată.
O bătaie ușoară în ușă o trezi din visare.
— Da?
Luând-o drept o invitație, Lyon deschise ușa, ținând în mână o tavă.
— Am făcut cafea și m-am gândit că...
Nu mai văzuse niciodată o femeie atât de frumoasă, și nu-și amintea să mai fi dorit pe cineva atât de mult. Părul de culoarea mierii îi încadra capul ca un halou, reflectând soarele dimineții. Pielea ei părea translucidă în lumina dulce. Pe sub cămașa de noapte vedea mii de tentații, promițând senzații noi.
Tava a fost curând lăsată pe o masă. Uitase deja de ea. Lyon închise ușa și traversă camera, fără s-o piardă din ochi, obligând-o astfel să nu se miște, să nu vorbească. Nu se mai simțise niciodată astfel. Era obișnuit din adolescență cu tainele corpului feminin, și nu dusese niciodată lipsă de partenere pentru a-și pune în aplicare cunoștințele.
După ce plecase Jerri, nu mai fusese blând. Se apropiase de femei, rămânând însă egoist, fără să țină la vreuna, vrând doar să se răzbune pentru umilința suferită. Acea atitudine se disipase, în timp, iar femeile care se bucuraseră de dragostea lui, pentru scurt timp, n-aveau să-i uite prea ușor mângâierile.
Dar acum era încurcat că un băiețandru. Își dorea ca Andy să nu simtă acest lucru. Veni la fereastră și se așeză lângă ea.
— N-am vrut să te deranjez.
Vocea lui, de obicei aspră, părea și mai răgușită.
— Nu mă deranjezi.
O îmbrățișă mai întâi din priviri. Irișii lui gri, care puteau să pară de oțel, oglindeau acum o emoție puternică. Fiecare trăsătură i-a fost studiată pe îndelete.
— Miroși frumos.
— Tocmai am făcut un duș.
Conversația banală era doar un mod de a se descărca de tensiunea pe care o simțeau amândoi, o scuză pentru a se descătușa de energia care-i cuprinsese.
El îi atinse părul, își trecu ușor degetele prin el. Degetele îi coborâră apoi pe fața ei, mângâindu-i sprâncenele, nasul și obrajii. Îi contură cu degetele buzele, de parcă ar fi vrut să le memoreze forma.
Ea ar fi vrut ca el s-o sărute chiar atunci, dar Lyon n-o făcu. Mâinile lui continuară să rătăcească pe gâtul ei, pe umeri.
O privea hipnotic în ochi. Ascultătoare, ea închise ochii. El își trecu degetele peste sfârcurile ei, mângâindu-le ușor. A fost imediat răsplătit cu un răspuns.
— Andy, șopti el.
Îi lăsă bretelele în jos, iar cămașa alunecă la pământ. Ea își încolăci mâinile în jurul gâtului lui.
Lyon îi privi sânii. Îi cuprinse în palme.
— N-ai avut copii? o întrebă el.
— Nu, îi răspunse ea cu blândețe.
— De ce?
— Pentru că soțul meu nu și-a dorit copii.
Nu voia să rostească numele lui Robert, nu dorea ca între ei să intervină o a treia persoană.
— Ce păcat.
Coborî capul, lăsându-i sărutări pe pielea fierbinte, până ce ajunse la unul din sfârcuri. Andy se auzi oftând de dorință. O auzi și el, și gura lui puse stăpânire pe a ei. Limba lui o făcu să cunoască mângâieri erotice, pe care nu le crezuse posibile.
— Lyon.
Rosti numele lui pe jumătate oftând, pe jumătate strigând, strângându-l cu putere în brațe.
— Ai gust de frișcă, murmură el trecând de la un sân la celălalt. Și de miere.
Gura lui puse din nou stăpânire pe buzele ei. Trupul ei se modelă pe al lui. De parcă nu-i venea să creadă că pielea ei era atât de mătăsoasă, palmele lui străbătură, o dată, porțiunea dintre umeri și talie.
Rămaseră nemișcați pentru o clipă. Apoi o ridică în brațe și o purtă spre patul desfăcut, care-i aștepta, ca o invitație deschisă.
O așeză pe pat și se lăsă lângă ea. Era greu, iar pielea îi era aspră, în comparație cu a ei. Îi plăcea această senzație, dar încercă să lupte cu dorința care se născuse înlăuntrul ei.
— Nu e bine ce facem, Lyon.
— Oh, Doamne, crezi că nu știu?
O sărută lacom, apoi începu să-și descheie nasturii blugilor.
— Dar ai vrea să ne oprim? Poți să te oprești?
Mâinile lui rătăceau pe carnea ei, găsind zone erogene de a căror existență nici nu știa. Nu, nu pot să mă opresc, se gândi ea, capitulând în fața mângâierilor care-i stârneau o furtună de dorințe.
— N-am plănuit asta, nu-i așa? întrebă ea, arcuindu-se lângă el. N-am... ah, Lyon, Lyon.
El își ridică fața, ca să poată privi ce atingea.
— Dulce. Atât de dulce, o fată de aur, murmură el, răgușit. O fată frumoasă, de aur.
Timpul în care el își desfăcu pantalonii i se păru că durează prea mult. Râdeau amândoi, pe înfundate, când auziră o bătaie scurtă în ușă.
Tăcură brusc, înlemniți.
— Andy? se auzi vocea lui Gracie. Te-ai sculat, draga mea?
Andy își drese vocea, încercând să pară că tocmai se trezise.
— Da, Gracie. Ce s-a întâmplat?
Ochii ei nu-l părăsiră deloc pe Lyon care rămăsese aplecat peste ea.
— Au venit băieții. Sunt patru. Au sosit cu o camionetă. Le-am servit câte o cafea, și le-am spus să te aștepte jos.
Lyon se juca cu lobul urechii ei.
— Cobor imediat, zise Andy.
— Nu te grăbi, îi răspunse Gracie. Pregătesc imediat micul dejun.
— Îți mulțumesc, spuse Andy, nefericită.
Timp de câteva clipe, nici unul din ei nu se mișcă. Apoi Lyon se desprinse ușor. Se ridică din pat și-și încheie nasturii, care fuseseră atât de îndărătnici cu câteva minute mai înainte. Andy întinse mâna după un cearceaf, să se acopere.
— Ești modestă, tocmai acum, domnișoară Malone?
Sarcasmul lui îi alungă orice urmă de pasiune sau de regretul de a fi întrerupți.
— Nu.
Ignoră cearceaful și sări din pat, străbătu dormitorul și-și puse repede un capot subțire.
[bookmark: bookmark20]O privi ironic.
[bookmark: bookmark21]— Deci, chiar ți-e rușine.
[bookmark: bookmark22]Ea se întoarse cu fața spre el, războinică.
[bookmark: bookmark23]— Bine! Mi-este rușine! Mi-este! N-ar fi trebuit să te las să mă atingi.
— Bineînțeles. Ai putea fi acuzată că ai pactizat cu dușmanul. Sau ți-e teamă că o să afle Les?
— Ți-am mai spus că Les și cu mine nu... Oh, nu contează. Oricum tot nu mă crezi. De ce ești nervos pe mine? Nu sunt mai de condamnat decât tine. N-aveam de unde să știu că or să sosească chiar acum. Chiar crezi că am aranjat toate astea? Nu eu am dat buzna în dormitorul tău, azi-dimineață.
— Nu, dar te-ai strecurat în camera mea în miez de noapte, îmbrăcată cu ceva ce semăna a cămașă de noapte.
— Iar tu erai gol!
— Eram în patul meu. N-am venit așa la tine.
— Eu am venit la tine pentru că am crezut că suntem în pericol. Și dacă nu cineva anume, atunci proprietatea. Iartă-mă că te-am prevenit! strigă Andy.
— Ai fi putut să-ți pui halatul, ceva mai devreme! replică el.
— M-am grăbit! Nu m-am gândit la asta!
— Ei, ai grijă să te gândești mai bine data viitoare!
— N-o să mai existe o dată viitoare.
— Asta așa e. Nu-mi ieși în cale, iar eu n-o să stau în drumul tău.
— Bine! țipă ea, dar nu era prea convinsă că el o auzise.
Ieșise deja, trântind ușa.
Ea rămase câteva clipe în mijlocul camerei, holbându-se la ușă. Inspirând adânc, se întrebă cum avea să le explice băieților din echipă faptul că avea ochii roșii de plâns.

[bookmark: _Toc411334242]Capitolul 6
Echipa o întâmpină cu căldură, când i se alătură, la o jumătate de oră după ce Gracie îi bătuse în ușă. Îi trebuise ceva timp ca să-și revină după loviturile verbale primite din partea lui Lyon.
— Îmi pare rău, spuse ea, îmbrățișându-i pe toți, dar îmi intrase ceva în ochi, și mi-a fost imposibil să-l scot.
Era posibil, dar prea puțin plauzibil, dar ei părură să-i accepte explicația. Ochii îi erau roșii și umflați.
— Crezi c-o să poți să-i faci să arate bine, Jeff?
— Când arăți atât de bine, cine mai bagă de seamă niște ochi roșii?
Lyon alese chiar acel moment pentru a intra pe ușile batante. Rigidă, dar încercând să se poarte normal, Andy făcu prezentările.
— El este Jeff, cameramanul nostru.
Andy nu luase în serios comentariul lui de mai devreme. Era un cuceritor notoriu, și  se folosea adesea de faptul că mânuia o cameră de luat vederi, ca să-și atingă scopul. Lui Andy îi părea rău pentru soția lui, mititică și drăgălașă, care-l aștepta răbdătoare acasă, ca el să se întoarcă din nenumăratele deplasări. Jeff nu ratase nici o ocazie de a-i fi necredincios, dar Andy îi dăduse de înțeles, chiar de la început, că nu era interesată. Flirtul lor era doar de ochii lumii.
Se întrebă dacă oamenii o compătimiseră cândva, când Robert era mai mult plecat, așa cum făcea ea acum, gândindu-se la nevasta lui Jeff. Mai mult ca sigur că da. În ultimul an al căsniciei lor, Robert nu mai fusese mulțumit de aspectele romantice ale relației lor, și căutase consolare în altă parte.
— Lyon Ratliff, se recomandă acesta dând mâna cu Jeff.
— Iar el e Gil, responsabil cu sunetul.
— Domnule Ratliff, zise Gill, și-i strânse mâna lui Lyon, cu deferență.
Era un tip plăcut, care nu jignea pe nimeni, niciodată, și-și făcea meseria atât de bine că adesea nici nu era băgat în seamă.
— Tony se ocupă cu luminile, i-l prezentă Andy lui Lyon.
Tony era mai mereu pus pe ceartă, poate și din cauza faptului că avea șase copii de hrănit și de îmbrăcat. Dar era un maestru în arta luminilor, umbrelor și filtrelor.
Ultimul membru al echipei era asistentul de producție. Lui i se repartizau sarcinile care trebuiau îndeplinite, dar erau refuzate de ceilalți. Warren, care era numai piele și os, avea puterea unui bivol și agilitatea unei maimuțe. Urcase în copaci, intrase în apa râurilor, sau se atârnase de câte o creangă, și asta numai pentru a-i ajuta pe specialiști să surprindă imaginea sau sunetul dorite.
— Văd că Gracie v-a servit deja micul dejun, zise Lyon, iar cei patru gemură.
Râse.
— Probabil c-a fost ceva mai mult decât v-ați așteptat.
Andy se uită surprinsă la el. Era atât de amabil. Ea era singura care trebuia să facă față ostilității lui?
— Simțiți-vă ca acasă. Când doriți, Gracie va telefona la baracă, și cineva va veni să vă conducă. Dacă aveți nevoie de ceva, spuneți-i domnișoarei Malone, iar ea mă va anunța.
Domnișoara Malone.
Toată echipa, chiar și Jeff, părea impresionată de Lyon Ratliff, iar Andy se simți trădată. Și ea avea nevoie de ospitalitatea și bunăvoința cu care li se adresase celorlalți. Când el se îndreptă spre ușă, părând foarte satisfăcut, știu că fusese amabil în mod deliberat. Era modalitatea lui de a-i spune că putea fi drăguț când voia, dar că acum nu dorea deloc să se poarte frumos cu ea. Fălcile începură s-o doară. Își dădu seama că strângea furioasă din dinți.
Primul dezastru a intervenit atunci când Gil a descoperit că unul din microfoane nu mai funcționa.
— Nu știu ce-i cu el, Jeff, zise el când impetuosul cameraman îl luă la întrebări. Pur și simplu nu primește curent.
— Gil, crezi că poți găsi pe cineva aici în Kerrville? întrebă Andy, împăciuitoare.
— Nu știu. O să încerc. Dacă nu rezolv, va trebui să merg în San Antonio.
Andy ignoră înjurăturile înfundate ale lui Jeff.
— Ia camioneta. Cât timp lipsești, noi vom pregăti prima filmare. Când te întorci, începem.
Totul se sfârși cu bine, cu toate că grija cea mare a lui Andy nu era pentru echipă, ci pentru general. Îmbrăcat în costum, cu cravată, era pregătit încă de dimineață pentru interviu, așa cum îl anunțase Andy. Se gândise că, cu cât începeau mai devreme, cu atât mai bine. În felul acesta, îi rămâneau după-amiezile și serile pentru a se odihni, pentru filmările de a doua zi. Proiectul avea să dureze mai mult de o zi, două, dar își promisese să facă tot ce-i stătea în putință ca să nu-l obosească prea tare pe general.
Era dezamăgită că nu se îmbrăcase în uniformă, iar când îi sugerase s-o facă, generalul îi răspunsese, puțin iritat:
— Nu mi-am mai comandat nici o uniformă de când m-am pensionat. Cele pe care le mai am sunt mâncate de molii și vechi de patruzeci de ani. Nu mă interesează subiectul.
Mirată, ea abandonase subiectul.
— Nu e nici o problemă dacă nu vreți, zâmbi ea și-l bătu pe umăr. Mai ales că, dac-ați arăta mai bine decât acum, nu cred că m-aș mai putea concentra asupra întrebărilor.
Gil se întoarse în timp ce-și mâncau sandvișurile făcute de Gracie. În timp ce el se ocupa de ultimele pregătiri, Andy urcă până în camera ei pentru a se machia pentru filmare. Își pieptănă părul și se îmbrăcă într-o rochie de culoarea fildeșului, fără alte bijuterii în afara unei perechi de cercei cu perle.
A fost întâmpinată cu obișnuitele fluierături de admirație atunci când a coborât scările, cu notițele în mână. Făcu o reverență, ca o grande dame, apoi o piruetă, dar dădu nas în nas cu Lyon, care o privise cum se maimuțărea, cu fața cioplită parcă în piatră și ochi incriminatori.
— Văd că ești în elementul tău, doamnă Malone.
Aerul lui de judecător o irită.
Mușcă din momeală.
— Da, sunt.
— Perfect. N-aș putea suporta să te văd ieșindu-ți din mână.
— Nici eu, domnule Ratliff.
— N-ai lăsa ca așa ceva să se întâmple nu-i așa?
— Pentru nimic în lume, replică ea, înțepată.
El coborî vocea.
— În lumea ta, poate.
O privi dezaprobator, apoi se îndreptă spre tatăl lui, să vadă cum se simțea.
Generalul Michael Ratliff stătea regește într-un fotoliu, în sufragerie. I se puseseră deja microfoanele, mascate cu grijă de Gil. Doar un microfon minuscul se vedea, prins de rever. Andy văzu mulțumită că toți cei din echipă îl tratau cu mult respect.
Se așeză la locul ei, pe canapea, lângă fotoliul lui, permițându-i lui Gil să-i prindă microfonul într-un loc discret. Cu coada ochiului, îl văzu pe Lyon urmărind cu atenție mâinile lui Gil, îndreptate acum spre decolteul ei. Văzuse expresii mai blânde și pe fețele unor despoți.
— Încă puțină culoare în obraji, zise Jeff, impersonal, privind-o prin lentile. De ce n-ai profitat de soarele Texas-ului, Andy? Ești foarte palidă.
— A plouat ieri, zise ea, absentă, în timp ce Warren urca scările, să-i aducă trusa de farduri.
Ochii ei se îndreptară involuntar spre Lyon, și pentru o clipă se priviră pe deasupra echipamentului care transformase o liniștită cameră de zi într-un platou de filmare. Își feri privirea, pentru că oglinda îi tremura, în timp ce-și mai dădea cu roșu în obraji.
— Cade o umbră pe fața generalului, spuse Jeff.
Warren aranjă draperiile.
— O.K., în regulă, toată lumea arată bine. Suntem gata, Andy, spuse Jeff. Gil, microfoanele?
— Sunetul e bun.
— O.K. Andy?
[bookmark: bookmark24]— Sunt gata, răspunse ea, umezindu-și ușor buzele.
— Îi dăm drumul.
[bookmark: bookmark26]Ea se poticni o dată în timpul prezentării de început, așa că a trebuit s-o ia de la capăt. Ceea ce făcuse de sute de ori până atunci i se părea deodată incredibil de dificil. De fapt, nu era deloc incredibil. Lyon. Dacă n-ar fi știut că era acolo, că-i asculta fiecare cuvânt, cântărindu-l, urmărindu-i fiecare gest și criticându-l, s-ar fi simțit în largul ei.
Michael Ratliff era un excelent partener de interviu. Îi răspundea pe larg la întrebări, aborda deschis fiecare subiect Pentru primul tur, ea se limită la întrebări din trecutul generalului, despre copilăria și educația lui, despre primii ani petrecuți în armată.
— Nu v-ați născut în Texas cu toate că ați locuit doar aici de când v-ați retras.
— Nu. M-am născut în Missouri, și acolo am și copilărit. Tata vindea gheață.
Îi povesti câteva întâmplări hazlii de-ale părinților și unicului său frate, care murise demult, în anii ’30.
— Cum se face că v-ați stabilit aici?
— Păi, să-ți spun, Andy.
Nu era deloc impresionat de camera de luat vederi, și discuta cu ea de parc-ar fi fost singuri. Faptul că ea nu mai lua în seamă camera, odată ce începea interviul, făcea ca subiecții ei să se simtă în largul lor.
Generalul Ratliff îi povesti despre cum venise prima oară acolo, în Texas, la vânătoare de elani. Se îndrăgostise pe loc de dealurile acoperite de calcar, de râurile molcome și de primăverile lungi, și se hotărî să se stabilească acolo.
— Ați vânat vreun elan?
El râse.
— Nu. N-am fost niciodată un bun țintaș. Îl puteți întreba pe fiul meu, Lyon. Camarazii mei mă tachinau fără milă pe tema asta: spuneau că, dacă soldații aflați sub comanda mea ar fi tras la fel de bine ca și generalul lor, n-am mai fi câștigat niciodată războiul.
Cu această remarcă, Andy încheie prima parte a interviului.
[bookmark: bookmark27]— Grozav! spuse Jeff, oprind camera și desprinzând-o de pe trepied.
[bookmark: bookmark28]Lyon începu să împingă scaunul cu rotile prin încurcătura de cabluri și reflectoare.
[bookmark: bookmark29]— Mai avem nevoie de dânsul cinci minute, Lyon, spuse Andy. Trebuie să filmăm din nou întrebările.
— Cum adică?
Ea îi explică că doar atunci când se sfârșea interviul, operatorul putea să miște camera și s-o fixeze asupra ei. Ea avea să  repete anumite întrebări, dar generalul nu trebuia să-i răspundă, ci să rămână nemișcat. Apoi cele două segmente de bandă urmau să fie montate, mai întâi înfățișând-o pe Andy punând întrebările, iar apoi pe general, răspunzând.
— E un truc de care ne folosim ca să pară că am filmat cu mai multe camere. Trecerile sunt atât de line, încât publicul nici nu bagă de seamă.
Generalul ascultă instrucțiunile date de Jeff, care ținea camera de luat vederi pe umăr, și o filma pe Andy, pe deasupra capului generalului.
— Te simți bine, tată?
— Da, fiule. Nu m-am mai distrat demult atât de bine. Am mai dat interviuri, în timpul războiului, dar majoritatea erau la radio, ceea ce e cu totul altceva.
Andy era bucuroasă că se simțea bine, dar nici ei, nici lui Lyon, nu le plăcea culoarea din obrajii generalului. Ea repetă cu repeziciune întrebările. Terminară în câteva minute. Tony stinse reflectoarele.
— Ești o adevărată profesionistă, scumpo, zise Jeff entuziasmat, strângând-o la piept și sărutând-o zgomotos pe obraz.
Gil îl scăpase pe general de microfoane, iar acum i-l scotea pe-al ei, cu grijă, să nu-i agațe rochia. Lyon părea preocupat de tatăl lui, dar nu-i scăpară efuziunile lui Jeff. O privi cu duritate.
Atenți la sănătatea generalului, se abțineau cu toții să fumeze. Ieșiră cu toții afară, să fumeze câte o țigară.
Andy îngenunche în fața scaunului generalului Ratliff. Îi privi cu atenție fața brăzdată de vârstă.
— Mulțumesc. Ați fost minunat.
— Mi-a făcut plăcere. Am crezut că te vei schimba radical sub lumina reflectoarelor, că vei deveni aspră, pretențioasă. Ar fi trebuit să-mi dau seama că vei rămâne aceeași tânără lady plină de grație.
Ea se ridică și-l sărută pe obraz.
— Odihniți-vă. Mâine o luăm de la capăt.
Din cauză că începuseră târziu, se făcuse aproape ora cinei când terminară de strâns aparatele. Ca mai toți cei din meseria lui, Jeff se purta cu camera lui ca și cu un copil. Reflectoarele lui Tony erau toate la loc sigur, în cutiile lor de metal. Microfoanele lui Gil erau învelite cu grijă.
Erau entuziasmați ca niște puști la ideea că vor dormi alături de niște cowboy adevărați, așa că se grăbiră spre baracă, să ia masa. Generalului i se servi mâncarea pe o tavă în camera lui. Andy trebuia să facă față unei cine tăcute numai în compania lui Lyon.
— Ești mulțumită de felul cum a decurs interviul? o întrebă el, după o tăcere lungă, apăsătoare.
— Da. Tatăl tău se comportă foarte natural în fața camerei. De foarte multe ori mă văd obligată să le atrag atenția invitaților mei că mie îmi vorbesc, și nu camerei. Privirile sunt atrase instinctiv, într-acolo. Dar tată tău n-a luat în seamă nici camera, nici relectoarele. Este visul oricărui reporter.
— Echipa ta pare să-l fi plăcut.
Andy își dădu seama că era mai mult o constatare decât o observație de suprafață.
— Lucrăm împreună de mulți ani. Câteodată mi se repartizează alți tehnicieni. Nu sunt întotdeauna aceiași, dar ei sunt preferații mei. Sunt niște adevărați profesioniști.
— Îm-hîm.
Ea trânti paharul pe masă. Câteva picături de apă țâșniră pe fața albă de masă.
— Ce înseamnă asta?
— Ce? întrebă el, nevinovat.
— Acest „îm-hîm”, atât de plin de semnificații.
— Nimic, zise el.
Părea atât de sincer, că ei îi venea să țipe.
— Dacă ți s-a părut că îm-hîm-ul meu insinua ceva, este din cauza conștiinței tale încărcate.
— N-am deloc conștiința încărcată!
— Atunci de ce țipi? o întrebă cu o seninătate care o înfurie.
— Spune-i lui Gracie că sar peste desert, zise Andy, ridicându-se de la masă.
Când ajunse la ușă, îl auzi:
— Vise plăcute, Andy.
Faptul că repeta batjocoritor cuvintele pe care ea i le spusese lui Les o făcu să izbucnească. Se întoarse pe călâie.
— Du-te dracului, Lyon, zise cu o voce mieroasă.
Apoi ieși ca o furtună.

*

A doua zi trecu lin, cu numai câteva incidente minore, pe care le-au depășit imediat. Echipa suferea de mahmureală, din cauza sticlelor de bere Lone Star, dar pe Andy n-o interesa. Nu-și făcea griji din cauza asta. Îi mai văzuse și altădată făcând treabă bună, după o noapte nedormită.
Generalul Ratliff era la fel de relaxat și de vorbăreț ca și cu o zi înainte. De data asta filmau în seră, acolo unde-l văzuse pentru prima oară. Jeff folosea lumina naturală, cerându-i lui Tony să-l mai ajute numai când era absolut necesar. Lăsase chiar să funcționeze ventilatorul de deasupra capetelor lor, care-i răvășea părul lui Andy și făcea ca plantele din spatele generalului să tremure ușor.
Erau de-abia la jumătatea dimineții când Jeff opri camera.
— Tii, a mers ca pe roate. Păcat că porțiunea asta n-a fost ceva mai lungă. Vă descurcați bine, amândoi.
— Sunt gata să continui, dacă vrei, Andy, spuse generalul, surprinzând-o.
— N-aș vrea să vă obosiți.
— Tată, ar fi mai bine să te oprești.
— Mă simt bine, Lyon. Cu adevărat, spuse bătrânul, întorcându-se în scaun ca să-i vorbească fiului său. Să continuăm.
— Jeff? întrebă Andy.
— Sunt gata. Îmi place tare mult decorul ăsta.
Au continuat să filmeze, și au terminat chiar înainte de prânz.
Lyon își însoți tatăl în dormitor, pentru a lua masa acolo, împreună. Gracie îi servi pe Andy și pe băieți în sufragerie. Terminaseră de mâncat și acum își beau ceaiul gheață, discutând programul de a doua zi și benzile filmate deja.
— E mai lucid decât credeam, zise Jeff. Când Les mi-a spus că bătrânul are nouăzeci de ani, m-am gândit: Doamne, dacă adorme sau mai știu eu ce?
— Nu e deloc senil, Jeff, spuse Andy repede.
— Ei, nu te supăra, Andy. N-am vrut să fiu rău.
— Nu mă așteptam să aibă atâta simț al umorului, spuse Gil, diplomatic. Ca de exemplu ieri, faptul că nu e bun țintaș.
— Aici e mai cald ca-n iad, mormăi Tony.
Nimeni nu-l luă în seamă.
— Mă întreb oare ce-o avea totuși de ascuns bătrânul, zise Jeff, fără nici o legătură.
Cuvintele lui avură efectul unei bombe, după impactul avut asupra lui Andy.
— Ce vrei să spui? zise ea, întorcându-se brusc spre el. Ce te face să crezi că ascunde ceva?
Jeff ridică din umeri.
— Les mi-a spus că nu vrea să discute despre război, că are mai mult ca sigur un secret pe care n-ar vrea să-l destăinuiască.
— Les e nebun. Nu știu de unde-i vin ideile astea.
— De obicei se dovedește c-a avut dreptate, spuse Jeff.
— Nu și de data asta.
— Ești sigură? Les spunea că o să te dai pe lângă fiu-său, că o să încerci să-i smulgi anumite informații. Cum merge? Ai reușit ceva?
Un sunet de undeva din spatele lor le atrase atenția. Lyon stătea în cadrul ușii. O privea furios pe Andy, cu mâinile încleștate pe borurile pălăriei de pai.
— Voiam să vă spun că puteți folosi piscina, zise el.
Părea să rostească cu greu cuvintele.
— Găsiți prosoape și costume de baie în cabină.
Își puse pălăria pe cap și și-o îndesă pe frunte, scutind-o astfel pe Andy de acea privire acuzatoare. Zgomotul cizmelor răsunând pe gresie i se păru lui Andy mai dureros decât niște lovituri de pumnal.
Tony fluieră printre dinți.
Gil se foi stânjenit pe scaun, uitându-se fix în farfuria goală.
Warren își drese glasul.
Jeff râse.
— Ei, ei, ei. Se pare că l-am cam supărat pe cowboy.
— Taci, Jeff, se răsti Andy.
— Ia te uită! Ce e între voi doi?
Liniștește-te, Andy. Să nu cumva să plângi în fața lor. Nu te mai gândi la ura care se citea pe fața lui Lyon. Nu te mai gândi la acele săruturi, date de un bărbat care n-are pentru tine decât dispreț. Nu te mai gândi!
— Mie mi s-a părut destul de prietenos zise Gil, prefăcându-se că nu observase că Andy nu răspunsese la întrebarea lui Jeff. Dar am senzația că se poartă câteodată ca și cum nu i-ar conveni că suntem aici.
— S-a împotrivit ideii chiar de la început, dar și-a mai revenit, după cum vedeți.
Sorbi din ceai, încercând să pară cât mai nonșalantă.
— Ai aflat ceva de la el?
— Nu. Și nici n-am încercat să mă dau pe lângă el. Jeff a depășit măsura de data asta.
Pentru a doua oară în doar câteva ore, se ridică de la masă, cuprinsă de o stare de agitație.
— De ce nu mergeți să înotați? Vin și eu, peste vreo oră, după ce-mi voi fi recitit notițele pentru mâine. Warren, ai instalat monitorul, ca să pot urmări benzile?
— Da, Andy. L-am instalat în camera de zi.
— Mulțumesc. Ne vedem mai târziu.

*

În loc să-și citească însemnările, Andy căzu pe gânduri. De afară se auzeau râsete și clipocitul apei, dar nu era deloc tentată să li se alăture băieților.
Lyon îl auzise pe Jeff. Acum n-o să mai creadă nici în ruptul capului că clipele lor de intimitate erau altceva decât un complot menit să-l facă să vorbească despre tatăl lui. Nu avusese niciodată încredere în ea. Spusele lui Jeff nu aveau decât să-i confirme că ea era o carieristă, o prefăcută căreia nu-i păsa pe cine rănea, atâta timp cât avea un interviu asigurat.
Zăcea pe pat, cu mâinile la ochi, când Gracie îi bătu la ușă și spuse:
— Andy, la telefon e un domn Trapper. Să-ți fac legătura la aparatul din hol?
Nu.
— Da. Vin imediat.
— Perfect. O să închid când aud că ai ridicat receptorul.
— Mulțumesc, Gracie.
Se ridică anevoie din pat, încercând să iasă din starea de letargie care amenința s-o țină prizonieră. Picioarele îi tremurau când ieși pe hol și ridică receptorul.
— Bună, Les.
O auzi pe Gracie închizând.
— Bună, păpușo. Cum merg lucrurile?
— Bine.
— Băieții au sosit fără probleme?
— Da, au ajuns ieri dimineață, foarte devreme. Prea devreme. Nu puteau să sosească o oră mai târziu? Atunci poate că Lyon...
— Cum merge înregistrarea?
— Bine. Am tras deja trei ședințe. Generalul e minunat.
— Aveți vreo problemă cu echipamentul?
— Nu. Ieri am avut probleme cu un cablu întrerupt, dar Gil s-a dus la San Antonio și a cumpărat altul. Totul e în regulă acum.
Urmă o pauză, în care Les analiză tot ce auzise. Andy se întrebă unde era Lyon, ce făcea.
— Andy, draga mea, știi că sunt al naibii de nervos când totul e „bine”.
— Nu știu ce vrei să spui.
Știa foarte exact. De obicei, ea sporovăia încântată, îi povestea ce făcuse, spumega de furie din cauza vremii care nu ținuse cu ei, ori a unei defecțiuni tehnice, sau râdeau împreună de ce pățise vreunul din băieții din echipă. Dar nu era niciodată apatică.
— Îmi place ca din când în când să se mai întâmple și mici dezastre. Mă înțelegi? Pari să ai nevoie de o doză zdravănă de Geritol, de lapte cu magneziu sau de Midol. Când lucrurile merg „bine”, mă sperii. Ce naiba se întâmplă acolo?
Dintr-o dată nu mai era „Domnul Drăgălășenie”. Ochelarii îi aterizaseră probabil în celălalt capăt a biroului. Își trecea o mână prin claia de păr roșu. În mod normal, ea ar fi stat pe scaunul din fața lui. Faptul că era la mii de kilometri depărtare își avea avantajele lui.
— Calmează-te, Les. Nu se întâmplă nimic, cu excepția interviului. Și totul decurge foarte bine. Băieții sunt și ei impresionați de agerimea generalului. Iar dacă pe mine mă deranjează ceva, atunci asta este căldura. Mă vlăguiește pur și simplu.
— Ce-i cu Lyon?
Palmele îi transpiraseră.
— Ce-i cu el?
— Ai aflat ceva?
Andy oftă, exasperată, sperând că dacă părea plictisită, el n-avea să-i sesizeze tremurul din voce.
— Les. Îți spun pentru a suta oară, nu e nimic de aflat.
— I-am văzut fotografia.
— A cui?
— A lui Lyon Ratliff. Pe când lupta în Vietnam. E tip bine.
— N-am observat.
— Dac-aș fi fost femeie, eu aș fi observat.
— Ei bine, după cum îmi amintești adesea, tu ești un bărbat foarte viril, așa că părerea ta nu contează. Și acum, Les, dacă nu mai e altceva, mă cheamă băieții.
Nu era adevărat, dar trebuia să scape.
— Sunt cu toții în piscină.
— Doar nu au venit acolo în vacanță! N-au altceva mai bun de făcut?
— Au terminat pe ziua de azi.
— O.K., mormăi el. Andy, nu i-ai ascuns de nimic bătrânului Les, nu-i așa?
Ea râse, căutând înfrigurată ceva inteligent de spus.
— Bineînțeles că nu. Cred că ești pur și simplu dezamăgit că noi ne distrăm atât de bine aici.
Râse iar, dar sunetul i se păru chiar și ei nesincer.
— Te sun mâine, O.K.?
— O.K. La revedere, draga mea. Te iubesc.
Legătura se întrerupse.
Știind că Les avea să sune din nou, să vorbească cu unul din băieți, ca s-o verifice își dădu seama că n-ar fi fost o idee bună să se reîntoarcă în cameră. Cu toate că ar fi vrut să rămână singură, se îndreptă spre piscină. Se așeză la umbră, sub o umbrelă imensă. În minutele care urmară, dădu prosoape, unse cu cremă zone care erau greu de atins, și dădu sfaturi de care nu era nevoie, privind tehnica de scufundare.
Mai târziu, după-amiază, Gracie le aduse margarita cu gheață și un platou cu nacho. Șiroind de apă, Jeff o luă în brațe și o sărută pe obraz. Andy nu-l mai văzuse roșind până atunci, dar așa se întâmplă, când, întorcându-se cu spatele la ea, Gracie îi dădu o palmă sonoră peste fund.
Lyon trecu pe lângă ei, în jeep-ul său. Coborî și veni pe marginea piscinei.
— Cum e apa?
— Minunată, îi strigă Jeff. Haide, vino și tu.
— Îmi pare rău, dar am o întâlnire.
Andy își ținea ochii în cartea pe care o adusese cu ea, dar cuvintele îi fugeau prin fața ochilor. Simți o greutate în piept.
— Gracie mi-a spus că o să vă servească cu mâncare mexicană, aici, pe patio. Poftă bună. Ne vedem mâine dimineață.
Îi spuseră cu toții la revedere, inclusiv Andy. Gândindu-se să-i arate că nu-i păsa că el avea o întâlnire, ea îl privi atent prin lentilele ochelarilor de soare.
— Distracție plăcută! îi strigă veselă.
— Mulțumesc, o să am grijă de asta, zise el, zâmbind ironic, ca și cum nu voia să lase nici un dubiu cu privire la intențiile lui. Apoi se întoarse cu spatele la ea.
Durerea din piept era atât de intensă, încât nu mai putea respira. Își recăpătă ritmul respirației abia după ce nu-i mai auzi pașii.
Preparatele lui Gracie, enchilada, taco și guacamode, erau delicioase, dar Andy abia dacă le gustă. După ce terminară de mâncat, băieții îi spuseră noapte bună și se îndreptară grăbiți spre baracă, unde era programată o partidă de poker. Andy rătăci prin casă, după ce Gracie refuză s-o lase să ajute la bucătărie. Generalul se culcase demult. Încercă să nu se mai gândească la Lyon, la ce făcea sau cu cine era.
Ieșea oare adesea? Cu cineva anume? Dăduse cuiva telefon și aranjase o întâlnire pentru seara aceea? Oare femeile erau de acord să se întâlnească cu el, chiar dacă nu erau anunțate din timp? Da. Ea ar fi fost. De ce n-o invitase pe ea?
Răspunsul era dureros de simplu: într-un mod foarte clar, el îi arătase disprețul lui. Tandrețea cu care o sărutase în dimineața aceea, în dormitorul lui, nu avea să se mai repete. Când își amintise cine era, și ce căuta ea acolo, el fusese plin de dezgust și amărăciune. Dacă voia să creadă doar lucruri rele despre ea, nu avea decât. Ea n-avea cum să-i demonstreze că se înșela. Nici măcar nu mai avea energia de a încerca.
Pe la ora unsprezece, după ce-și umpluse orele lungi și singuratice cu visuri imposibil de realizat, Andy urcă treptele spre camera ei.
La ora douăsprezece era încă trează. Se hotărî să coboare la piscină, sperând că înotul o va obosi, și îi va fi mai ușor să adoarmă.
Îmbrăcată cu costumul sexy de baie la fel de provocator ca și silueta ei, coborî și ieși pe ușa din spate. Peste tot era întuneric, și se hotărî să nu aprindă luminile.
Apa îi mângâia gleznele și șoldurile. Străbătu o dată piscina, ținându-și capul sub apă. Când ieși la suprafață, să respire, se sprijini de plăcile de mozaic.
Abia atunci îl văzu pe Lyon, iar inima ei, care îi bătea și așa repede, își acceleră ritmul. El stătea în capătul celălalt al piscinei. Își aruncă haina, pe care o ținuse pe umeri, pe un scaun. Începu să-și desfacă cravata și să-și descheie cămașa.
— Ce faci? îl întrebă ea, respirând întretăiat.

— Tu ce crezi?
Își trăgea cămașa din pantaloni. Își aruncă pantofii cât-colo, și-și dădu jos ciorapii. Urmă apoi cureaua, care se alătură rapid celorlalte lucruri. Dar n-o părăsi din ochi nici o clipă. Chiar și în întuneric, ea îi simțea ochii arzând-o.
Își desfăcu șlițul și-și dădu jos pantalonii. Andy, care-l privea uimită, își auzi gâfâielile întretăiate.
El își puse pantalonii pe spătarul scaunului. Degetele i se strecurară înlăuntrul chilotului.
— N-am de gând să țip, să știi, zise ea.
Știa că întreaga scenă fusese plănuită dinainte, și că făcea toate astea doar ca s-o enerveze.
— Am mai văzut bărbați goi.
El îi spuse netulburat:
— Și pe mine m-ai mai văzut gol. Și ți-a plăcut. Cred că-ți va plăcea și a doua oară.
Făcu întocmai.
Era adevărat. O a doua privire a fost mai surprinzătoare decât prima. Umerii lui largi se îngustau doar puțin, spre piept, iar trunchiul suplu se continua cu pulpe bine formate. Picioarele acoperite cu același păr întunecat de pe piept, erau drepte și puternice, cu mușchi care atingeau perfecțiunea, datorită exercițiilor fizice constante.
El plonjă în apă și înotă până la ea. Ieși la suprafață când ajunse la numai câțiva centimetri de Andy. Părul negru, ud, i se lipise de cap.
Era atât de periculos de sexy, încât Andy se simți tentată să dea înapoi. Își îndoi un genunchi, cu intenția de a-și lua elan și de a trece pe lângă el. Dar el își puse brațele în jurul ei, și o ținu pe loc.
— Oh, nu, domnișoară Malone. O să avem o mică discuție.
— Te-ai întors foarte repede. Partenera ta nu te-a invitat la o cafea, la ea acasă? întrebă ea ironică.
— Ba da.
— Oh, bineînțeles.
— Dar am refuzat-o.
— Ce păcat!
— Nu chiar, mormăi el.
Își lipi picioarele de ale ei. Ea le simți mângâierea.
— M-am gândit că n-are rost să mă obosesc prea tare, de vreme ce am chiar sub acoperișul meu o persoană în stare să facă orice, cu condiția ca cercetările ei să progreseze.
Vorbise încet, rar, dar ochii îi străluceau. Lui Andy Malone nu-i mai fusese frică de prea multe ori până atunci. Fusese întotdeauna foarte stăpână pe ea însăși. Prevăzătoare, da. Dar nu fricoasă. Acum, însă, cu trupul arzător al lui Lyon lipit de al ei, i se făcu frică.
— Te înșeli. N-am de gând să fac chiar orice.
El râse.
— Oh, ba da.
Ochii lui coborâră pe sânii ei care se conturau, voluptuoși sub costumul de baie.
— Ai fluturat toate aceste zile drapelul roșu în fața taurului. A venit vremea să-l înfrunți.
Înainte ca ea să-l poată opri, el își strecurase mâna sub costumul ei, și-i cuprinsese unul din sâni.
— Lyon, nu, strigă ea.
— Ba da.
Gura lui puse sălbatic stăpânire pe gura ei. Andy încercă să se elibereze, dar mâna lui, încleștată în părul ei, o împiedică. Spre deosebire de dimineața aceea din camera ei, când atingerile lui fuseseră aproape adoratoare, de data aceasta n-o mai mângâia la fel.
Trupul lui ocupă și spațiul infim care-i mai despărțea, și o lipi de marginea piscinei. O obligă să-și desfacă picioarele.
— Vom face chiar mai mult decât atât, domnișoară Malone. Voiai să-mi afli toate secretele întunecate, nu-i așa? Nu merită mai mult decât un sărut nevinovat? Hm?
O sărută și mai apăsat. Își desprinse mâna din părul ei, pentru a și-o trece peste spatele ei. Andy îi simți pielea netedă, stomacul plat. Iar în josul abdomenului - oh, Doamne! o apăsare insistentă, care-l proclama pe el bărbat și pe ea femeie.
În ciuda violenței îmbrățișării, în ciuda furiei lui și a spiritului ei rănit, Andy se simți brusc cuprinsă de dorință. Se luptă cu ea, se autoînvinovăți, și-l învinovăți și pe el, pentru că-i făcea asta. Dar cu cât mintea ei se îndârjea, cu atât trupul îi devenea tot mai moale, mai maleabil.
El își ridică privirea văzând-o că încetase să mai lupte. În acele momente lungi în care o studia, îi puse un milion de întrebări tăcute, la care ea răspunse cu sinceritate; lacrimi curgeau din ochii ei de aur. El își puse mâinile pe marginile piscinei și o lăsă să scape, dacă ar fi vrut.
Dar ea nu o făcu. Își concentrase toată atenția asupra lui. Ușor, el își aplecă fața spre ea și o sărută. Nu mai exista nici urmă de brutalitate. De această dată o cucerea nu cu forța, ci cu finețe, limba lui fiind un instrument de plăcere, care-i stârnea foc în tot trupul.
Ridică mâinile, ca un orb care vrea să atingă conturul feței celuilalt. El închise ochii, dând voie degetelor ei să rătăcească, să explore, să examineze... să iubească.
Ea îi urmări conturul sprâncenelor, al nasului, curba senzuală a gurii. Lyon întredeschise buzele și-i prinse unul din degete, umezindu-i-l cu limba. Andy își ținu respirația simțindu-i limba de-a lungul degetului ei, atingându-i pielea sensibilă. Scoase un țipăt scurt, iar corpul i se arcui spre al lui, într-un gest reflex. El deschise ochii.
O săruta din nou cu foame dar și cu tandrețe. Mâinile lui îi găsiră din nou sânii, acum dezgoliți, cu sfârcurile întărite. Degetele lui mângâietoare le răsplătiră răspunsul. Ușor, ușor.
Andy nu protestă când mâna lui se strecură sub bikini-ul ei, și-l trase în jos. El își lipi trupul gol de al ei, apoi ieși din piscină și, întinzându-i mâna, o ajută să iasă și ea. Șiroind, se îndreptară amândoi spre cabina cufundată în întuneric. Nu-și vorbiră deloc. N-ar fi vrut să trezească pe cineva. Și asta nu pentru că le-ar fi fost jenă de ceea ce avea să se întâmple, ci pentru că era prea intim, prea prețios ca să fie împărtășit cu altcineva.
În întuneric, el găsi câteva prosoape mari într-un dulap. Scoase unul și-l întinse repede pe jos. Ea se apropie de el. Luând-o de mână, Lyon o trase lângă el. În lumina lunii, el îi mângâie sânii plini, apoi își coborî degetele mai jos.
— Operație de apendicită? întrebă el, conturându-i cu vârful degetelor cicatricea minusculă de pe abdomen.
— Da.
O întoarse pe o parte și o mușcă cu blândețe de talie. Întorcând-o din nou, îi sărută adâncitura șirei spinării, lăsându-i urme umede pe piele.
— Lyon, șopti ea.
Lyon o întoarse din nou cu fața spre el și îi sărută unul din sâni, pe care mai rămăseseră câțiva stropi de apă.
Își ridică privirea și îi zâmbi.
— N-am crezut niciodată că clorul poate avea un gust atât de dulce.
Ea râse încet și îi răvăși părul, care începuse să se usuce. El continua să o sărute pe abdomen, spre coapse. Lipsa oricăror restricții era un sentiment nou pentru ea. Robert o văzuse și el goală, bineînțeles, dar nu-și amintea să-l fi văzut astfel, admirându-i goliciunea, adorându-i-o. N-o mângâiase niciodată, n-o sărutase, așa cum o făcea Lyon Dar, probabil, că nici ea n-ar fi văzut cu aceeași ochi acest gen de intimitate
Atunci de ce îi dădea voie să-i facă toate astea? De ce inima îi bătea cu putere, mândră de corpul ei? Când el o trăsese aproape, îndemnând-o să se lipească de el, ea nu se împotrivise. Fusese un gest natural.
— Te-am privit cum înotai, spuse ei mângâind-o cu gesturi leneșe pe spate.
— Nu te-am văzut.
Mâinile ei se roteau ușor pe pieptul lui.
— Nici nu trebuia.
Lobul urechii ei fu luat prizonier de dinții lui, și apoi atinși de limba lui jucăușă.
— Am rămas undeva în umbră când te-am văzut ieșind. Printre altele o complimentă el, continuându-și mângâierile amețitoare - înoți foarte bine.
— Mulțumesc.
O sărută din nou. Gura lui era fierbinte și dornică. Gemu.
— Oh, Doamne, Andy.
Își ridică buzele doar puțin, cât să-i atingă colțurile gurii, necăjindu-le.
Nevrând să risipească dorința năvalnică, ea își dorea să înlăture orice barieră dintre ei, să elimine orice neînțelegere.
— Lyon... oh... ce faci? Mă... atingi...
— Ești atât de dulce, murmură el aproape de gâtul ei.
Mângâierile lui ușoare o făceau să cuoască o senzualitate de care nu fusese conștientă până atunci. Lăsând deoparte orice inhibiție ea se mișcă, ieșind în întâmpinarea mâinii lui.
— Lyon, te rog... Așteaptă. Vreau să-ți explic... Ah, Lyon.
— Mai târziu, Andy. Poate să mai aștepte.
Buzele lui îi necăjiră sfârcurile, până ce ea uită de orice gând logic și se lăsă în voia simțurilor.
— Așa, lasă-te cuprinsă de dorință, îi șopti el pătimaș la ureche, trăgând-o deasupra lui.
Era condusă de instincte, chiar dacă îi plăceau comenzile blânde ale lui Lyon. Robert fusese un amant rapid și tăcut. Pentru un moment, Andy se simți cuprinsă de panică, temându-se că-l va dezamăgi pe Lyon, așa cum îl dezamăgise și pe Robert. Avusese nenumărate discuții cu experți în sexualitate, cărora le luase interviuri, dar nimic din ce aflase nu putuse aplica în ceea ce o privea. Nu reușea să pună în practică nimic din tot ce discuta atât de deschis, de candid. Poate că nu era pe deplin femeie. Probabil că nu putea...
Dar când simți că Lyon o pătrunde toate grijile îi dispărură din minte, lăsându-i numai bucuria de a-l simți înlăuntrul ei.
— Andy, gemu el, ești atât de frumoasă.
Trupul lui rămase complet nemișcat o clipă apoi își ridică fața ca s-o privească. Sprijinindu-se în cot, își strecură cealaltă mână între cele două trupuri, căutându-i sânii. Începu să se miște. El o atingea într-un fel în care ea nu mai fusese atinsă până atunci. Nu numai fizic, ci și spiritual. I se abandonă întru totul.
Știuse. În ciuda întâlnirilor lor care nu promiteau nimic bun, în ciuda neîncrederii, sarcasmului și furiei lui, îl iubea. Dacă n-ar fi fost așa, ea ar fi fost în stare să-i ignore insultele. Nu i-ar fi luat în seamă amenințările și și-ar fi văzut liniștită de interviu. Dar pentru că-l iubea, insultele lui fuseseră ca niște răni mortale. Doar amenințările nu-și găsiseră ecou pentru că ea nu i-ar fi făcut nici un rău. Ar fi fost ca și cum și-ar fi făcut rău singură.
N-ar fi fost acum, aici, luând parte la acest ritual sacru al iubirii, dacă nu l-ar fi iubit. Les o întrebase adesea pentru cine se păstra. Acum, știa. Nu-i lipsiseră ocaziile, de la moartea lui Robert. Dar ea își dorise să iubească, iar acum îl iubea pe Lyon Ratliff.
Definindu-și toate aceste emoții, care o copleșeau ori de câte ori îl vedea și o dureau atunci când își spuneau vorbe grele, ea se arcui în întâmpinarea lui.
— Da, da, draga mea.
Șoaptele lui erau ca niște adieri ușoare. Ea îl strânse și mai tare în brațe.
— Andy, Andy, da... da. Ridică-te... Oh, Doamne, e atât de bine.
O furtună de senzații o învălui. Nu mai cunoscuse până atunci o asemenea împlinire.
Câteva minute mai târziu, rămăseseră tot îmbrățișați, și respirau la unison. El spuse din nou:
— Andy...?
De data aceasta, ea a fost în stare să-i răspundă:
— Da, Lyon, da.

— Mulțumită?
— Da, spuse ea simplu, smulgându-i bikinii din mâini.
Sutienul îl găsiseră repede lângă piscină.
— Acum o să dorm mult mai bine.
— Eu n-aș pune pariu, mormăi el, lipind-o de pieptul său.
— Pe ce să nu pun pariu? îl întrebă provocatoare, mângâindu-l pe spate.
— Nu cred că ai să dormi. O sărută cu zgomot, apoi o împinse ușor. Du-te înăuntru. O să îngheți.
Se înfășuraseră în câte un prosop, iar acum se strecurau fără să facă zgomot prin casa întunecată, sus, pe scări. Lyon ținea într-o mână hainele, iar cu cealaltă o prinsese pe după umeri.
Ea ezită în fața ușii dormitorului ei, dar el o împinse ușor, mai departe, spre camera lui. Închise ușa în urma lor, se apropie de pat și aprinse veioza.
— În sfârșit, acum pot să te văd în lumină.
Se apropie de ea și-i desprinse prosopul înnodat în dreptul sânilor. Andy îi prinse încheieturile.
— Așteaptă, Lyon. Te rog.
Acum, că știa că-l iubea, o îngrijora mai mult ca niciodată faptul că el nu avea încredere în ea. N-ar fi putut suporta ca el să creadă că ea s-ar fi lăsat cucerită pentru un alt motiv, și nu pentru că îl iubea. Nu-i venea să creadă că el ar fi putut să gândească așa ceva. Nu, după ce făcuseră dragoste atât de înfocat, cu doar o jumătate de oră în urmă. Dar trebuia să fie sigură.
— De ce? întrebă el încet.
— Pentru că vreau să-ți vorbesc.
Suspiciunea care i se citi imediat în ochi îi confirmă faptul că o suspecta încă. Luându-l de mână îl conduse spre pat. Se așezară. În timp ce-și prindea la loc prosopul, ea spuse:
— Greșești.
— În legătură cu ce?
Se sprijini de tăblia patului.
— Cu ce crezi despre mine. Știu că l-ai  auzit pe Jeff mai devreme. 
— Adică chestia cu a te da pe lângă mine, ca să-mi smulgi cine știe ce informații?
— Da. Nu e cazul.
— Les nu ți-a cerut să faci asta?
Ea înghiți în sec și se uită la el, apoi își feri privirea.
— Ba da. Dar nu-l ascult chiar întotdeauna. N-o mai fac atât de des cum o făceam odată, adăugă ea mai mult pentru sine.
Acum se uită în ochii lui Lyon.
— Nu m-am prostituat niciodată pentru un subiect. Am o impresie prea bună spre mine ca să fac asta. Am fost crescută în spiritul respectului față de trupul meu.  Nu l-aș considera niciodată un lucru de care să te folosești. N-am fost niciodată atât de disperată încât s-o fac. Sunt un bun profesionist. Anumiți oameni ezită să-și descarce sufletul în fața camerelor, dar, de obicei, eu reușesc să-i conving s-o facă, fără să-i oblig în vreun fel. Îmi fac bine meseria. Sunt ambițioasă, cu toate că acum... n-are importanță. E adevărat că îmi place să realizez interviuri pe care nimeni altul nu le-ar reuși, dar nu am acel instinct criminal de care este condus Les. Din câte știu eu, n-am făcut rău la nimeni, și n-am abuzat niciodată de privilegiul confidențialității.
Rămase nemișcată, așteptând. Înainte ca ea să-și fi terminat monologul, el se ridicase și începuse să se plimbe prin cameră. Acum se opri și se așeză din nou.
— Trebuie să recunoști că dovezile sunt destul de incriminatorii. Iar la scurt timp după conversația ta cu Les m-ai provocat din nou.
— Știu. Dar asta nu are nici o legătură cu Les. Singura dată când m-am gândit la el, în timp ce eram cu tine, a fost atunci când, m-ai întrebat cine este. Până atunci n-o făcusem niciodată.
Îl privi cu ochi mari, sinceri.
— Lyon, chiar crezi că aș putea să mă folosesc de ceea ce s-a întâmplat între noi? Crezi că nu a însemnat nimic pentru mine?
Ochii îi jucau în lacrimi.
— Știu că nu mai ai încredere în femei, după tot ce ți-a făcut Jerri, dar nu mă condamna pe nedrept. E adevărat că am recurs la un truc copilăresc ca să pătrund în această casă. Recunosc. Dar nu m-am jucat cu tine.
O lacrimă îi alunecă pe obraz. El i-o șterse cu vârful degetului și și-o duse la buze.
— Acum vrei să-ți scoți prosopul?
Ea scoase un strigăt de ușurare, încă oscilând între lacrimi și râs, și se lipi de el. Reușiră să scape de prosoape și de cuvertura de pe pat, și se strecurară printre cearceafuri, fără să se întrerupă din sărutat.
Brațele lui puternice o înlănțuiră. S-au rostogolit prin pat cu buzele și trupurile lipite.
Când, într-un final, s-au desprins unul de celălalt, el se mulțumi să fie docil, s-o lase pe ea pe post de agresor. Gura ei îi lăsa sărutări fierbinți pe gât, coborând apoi pe trupul lui, pe piept.
— Andy, gemu el și o ridică deasupra lui.
O sărută lacom pe sâni, croindu-și drum mai sus, spre gură.
— Faci din mine un monstru, Andy Malone. Un monstru înnebunit după sex.
— Și ce face un monstru ca tine?
— Seduce femeile frumoase.
Mâinile lui rătăceau pe șoldurile ei.
— Sunt frumoasă?

— Bine și atunci?

Au dormit puțin, căzând într-un somn fără vise. Lyon o trezi atunci când un arc de lumină pătrunse în dormitor.
— Ar trebui să te întorci în camera ta. Trebuie să păstrăm aparențele.
— Nu vreau, zise ea, lipindu-și sânii de pieptul lui.
El gemu.
— Andy nu-mi face asta.
Ea chicoti și se luptă să-și elibereze picioarele din strânsoarea lui. Sări din pat, dar nu suficient de repede ca să evite o palmă peste fund.
— Ne vedem la micul dejun, nu-i așa? îl întrebă ea, înfășurându-se în prosop și înșfăcându-și bikinii.
— Dacă o să mai fiu în stare să merg.
Andy îi făcu cu ochiul și-i trimise un sărut. Străbătu grăbită holul și intră în camera ei.
Se aranjă cu deosebită atenție. Făcu o baie cu apă parfumată și-și aranjă părul altfel decât până atunci. Avea să se îmbrace mai târziu pentru interviu. Pentru micul dejun își puse o rochie de bumbac imprimată.
Se simțea pe deplin feminină în dimineața aceasta, și voia ca toată lumea să o știe.
Fredona un cântecel vesel când ieși și dădu nas în nas cu Lyon. El o cuprinse pe după talie și o sărută, atât de apăsat încât i se tăie respirația.
— Te pregăteai să iei micul dejun? îl întrebă ea, când reuși să se desprindă din îmbrățișare.
— Aș putea fi convins să-l ratez.
— Eu n-aș face una ca asta. Mor de foame.
Coborâră scările ținându-se de după mijloc. Când ajunseră pe la mijlocul scărilor, văzură că Gracie stătea de vorbă cu cineva, la ușă. Lui Andy i se tăiară picioarele. Cuprinsă de panică, își duse mâna la gât.
Nu-l vedea pe interlocutorul lui Gracie, dar îi zărise creștetul capului. O singură persoană putea avea acel păr roșu.
Les Trapper.

Se desprinse de Lyon și se sprijini de balustradă. Dacă Les afla despre ea și Lyon, suspiciunile lui aveau să crească. Ar fi tras concluzia că nu mai putea fi obiectivă. Și odată ce ajungea la o concluzie, era foarte greu de convins de contrariul.
Nu avea nici un drept asupra vieții ei. Era liberă să iubească pe cine voia, dar faptul că fusese cu Lyon cu o noapte înainte îi punea la îndoială credibilitatea. Trebuia să joace rolul unei bune profesioniste pentru ca Les să nu bănuiască nimic. N-avea timp să-i explice acum lui Lyon. El avea să înțeleagă, cu siguranță.
Se smulse de lângă Lyon și coborî ultimele trepte în fugă.
— Les! strigă ea.
E se strecură pe după umărul lui Gracie și îi ieși în întâmpinare. Andy se aruncă în brațele lui. El o sărută pe buze. Oare va simți gustul lăsat de buzele lui Lyon? se gând ea, cuprinsă de panică.
— Andy, draga mea, ce dor mi-a fost de tine! exclamă el, strângând-o mai tare în brațe.
— Și mie mi-a fost dor de tine.
Mințea atât de des în ultima vreme. Încercând să nu-i stârnească suspiciunea, se desprinse din brațele lui.
— Ce cauți aici? Și încă atât de devreme.
— Am ajuns azi-noapte la San Antonio. Am plecat de acolo dis-de-dimineață, cu mașina.
— Cred că aveți cu toții nevoie de o cafea.
Vocea lui Gracie nu păruse niciodată mai neprietenoasă. Se uita la Les cu un dispreț evident.
— Te rog, Gracie, se auzi o voce profundă de deasupra lor, de pe scară.
Les ridică privirea și-l văzu pe Lyon pentru prima oară. Inima lui Andy se umplu de admirație, când îl văzu coborând scările cu ușurința și grația unui om mândru. Un bărbat îmbrăcat în costum n-ar fi putut arăta mai distins decât Lyon, care purta o pereche de blugi decolorați și o cămașă din bumbac. Își ridicase mânecile până la coate, lăsând să i se vadă brațele puternice care o ținuseră strâns toată noaptea. Părul lui negru strălucea în lumina soarelui, care se filtra prin geam. Îl periase bine, dar era din nou răvășit.
O văzu pe Gracie plecând să prepare cafeaua, dar se concentră asupra celor doi bărbați care se înfruntau. Pentru că felul în care se măsurau unul pe celălalt nu putea fi considerat decât o înfruntare. Lyon era mai înalt, mai suplu, dar Les avea agilitatea unui bătăuș de stradă.
Nu s-au plăcut de la început, iar tensiunea umplu parcă aerul. Era atât de palpabilă, încât Andy a trebuit să-și dreagă glasul înainte de a spune:
— Lyon... domnule Ratliff, el este Les Trapper, producătorul meu. Les acesta este Lyon Ratliff.
Lyon coborâse treptele, dar nu-i întinse mâna.
— Domnule Trapper, spuse el, în semn de salut.
— Lyon.
El luă ca pe un afront faptul că-i spusese pe nume. Asta fusese și intenția lui Les.
— Îți mulțumesc că ai avut grijă de Andy în lipsa mea, spuse Les, punându-și o mâna posesivă pe umerii ei.
Les o privea cu ochi de oțel. Ea ar fi vrut să strige, să protesteze. Nu, nu, Lyon. Nimic din toate astea nu are vreo legătură cu ce s-a întâmplat azi-noapte.
— Domnișoara Malone mi-a lăsat impresia unei femei care poate să-și poarte singură de grijă.
— Da, asta poate, spuse Les. La urma urmei, v-a convins pe tine și pe tatăl tău să-i acordați un interviu. Nimeni altul n-a reușit asta. Apropo, am vești bune. Una din rețele s-a arătat interesată de proiectul tău și s-a oferit să cumpere tot programul.
Andy se întoarse spre el, surprinsă.
— Glumești, nu-i așa?
— Nu, râse Les.
Ochii lui albaștri străluceau în spatele lentilelor ochelarilor.
— Vor să urmărească interviurile înainte de a face o ofertă fermă, dar sunt foarte interesați. Conducerea firmei noastre este de acord să vândă, dacă obține un preț bun.
Andy se întreba de ce oare nu dansa de bucurie. Era un vis devenit realitate. Pentru asta muncise, asta sperase, ani la rând. De ce nu era decât foarte puțin entuziasmată? Les o privea întrebător. Joacă-ți rolul, Andy. Îi înconjură gâtul cu brațele.
— Oh, Les, e minunat! exclamă ea, sperând că cuvintele ei nu aveau să-i sune fals, așa cum îi sunau ei.
— Vă rog să mă scuzați, spuse Lyon, disprețuitor.
Se îndreptă spre ușa care dădea spre bucătărie. Andy știa că Les o privea cu atenție, așa că se abținu să privească în urma lui. Simțea nevoia să fugă după el. Mai târziu, când totul se va termina, o să-l fac să înțeleagă.
Les pocni din degete în fața ochilor ei.
— Ei, îți mai aduci aminte de mine?
Ea îl privi, forțându-se să-i zâmbească.
— Mergem să bem cafeaua? spuse ea veselă, îndreptându-se spre ușa pe care tocmai ieșise Lyon.
— Nu te grăbi, spuse Les, prinzând-o de braț și întorcând-o spre el. Ce se întâmplă aici?
— Ce... ce vrei să spui?
Spera din tot sufletul ca expresia ei uimită să-l convingă.
— Vreau să spun că ceva este în neregulă. Și vreau să știu ce anume.
— Nu te înțeleg, zise ea, nădăjduind că panica ce o cuprinsese să i se pară pur și simplu nerăbdare.
Les nu trebuia să afle, nu trebuia să ghicească. Ce să fie în neregulă?
— Nu știu, spuse el încet. Dar am de gând să aflu. Ca de exemplu, de ce arătai de parcă ai fi văzut o fantomă, atunci când ai coborât scările. Nu-ți stă în fire. Sunt foarte emoționat că ești atât de bucuroasă să mă vezi, dar ceva...
— Les, chiar c-ai luat-o razna. De când ai venit, vorbești ca Ellery Queen, cauți intrigi acolo unde nu există.
— Ei, ce coincidență, nu-i așa? Am început să mă port astfel tocmai când tu ai ajuns în Texas.
N-a mai trebuit să-i răspundă pentru că Jeff intră pe ușă.
[bookmark: bookmark32]— Bună, Les! Mi-a spus Gracie că ai venit. Bine că ai profitat de ocazie să mai scapi din gunoiul ăla pe care tu îl numești birou.
Les începu să-i explice motivele pentru care își făcuse apariția, atât de neașteptat. Dar Andy știa că nu era adevărat. Singurul motiv era că voia s-o verifice.
Se simți ușurată când Lyon se scuză că nu putea lua masa împreună cu ei. Plecase deja, pentru că avea treabă la fermă, când ea, Les și Jeff intrară în sufragerie, alăturându-se restului echipei. În timp ce-au luat micul dejun, au discutat despre ședințele de filmare programate pentru acea zi.
— Cred că vom termina până mâine după-amiază, spuse Andy. Mâine dimineață vom filma pe malul râului. Vor fi ultimele secvențe. Jeff, mai avem suficientă rolă B?
Les făcu câteva sugestii și ceru să vadă ce înregistraseră până atunci. Pe când luau ultimele înghițituri din cafea, generalul Ratliff intră în sufragerie. Mâncase în camera lui. Ca de obicei, era îmbrăcat impecabil, dar lui Andy nu-i plăcu deloc culoarea din obrajii lui. Avea un aer care o îngrijora.
Îi făcu cunoștință cu Les, care îi răspunse politicos, cu glas blând. Îi lăsă să se cunoască mai bine, în timp ce echipa începu să-și aranjeze aparatele, iar ea urcă în dormitor, să se îmbrace și să se fardeze.
O jumătate de oră mai târziu, erau gata. Începuse să rostească cuvintele introductive, când Les o întrerupse:
— Așteaptă puțin, zise el.
Jeff înjură și-și ridică privirea din spatele obiectivului.
— Mă scuzați, domnule general, dar nu arătați deloc a militar, spuse Les. N-aveți o uniformă, ceva?
— Am discutat deja acest lucru cu generalul, Les, spuse Andy. Dânsul preferă să nu poarte uniformă.
— De ce?
Încăpățânarea era una din virtuțile lui Les - sau poate un defect.
— Pentru că sunt vechi de patruzeci de ani, și pentru că nu și-a mai comandat vreuna de când s-a retras.
— Nu se poate să nu mai aibă una. Măcar s-o atârnăm undeva în spate.
— Domnule General? întrebă Andy încet. Vă deranjează?
— Nu, bineînțeles că nu, spuse el.
Îi zâmbi obosit și o bătu ușor pe mână.
— Dacă vreți să atârnați o uniformă în spatele meu, n-am nimic împotrivă.
— Minunat! exclamă Les, bătând din palme. Unde e Gracie?
— Aduc eu uniforma.
Andy era mulțumită că Lyon nu fusese acolo, de la început. Dar nu știu că el venise, până ce nu-i auzi vocea. Îl privi ieșind din cameră, ca să aducă uniforma.
Gil profită de pauză ca să-i rearanjeze microfonul generalului. Vocea lui nu mai era la fel de puternică, cum fusese până atunci. Gil tocmai terminase când Lyon intră cu uniforma generalului, care mirosea ușor a naftalină, dar era călcată și arăta destul de bine. Andy îi căută privirea, în timp ce el atârna uniforma acolo unde îi spunea Les. Tăcut, îi cerea să-i înțeleagă motivele pentru care se desprinsese din brațele lui, ca să cadă în brațele lui Les. Dar era ca și cum s-ar fi privit în oglindă. Nu vedea decât o reflectare tristă a propriei imagini, și nu sufletul bărbatului pe care-l iubea.
Dar îi spusese oare că-l iubea? În timpul acelor ore pline de pasiune, vorbiseră oare despre dragoste? Poate că dacă i-ar fi spus ce purta în inimă, el n-ar mai fi privit-o acum cu atâta ură.
El dădu din cap în direcția lui Les.
— Spune-i să-l lase în pace pe tata. Ai înțeles, domnișoară Malone? zise el printre dinți.
Se dădu înapoi, iar Les începu să spună că decorul arăta mult mai bine acum. Andy reuși, nici ea nu știa cum, să reia interviul.
Când terminară, urcă în camera ei, să se îmbrace din nou în rochia înflorată. Nu se simțise deloc în largul ei îmbrăcată în taiorul strict de mai înainte. Dar după ce se schimbă își dădu seama că senzația de apăsare persista. De parcă fusese prinsă de ghearele unui animal, iar viața i se scurgea ușor din trup.
Se duse la fereastră, să privească peisajul încântător. Nu mai era deloc femeia care venise în acea casă cu câteva zile în urmă și privise pentru prima oară pe fereastră. Acea femeie nu mai exista.
Locul ei fusese luat de Andy Malone, o femeie care se născuse doar cu câteva ore în urmă. Nu-și mai dorea viața de dinainte. O viață de singurătate, petrecută în camere de hotel, cu mese la care nu se mai așeza nimeni. Visul ei de a ajunge în lumina reflectoarelor, ca angajată a unei rețele importante, pălea în fața iubirii ei pentru Lyon. Ambiția se transformase în povară.
— La ce te gândești?
Les intrase în camera ei fără să bată la ușă. Se apropie de fereastră, o luă de mână, și o conduse spre pat. Ea se așeză pe marginea acestuia, lăsându-l să-i frecționeze gâtul cu mâinile lui mari.
— E important?
— Foarte important.
— Trebuie să fie de bine.
— Nu chiar.
— Vrei să-mi spui despre ce e vorba?
— Poate, cândva. Dar nu acum.
— Mi se frânge inima, să știi.
Ea întoarse capul și-l privi. Nu și-l putea imagina pe Les având inima zdrobită.
— De ce?
— Pentru că nu te mai încrezi în mine. La naiba, Andy, credeam că suntem o echipă. Am trecut prin multe împreună. Moartea lui Robert. Totul.
Îi atingea gâtul cu mișcări hipnotice iar ea își lăsă capul în jos și închise ochii.
— E vorba de Robert? Încă îți mai e dor de el?
Ea clătină din cap.
— Nu, Les, nu e vorba de asta.
Îi puse o întrebare pe care o evitase până atunci.
— Știai că mă înșela?
Mâinile lui rămaseră nemișcate câteva clipe, apoi își reluară mângâierile.
— Da. N-am crezut că știai. A fost singurul motiv de neînțelegere dintre mine și Robert. M-am făcut foc când am aflat.
— N-ar fi trebuit să-l învinovățești. N-a fost numai vina lui. Între noi - înghiți în sec - lucrurile n-au mers prea bine.
— Poate că n-a fost bărbatul potrivit.
Ea își ridică privirea spre el. Ochii lui îi puneau o întrebare mută. Clătină din cap.
— Nu, Les.
El ridică din umeri și continuă să-și plimbe degetele pe gâtul ei.
— Merita încercat. Am avut întotdeauna o slăbiciune pentru tine, știi asta. Nu prea știu cum ne-am fi descurcat în pat. Ei, dar n-ai fi fost dezamăgită. Mai ales dacă am fi început cu o baie în stil Jell-O.
Ea chicoti, bucuroasă că schimbaseră subiectul. Acum de-abia se simțea în largul ei.
— O baie Jell-O?
— Să nu-mi spui că n-ai mai făcut niciodată!
Mâinile se încleștară pe umerii ei, și se aplecă să o gâdile cu nasul.
— O să-ți spun eu despre ce este vorba.
— M-am gândit eu că o s-o faci, spuse ea sec.
— Toată lumea se dezbracă, înțelegi? Apoi, umpli cada cu zeci de litri de spumant Jell-o.
Ea râdea acum în hohote, și din cauza a ce-i spunea, și pentru că el o gâdila.
— Mie îmi place cel verde, pentru că se asortează cu părul meu. Dar alții preferă...
Se întrerupse brusc iar mâinile i se încordară. Andy se opri din râs și deschise ochii. Îi urmări privirea, spre ușă, acolo unde stătea Lyon, amenințător.
Fiecare mușchi al corpului era tensionat. Se muta de pe un picior pe altul, ca un animal ținut în lanțuri, care amenință să atace în orice moment. Mâinile lui păreau gata să sfâșie.
— Îmi pare rău că v-am întrerupt, zise el sec. Gracie mi-a spus să vă anunț că e gata masa. Mă duc după ceilalți.
Plecase deja, iar Andy privea în gol spre ușă.
Les îi ridică bărbia cu un deget și o făcu să-l privească în ochi.
— Acum înțeleg încotro bate vântul, spuse el. Lyon s-a aprins după micuța Andy, iar ea se topește toată când e privită.
— Nu!
— Ba da, Andrea Malone. Nu mă minți. Am și eu ochi, la naiba, și recunosc gelozia atunci când o văd. Eram atât de sigur că o să mă omoare, că viața mi-a trecut rapid prin fața ochilor.
Începu să se plimbe prin cameră, așa cum o făcea întotdeauna atunci când se gândea.
— Ar fi trebuit să-mi dau seama de asta. De când am văzut ce-ai filmat până acum. Benzile sunt bune, dar nu spun aproape nimic.
— Nu este nimic în neregulă cu interviul meu, spuse ea.
— Dar nici nu e senzațional. Ai fi putut să-i iei interviu clovnului Bozo, și tot atâtea informații primeai despre cariera militară. Ai fost moale, Andy, ți-ai pierdut obiectivitatea și asta numai din cauza lui Lyon. Pentru că vrei să te culci cu el.
Faptul că el nu știa că o făcuse deja era o slabă consolare.
— Nu știu de unde ți-a venit ideea asta. Nu ne-am înțeles de la început. Mă disprețuiește.
— Dovedește-mi că mă înșel. Mâine dimineață vreau să-l faci pe general să spună totul. La naiba, Andy, ești maestră în a smulge informații. Te-am văzut făcând-o de sute de ori.
— Generalul e bolnav, Les...
— Și are ceva de ascuns. O simt. Ce e toată porcăria aia cu uniforma? Ceva nu e în regulă.
— Nu vreau să-l supăr pe general. N-o să-l întreb.
Les o strânse de umăr.
— Atunci o s-o fac eu, Andy. Dacă îl vom determina pe generalul Michael Ratliff să ne dezvăluie de ce s-a pensionat atât de devreme și de ce a petrecut atâția ani retras la fermă, ar însemna că ne-am asigurat noile slujbe, la rețea. Ori reușești tu să faci din asta povestea anului, ori o voi face eu.
Îi auziră pe ceilalți îndreptându-se spre sufragerie. Les îi eliberă umerii dar nu și privirea. Andy îi simți ochii ațintiți asupra ei cât timp coborâră treptele și se așezară la masă. Lyon stătea în capul mesei. Se părea că generalul avea să mănânce în camera lui.
Gracie puse mâncarea pe masă. Se auziră murmure de aprobare. Andy încercă să înghită ceva cu toate că trupul se răzvrătea la ideea aceasta.
— Tatăl tău s-a pensionat foarte devreme, nu-i așa, Lyon? întrebă Les între două înghițituri.
Lyon termină de mestecat și spuse:
— Da.
— A avut vreun motiv special?
Andy îi aruncă lui Les o privire amenințătoare, dar el n-o băgă în seamă. El și cu Lyon se înfruntau din priviri ca doi boxeri aflați în colțuri opuse ale ringului.
— Domnișoara Malone i-a pus aceeași întrebare, răspunse Lyon. Iar el i-a răspuns că voia să încerce să-și trăiască altfel viața, că se săturase de militărie. Dorea să trăiască liniștit, alături de mama mea.
— Dar era încă foarte tânăr, se încăpățână Les.
Toți ceilalți tăcuseră. Ascultau conversația care vibra de înțelesuri nerostite. Membrii echipei îl văzuseră de nenumărate ori pe Les încercând să intimideze oamenii, dar de data aceasta se părea că-și găsise nașul. Lyon Ratliff nu era omul care să se lase provocat.
— Poate că asta a și vrut, ca să se poată ocupa de fermă.
Lyon reîncepu să mănânce, de parcă n-ar fi realizat importanța întrebării.
— Poate, spuse Les sceptic.
Andy văzu cum degetele lui Lyon se încleștaseră în jurul paharului.
— Dar, pe de altă parte, este foarte posibil să fi avut și un alt motiv. Pe care n-ar vrea să-l afle cineva. Poate despre mama ta, poate despre război...
Lyon își împinse cu furie scaunul, acesta căzu la pământ cu un zgomot puternic. Paharele și tacâmurile tremurară pe masă. Andy îl auzi pe Jett șoptind:
— Dumnezeule!
Gracie veni alergând din bucătărie.
Furia îl învăluia pe Lyon ca o aură. Ochii lui aruncau scântei.
— Vreau să plecați de-aici până diseară. Ați înțeles? Afară!
Ochii lui se întoarseră spre Andy:
— Toți! Filmați ultima parte a interviului după-amiază, după ce se odihnește tata, apoi dispăreți.
Ridică scaunul, apoi ieși ca o furtună.
Tăcerea se prelungi chiar și după ce Gracie se retrase plină de tact în bucătărie.
Jeff își drese glasul. Era prima oară când se părea că își pierduse curajul.
— Plănuisem să ne reîncărcăm bateriile astă-seară, Andy. Nu știu dacă mai avem suficientă...
— Faceți ce puteți, Jeff, spuse ea absentă.
— O.K. Se ridică urmat de ceilalți. Mergem să instalăm aparatele acolo unde ne-a arătat, lângă râu.
Părăsiră încăperea.
Ea își împături șervetul, într-o simetrie perfectă. Deodată i se părea foarte important ca șervetul ei să stea exact cum trebuia. Se ridică.
— Andy...
— Taci, Les. Ai vorbit destul.

Pentru filmările în aer liber, ea plănuise să se îmbrace cu ceva mai puțin sobru. Îl rugase și pe general să renunțe la cravată. Așteptase cu nerăbdare înregistrarea de acum. Râul constituia un decor perfect.
Dar era filmarea de rămas-bun, care adăuga o notă de nostalgie. Nu se gândise la vremea când va trebui să plece. Știa că va sosi și acel moment, dar nu-i dăduse atenție.
— Recunoaște, Andy, își spuse în oglindă. Ai sperat să-l revezi pe Lyon și după plecarea ta.
Acum își dădea seama de cât de zadarnică era această speranță. El avea viața lui. Ea pe a ei. Poate că era mai bine să plece acum, când el avea o părere proastă despre ea. N-ar fi fost în stare să-i întoarcă spatele în alte condiții.
[bookmark: bookmark34]Se îmbrăcă într-o pereche de pantaloni de culoarea untului și o bluză galbenă, cu mâneci largi și foarte decoltată. Își strânse părul într-o coadă, ca să adauge ținutei un aer romantic.
O așteptau cu toții pe patio. Generalul Ratliff stătea în scaunul cu rotile, la umbra cabinei. Ea încercă să nu privească într-acolo. Îi trezea prea multe amintiri. Trebuia să facă apel la toată detașarea ei profesională. Era aproape pe punctul de a izbucni în plâns. Dacă ar fi fost încurajată cât de puțin, s-ar fi aruncat în brațele lui Lyon care stătea neclintit, privind totul fără să scoată vreun cuvânt.
— Mă gândeam să vă filmez în timp ce mergeți spre râu. Împrejurimile sunt încântătoare, spuse Jeff.
— Perfect, zise Andy. Ce vrei să facem?
— Mergi alături de general și discutați. O să fac eu restul.
— Bine.
Generalul auzise indicațiile lui Jeff și își întoarse scaunul spre cărarea pietruită. Andy avea de gând să se prefacă că purtau o conversație dar generalul o surprinse, deschizând discuția:
— Nu arăți deloc bine, Andy.
— Mă bucur că nu ne-au conectat microfoanele, spuse ea, încercând să pară detașată și să zâmbească.
— Nu în sensul fizic, continuă Michael Ratliff. Știi că eu cred că ești frumoasă. Dar acum ești nefericită. Lyon mi-a spus că veți pleca după-amiază.
Cu coada ochiului îl văzu pe Jeff strecurându-se printre copaci, urmărindu-i în timp ce mergeau. Antrenată, după sutele de ore de filmare, ea nu privi spre camera de luat vederi de pe umărul acestuia. Plimbarea lor trebuia să pară naturală, inocentă. Dar conversația nu era așa, cu siguranță.
— V-a spus că el ne-a alungat?
— Nu cred că-l place prea mult pe domnul Trapper.
— De fapt, nu ne place pe nici unul.
— Ba da, pe tine.
Andy era cât pe ce să se împiedice. Dar generalul continuă, fără să țină seama de reacția ei sau de cameră.
— Lyon se poartă destul de ciudat în ultima vreme. Rareori îl vedeam până acum în timpul zilei. De obicei, se scula în zori și nu se întorcea decât la cină. Și, adesea, nici măcar atunci. De când ai venit tu dă târcoale casei, ca un pisoi.
— Vrea să vă protejeze. M-a avertizat să nu vă obosesc prea mult și să nu-mi bag nasul unde nu trebuie.
— Asta e problema cu Lyon. Se preocupă prea mult de mine și prea puțin de el. După părerea mea, e într-o formă chiar mai proastă decât a mea.
Ajunseseră la mal, acolo unde îi așteptau Tony și Warren, asistați de Gil, care se învârtea în jurul lor ca o cloșcă. I se aduse un scaun lui Andy, i-l așezară lângă scaunul cu rotile al generalului. După ce verificară sunetul, încercând să estompeze pe cât posibil sunetul apei, Jeff începu să filmeze ultima parte a interviului.
Tony se culcă sub un pom. N-avea nici o grijă, de vreme ce nu se folosea nici un reflector. Warren îi scrijelea grăbit lui Andy întrebările pe o tăbliță. Urmau să aibă nevoie de ele, atunci când aveau să filmeze doar întrebările. Gil stătea pe jos, cu picioarele încrucișate sub el, și asculta interviul în căști. Les se foia în spatele lui Jeff. Lyon se sprijinea de un chiparos și-i privea pe toți cu atenție.
La un moment dat, Andy pierdu controlul asupra interviului. Începuse prin a-i pune întrebări despre război, încercând să le mențină pe un teren neutru, așa cum îi ceruse generalul, și se trezise râzând în hohote la o poveste despre un fermier francez și nevasta acestuia, care adăpostise un pluton întreg în hambar.
Generalul spunea povești după povești. Tony se trezi din somn să-l asculte. Curând, râdeau cu toții. Gil nici măcar nu mai încerca să le estompeze râsetele. Andy îl văzu chiar pe Lyon zâmbind la una din povestirile mai colorate.
Generalul râdea, însuflețit; se părea că se distra. Când Warren îi făcu semn că timpul se sfârșise, Andy îl întrerupse cu grație, chiar în clipa în care se pregătea să înceapă o nouă povestire, și puse capăt interviului.
— Oh, domnule general, a fost minunat, spuse Andy, scoțându-și microfonul și întizându-i-l lui Gil. Apoi se aplecă spre bătrân și-l îmbrățișă din inimă.
— Cred că m-am lăsat purtat de val.
— Ați fost de neprețuit.
— Ce părere ai, Les? îl întrebă Jeff entuziasmat.
— A fost O.K.
— Cred că nici nu mai e nevoie să filmăm încă o dată întrebările, zise Jeff.
— Rămâne la latitudinea ta, spuse Les.
— Te simți bine, tată? întrebă Lyon, venind în spatele lui Andy.
— Nu m-am mai distrat atât de bine de ani întregi. Nici n-aș fi crezut că-mi voi mai aminti atâtea povești. Îți dai seama, să mă gândesc la toate acestea, după atâta timp.
Râse pentru sine, pierzându-se în gânduri. Apoi ochii i se încețoșară și-și luă fiul de mână.
— N-a fost chiar atât de rău, Lyon. Acum, când mă gândesc, îmi dau seama că n-a fost chiar atât de rău.
— Ar fi mai bine să ne-ntoarcem acasă, spuse Lyon și porni motorașul care acționa scaunul cu rotile.
Mergea alături de el, mâna lui protectoare odihnindu-se pe umerii fragili ai tatălui său.
— Ce-a vrut să spună? o întrebă Les pe Andy.
— Adică?
— Nu face pe proasta cu mine, Andy pentru numele lui Dumnezeu! Ce-a vrut spună cu „n-a fost chiar atât de rău”?
— Nu știu. Cred că s-a referit la experiența lui de război.
— A fost mai mult decât atât și tu o știi foarte bine.
— Nu știu decât că nu ești fericit până nu simți mirosul sângelui. Ei bine, eu sunt satisfăcută. Cred că interviul a mers perfect. Dacă te așteptai să descoperi secrete ascunse, care să-i știrbească reputația, îmi pare rău pentru tine. Va trebui să te mulțumești cu atât.
I-o luă înainte și ajunse pe patio în același timp cu generalul. Lyon îi deschisese ușa, dar generalul îi făcu un semn.
— Așteaptă puțin, Lyon. Vreau să vorbesc cu Andy. S-ar putea să nu ne mai vedem înainte de plecarea ei.
Ea îi ceru voie din ochi lui Lyon, iar acesta se îndepărtă. Îngenunche lângă Michael Ratliff. El îi luă mâna și i-o strânse cu putere.
— Știu că poate o să crezi că este doar visul nebunesc al unui bătrân, dar am avut o presimțire chiar înainte de a te vedea în ușă, în ziua aceea. Cu o seară înainte, Lyon îmi povestise furios despre tine, despre cât erai de încăpățânată, de tenace. Cu toate că nu vorbea prea elogios despre tine, cred că ai avut un efect puternic asupra lui, Andy. Cred că ai fost menită să pătrunzi în viețile noastre.
Făcu o pauză:
— O să te întreb direct. Bătrânii nu au prea mult timp la dispoziție. Îl iubești pe fiul meu?
Ea își lăsă capul pe genunchiul lui, încercând să-și stăpânească lacrimile.
— Da, da, îl iubesc.
— Speram să aud asta. Și m-am rugat să fie așa. Sunteți foarte potriviți. Nu lăsa ca prezentul să te înspăimânte. Gândește în viitor. Dacă dragostea ta pentru el este adevărată, lucrurile se vor rezolva.
Ea știa că nu era așa dar nu voia să-i umbrească optimismul. Se ridică doar ca să-l sărute ușor și să-l mângâie pe obraji. Nu și-au luat la revedere, ci s-au privit fără să scoată vreun cuvânt, până când Lyon s-a apropiat să-l conducă înăuntru.

Totul era aranjat dinainte. Băieții aveau să parcheze camioneta în fața barăcii, să-și strângă aparatele, iar Les avea să-i urmeze până la San Antonio, în mașina închiriată. Andy urma să îi ajungă din urmă, după ce își împacheta lucrurile.
Se uită repede în jur, să vadă dacă n-a uitat ceva. Nu voia să se gândească la momentul plecării. Simțea că va muri dacă o va face. Așa că va aștepta să fie singură, undeva, să-și plângă de milă.
Știind că își amânase și așa prea mult plecarea, se îndreptă spre ușa dormitorului și o deschise. Lyon stătea în prag. Fața lui nu exprima nimic. Nici mânie. Nici dragoste. Nici victorie. Era tot atât de goală precum se simțea ea, pe dinăuntru.
— Am terminat de împachetat. Tocmai mă pregăteam să cobor, spuse ea grăbită, speriată, că nu cumva el să fi venit s-o alunge.
El nu spuse nimic, ci o îmbrânci înăuntru și închise ușa în urma lui. Ea mai făcu doi pași înapoi.
— Cum se simte tatăl tău?
— E foarte obosit. Am chemat doctorul. E cu el acum.
— Sper să nu se fi extenuat astăzi, dar...
Vocea i se frânse. De ce nu găsea nimic de spus? Cu siguranță, nu voia să-l înfurie și mai tare pe Lyon, amintindu-i că el fusese cel care insistase să facă ultimele filmări chiar în după-amiaza aceea.
El făcu câțiva pași în direcția ei, până ce-i despărțiră numai câțiva centimetri. Prinzând-o de încheieturi o răsuci și o lipi cu spatele de ușă.
— Se pare că te îndrepți spre slujba visată, la o rețea importantă, domnișoară Malone. Ce păcat că n-ai reușit să smulgi acea poveste cutremurătoare la care sperai. Dar n-aș vrea să pleci cu mâna goală, după ce te-ai străduit atât. Uite, vreau să iei asta cu tine.
Se aștepta ca gura lui să fie dură și posesivă, dar o simți dulce și persuasivă. Se folosea de cea mai veche tactică din manualul de strategie. Să-i inspiri încredere dușmanului, să-l tratezi cu blândețe, dar în tot acest timp să te pregătești de atac. Cu toate că știa ce avea de gând, ea nu avea puterea de a se apăra.
Gura ei se deschise ca o floare, iar el nu ezită să pună stăpânire pe ea. Mâinile care-i strângeau încheieturile se relaxară, iar palmele desfăcute alunecară ușor pe palmele ei. Degetele li se înlănțuiră.
Lyon o lipi și mai tare de ușă, împingând-o cu șoldurile. Ceea ce începuse ca o îmbrățișare insultătoare se schimbă într-o explozie de dorință.
Andy nu mai știa decât că îl dorea, că îl iubea. Numai pe el. Lyon. Lyon. Lyon.
Dar la fel de repede cum o îmbrățișase, el o eliberă, împingând-o de parcă i-ar fi provocat repulsie. Respira întretăiat.
— Acum, du-te la Les și povestește-i. Sunt sigur că vrea să cunoască toate detaliile.
Durerea pe care o simțea se transformă curând în furie.
— Tu... prost încăpățânat. Chiar crezi...
— Lyon! Lyon!
Sesizară panica din glasul lui Gracie și ieșiră amândoi, ca s-o vadă pe Gracie, gâfâind în timp ce urca scările.
— Lyon, doctorul Baker a spus să vii repede. Tatăl tău...
[bookmark: _Toc411334245]Capitolul 9
Vântul îi spulbera părul și-i usca lacrimile care-i curgeau pe obraji. Se uita pierdută, rugându-se ca natura să găsească o cale de a-i alina durerea.
Cu ultimele crâmpeie de luciditate, Andy încercă să înțeleagă ceva din disperarea și confuzia ultimei ore.
Ea și Lyon coborâseră în grabă scările. El intrase în dormitorul tatălui lui în timp ce ea încercase s-o aline pe Gracie care plângea. Doctorul ieși din cameră, clătinând din cap, răspunzând astfel întrebării ei, nerostite. După aproape o jumătate de oră, Lyon ieșise din cameră cu ochii uscați, dar cu fața împietrită. Nici nu o privise. Nu vedea nimic în jur în timp ce discuta cu doctorul. Curând după sosirea ambulanței Andy privi îndurerată cum generalul era purtat pe o targă. Lyon plecă cu mașina lui în urma ambulanței.
O lăsă singură pe Gracie, care era la fel de întristată, dar trebuia să se ocupe de o mulțime de lucruri. Lyon o avea alături. Știa că Gracie îi va oferi toată dragostea și alinarea ei. Era un lucru bun.
Ajunse la motel pe înserat. Cerul devenise indigo. Andy se gândi că băieții ieșiseră să ia masa, așa că intră direct în camera pe care aceștia i-o rezervaseră. Era absolut identică cu cea pe care o ocupase la venire.
Încuie ușa, scoase telefonul din priză și se ghemui în pat. Următoarele opt ore se prefăcu că dormea.
„Generalul Michael Ratliff, ultimul dintre generalii supraviețuitori ai celui de-al doilea război mondial, a murit la ferma lui de lângă Kerrville, Texas, unde a locuit, retras, de la pensionare, din 1946. Generalul a murit împăcat, după o lungă boală. Înmormântarea, strict familială, va avea loc mâine, la fermă.”
Andy îl privea pe crainicul emisiunii de știri cu câtă nepăsare citea anunțul. Se întrebă dacă Lyon făcuse un anunț oficial în legătură cu moartea tatălui său.
„Președintele, auzind de moartea generalului Ratliff, a spus:...”
Andy ascultă cuvintele președintelui Statelor Unite care aducea un elogiu la fel adresa generalului, dar eroul, care primise o mulțime de medalii, nu semăna deloc cu bătrânul gentleman pe care-l știa ea.
Doar cu o zi în urmă, ea îi vorbise despre fiul lui, și despre faptul că-l iubea. O ținuse de mână cu degetele lui fragile, spunându-i din ochi că aproba din toată inima această dragoste.
— Dă-mi drumul!
Andy tresări când Les îi bătu în ușă.
— Imediat.
N-avea nici un rost să amâne ceea ce urma. Își găsi halatul la piciorul patului și-l folosi ca pe o armură. Se îndreptă spre ușă și o deschise.
— Când ai aflat? o întrebă el direct.
— Aseară.
N-avea sens să-l mintă. A murit chiar când mă pregăteam să plec.
— Și n-ai găsit de cuviință să-mi spui? strigă Les.
— La ce ți-ar fi folosit?
— La ce? Oh, Doamne! Ți-ai pierdut complet mințile.
Ea îl ignoră. Se așeză pe un scaun și-și ridică genunchii la piept, sprijinindu-și bărbia de ei. Își amintea de felul în care o privise generalul, pentru ultima oară. Știuse că avea să moară. Și își luase la revedere în tăcere.
— Andy? Ce naiba se întâmplă cu tine?
Ea ridică ochii spre el, fără să-l vadă. Abia după câteva clipe reuși să-i distingă trăsăturile.
— Un om pe care îl admiram a murit. Cum poți să mă întrebi ce s-a întâmplat?
Les întoarse capul spre fereastra acoperită de draperia care împiedica soarele să pătrundă în cameră.
— Știu că l-ai admirat, dar acest om este sinonim cu o știre, iar noi suntem oamenii zilei. Andy, nu te-ai gândit că stăm pe o mină de aur?
Ea clătină din cap. Les se îndreptase spre fereastră și trăgea draperiile. Soarele o izbi în față. Își feri ochii.
— Ce... mină de aur?
— Gândește, Andrea, pentru numele lui Dumnezeu! Suntem în posesia singurului interviu acordat de general de la retragerea lui. Acum e mort, iar noi avem ore întregi de înregistrări cu el. Înțelegi ce înseamnă asta?
Ea se ridică de pe scaun, se apropie de fereastră și începu să privească afară. Era o zi minunată. Dar nu și pentru Lyon. El trebuia să se ocupe de înmormântare.
— Andy?
— Ce este?
— Mă asculți?
Ea își trecu o mână prin părul încâlcit.
— M-a întrebat dacă știu ce înseamnă faptul că avem atâtea înregistrări cu generalul.
Les înjură în barbă.
— O să-ți explic. Este adevărat că tu ai rămas la convingerea că generalul n-avea nimic de ascuns, iar eu n-am să ți-o iert niciodată. Dar am de gând să vând rețelei aceste benzi, cu un preț mult mai mare decât cel la care mă gândisem la început. Este singura noastră șansă, și am să profit de ea, indiferent dacă vei fi sau nu de acord.
— Așteaptă, Les.
Își freca fruntea cu mâna. De ce o necăjea cu asta acum?
— Nu sunt montate. Nu au fond muzical...
— Cui îi pasă? N-au decât să le aranjeze ei. Le vor pentru emisiunea de știri de astă seară. L-am contactat deja pe unul dintre producători. A fost foarte încântat. Vom trimite benzile cu avionul. Trebuie să pornim imediat spre San Antonio.
— Les, te rog, lasă-mă să mă gândesc.
Se întoarse spre pat și se așeză, cufundându-se în salteaua moale.
— Nu am avut în intenție să folosesc acest interviu după ce generalul nu va mai fi. N-am crezut că va fi necrologul său.
— Știu asta.
Simțea în tonul lui Les că și începuse să-și piardă răbdarea.
— Așa a fost să fie, Andy. Știai bine că bătrânul - adică generalul - avea să moară curând.
— Curând, da, dar nu în timp ce eram eu acolo.
Își acoperi fața cu mâinile.
— Mi se pare un semn de lipsă de respect.
— Nu-mi vine să cred ceea ce aud, strigă Les, punându-și mâinile în șold. Ce e cu tine?
Lyon. Lyon. Asta se întâmplase. Și faptul că-l cunoscuse pe general. Interviul visat își pierduse din importanță, în comparație cu cei doi bărbați, iar dacă era de acord cu Les, poate că avea s-o lase în pace un timp.
— Bine, zise ea, încet. Fă ce vrei. Dar eu voi veni mai târziu. Vreau să mai rămân puțin.
— Bineînțeles că o să mai rămâi. Vreau să-mi faci un reportaj, dincolo de porțile fermei. Am trimis deja echipa acolo. Presa o să dea târcoale, începând cu ora prânzului, dar noi le-o putem lua înainte la toți. Cât timp eu dau o fugă până la San Antonio, să trimit benzile, tu și cu băieții...
— Nu, categoric nu, răspunse ea. Am fost de acord să vinzi benzile, pentru că vreau ca poporul american să-l vadă așa cum era în ultimele zile ale vieții. Dar nu voi pândi ca un vultur.
— Andy, pentru numele...
— N-o s-o fac, Les. Punct.
— Oh, îmi doresc să te fi culcat naibii cu cowboy-ul ăla ca să-ți revii. Poate că atunci te-ai fi purtat ca adevărata Andy Malone, cea pe care o cunosc de ani de zile. Te asigur că tipul are aceeași dotare ca și noi ceilalți.
— Ai depășit măsura, Les.
Stătea perfect dreaptă, privindu-l ca o leoaică. El înțelese imediat mesajul.
— O.K. O.K.
Se îndreptă încet spre ușă.
— Pot să-i trimit numai pe băieți să surprindă câteva imagini. Jeff mi-a spus că toate benzile sunt la tine. Unde sunt?
Erau toate în carcasele lor, așezate într-o geantă de voiaj. I-o întinse lui Les, iar el o întrebă:
— Ai pus și dezlegarea înăuntru?
Începu să gândească cu repeziciune, încercând să-și aducă aminte când anume îi semnase generalul hârtia care i-ar fi permis să difuzeze interviul. Dar nu-și amintea. Își duse o mână la gură.
— Oh, Les, suspină ea.
— Ce s-a întâmplat?
— Dezlegarea. N-o am.
Încercă să nu ia în seamă privirea ucigătoare pe care i-o aruncă Les.
— Nu se poate, Andy. Încearcă să-ți amintești. Niciodată, în toată cariera ta, nu te-ai apucat să iei vreun interviu înainte de a obține acordul scris. La naiba, unde e?
— Nu-l am, îi răspunse ea. Când am început să înregistrăm, m-am grăbit ca nu cumva să obosească generalul. Apoi s-a stricat unul din microfoane, îți amintești? Și a trebuit să amânăm totul. Țin minte că mi-am spus că o să-l rog mai târziu să semneze. Dar n-am făcut-o.
El își lovi podul palmei cu pumnul, iar lui Andy i-a fost dat să audă cuvinte pe care el nu le mai rostise până atunci. Se întoarse furios spre ea.
— Sper că nu mă minți. Nu e vreo șmecherie...
— Nu, îți jur, Les. N-am semnătura lui.
— Lyon o să ne dea cu siguranță în judecată, dacă difuzăm interviul fără permisiune. Și chiar dacă el nu știe că n-o avem, oricum rețeaua nu-l va difuza. Va trebui să te duci până acolo, să-ți semneze.
— Nu.
— Cum adică, nu?
— Adică nu. Poate după înmormântare.
— Dar e abia mâine, strigă Les.
— Da. Până atunci, nu mă duc. S-ar putea ca Lyon să nici nu mă lase să intru.
Les se uita la geanta pe care ea o ținea în mână.
— Am să dau telefon și am să le spun celor de la rețea că vrei să-i tragi în piept.
— Dar nici nu mi-a trecut prin minte.
— Ba da. Nu mai zâmbea acum. Sună-i și spune-le că nu vor avea interviul decât după înmormântare. Și nu mă mai căuta toată ziua.
Ajuns în prag, se întoarse cu fața la ea, ținându-și mâinile în șolduri, și o privi îndelung. Clătină din cap.
— Te-ai schimbat, Andy. Nu înțeleg ce s-a întâmplat cu tine.
— Așa este, Les. Nu ai cum să înțelegi.

Și-a petrecut restul zilei în pat, cu o compresă rece pe ochi. Încuiase benzile în valiză și ascunsese cheia. Încuiase și ușa și pusese lanțul.
Pentru că dormise prea puțin cu o noapte înainte, ațipi din când în când. În timp ce oscila între somn și veghe, scenele din zilele de dinainte i se derulau prin minte. Iar Lyon era peste tot.
Seara urmări emisiunile de știri de pe diferite programe. După cum prevăzuse Les, intrarea la fermă era asaltată de reporteri și fotografi. Poliția ridicase baricade care să-i țină departe. Numai celor care îi fuseseră apropiați, și veteranilor care luptaseră sub comanda lui, li se permisese să intre. Majoritatea aduseseră flori.
Inima lui Andy se strânse când îl văzu pe Lyon ieșind la poartă, să dea o declarație presei. Era îmbrăcat așa cum Andy nu-l mai văzuse niciodată: într-un costum negru, cu cămașă albă. Felul în care se comporta era de-a dreptul impresionant. Gâtul i se strânse de emoție. Reușea să se stăpânească, dar oare cât suferea? Probabil că Jerri venise, să-i fie alături în aceste momente. Brusc, Andy regreta acest gând. Ideea că Lyon ar fi putut găsi alinare în brațele altei femei o durea.
A doua zi de dimineață, programele de știri n-au amintit decât în treacăt despre înmormântare și despre faptul că președintele decolase de pe Lackland Air Force Base, pentru a ajunge la ora 10, să asiste la înmormântare. Generalul urma să fie îngropat la fermă.
Andy se îmbrăcă cu o rochie chamois și se încălță cu sandale cu toc asortate. Își strânse părul cu o panglică și își puse în urechi o pereche de cercei din aur.
Pe la ora douăsprezece, își încărcase toate bagajele în mașina închiriată și intenționa să părăsească orașul pentru totdeauna, dar nu înainte de a obține acordul lui Lyon de difuzare a interviului. Echipa care filmase înmormântarea de după pod, plecase deja spre San Antonio. În speranța că vor mai prinde avionul care decola după amiază. Cu toate că nici unul nu o spusese, Andy știa că toți fuseseră afectați de moartea generalului.
Pe la ora trei, Les veni la ea în cameră. Se certaseră, pentru că el ar fi vrut ca ea să plece mai devreme. Dar Andy refuzase.
— Când te întorci? o întrebă el.
— Când o să obțin semnătura, zise ea. Nu știu ce voi găsi acolo. Poate că mai e încă poliția. Nici nu știu dacă o să mă pot apropia de fermă. Mă întorc cât de repede pot.
Mâinile i se umeziseră pe volan. Ceea ce îi spusese lui Les era adevărat. Nu știa ce va găsi la fermă și aproape că-și dorea să nu poată intra. Se temea de întâlnirea cu Lyon mai mult decât s-ar fi temut să escaladeze baricada poliției.
Nu exista nici un fel de baricadă, ci același paznic care îi deschisese poarta în ziua în care sosise. Sute de flori se ofileau sub soarele puternic. Coborî geamul în dreptul lui.
— Bună, zise ea.
— Bună, îi răspunse bărbatul.
Avea ochii roșii, iar inima lui Andy tresări de compasiune.
— Sunt doamna Malone. Am mai fost cu...
— Da, știu cine sunteți.
— Aș putea intra pentru câteva minute?
El își ridică pălăria și se scărpină în creștet.
— Nu știu. Domnul Ratliff a spus să nu intre nimeni.
— Poți să suni, să-l întrebi? Spune-i că vreau să-l văd pentru un lucru foarte important.
— Bine.
Intră în ghereta lui, iar Andy îl văzu formând numărul.
Când se întoarse, acționase deja sistemul electric de deschidere al porților.
— Nu l-am găsit pe domnul Ratliff, dar am vorbit cu Gracie și ea a spus că e în regulă.
— Mulțumesc.
Porni motorul și pătrunse înăuntru. Casa și împrejurimile erau pustii. Nu se mai vedea nici urmă de fermier trebăluind ca de obicei. Chiar și vitele care pășteau în depărtare, pe dealuri, erau ciudat de nemișcate. Înainte să apuce să sune la ușă, aceasta se deschise și Gracie se repezi în brațele ei.
— Oh, Andy, Dumnezeu să te binecuvânteze că ai venit. Nu știu ce să mă mai fac cu el. E în birou. Cred că bea. S-a ținut atât de bine, dar după ce au plecat toți parcă a înnebunit. Nu vrea să mănânce, și aproape că a aruncat cu tava după mine. Dacă n-ar fi fost atât de mare, cred că i-aș fi dat o palmă. Vorbești tu cu el, nu-i așa?
Andy privi temătoare spre ușa camerei în care era Lyon.
— Nu cred că voi reuși să-i schimb starea de spirit, Gracie. Sunt ultima persoană pe care și-ar dori s-o vadă.
— Eu am o altă părere despre toate astea. Cred că plecarea ta l-a făcut să se poarte astfel.
Andy se întoarse spre ea, surprinsă.
— Dar tocmai și-a înmormântat tatăl.
— Andy, ne așteptăm la asta de mai mult de un an. Știu că-i pare rău, n-am nicio îndoială în privința asta, dar un bărbat nu se poartă astfel. Durerea lui e în inimă, și nu și se datorează numai morții tatălui lui.
Buza de sus începuse să-i tremure. Andy o luă în brațe.
— Îmi pare foarte rău, Gracie. Știu cât de mult l-ai iubit.
— L-am iubit. Și-mi lipsește. Mă bucur însă că nu se mai chinuie. Te rog, intră să vorbești cu Lyon. Îmi fac probleme pentru el.
Andy își puse geanta pe măsuța din hol.
— Ai spus că bea și că nu vrea să mănânce?
— N-a mai luat nici o înghițitură de... nici nu-mi amintesc de când.
— Ei, atunci să începem cu începutul. Adu-mi mâncarea pe care i-o pregătiseși.
În câteva minute, Gracie se întorsese deja cu friptură de pui, salată de cartofi, și pâine cu unt. Andy îi luă tava din mâini și se apropie de ușă.
— Deschide-o, te rog.
Gracie se supuse, apoi se dădu repede înapoi, ca și cum i-ar fi fost frică.
Andy pătrunse în camera cufundată în întuneric. Draperiile fuseseră trase, împiedicând lumina să pătrundă înăuntru. Mobila capitonată cu piele, biroul masiv din lemn  de stejar, rafturile ticsite cu cărți, toate contribuiau la atmosfera apăsătoare din încăpere. Toate acestea, precum și mirosul de whisky, provenind de la sticla desfăcută, pe care o ținea Lyon în mână.
Ea își continuă drumul prin încăpere, fără să facă vreun efort să își mascheze zgomotul pașilor.
Îi văzu gura conturându-se într-un urlet. Îl auzi, chiar înainte ca acesta să-i fi părăsit buzele. Dar uimirea îl înfrânse. Se holbă la ea pentru o clipă, apoi mârâi:
— Ce cauți aici?
Primul ei impuls a fost să lase jos tava și să se arunce în brațele lui, oferindu-i alinare. Dar știa că el ar fi respins un astfel de gest de sentimentalism, și și-l înfrână.
— Credeam că e evident. Ți-am adus ceva de mâncare.
— N-am nevoie de nimic. Și mai ales n-am nevoie de tine. Te rog să pleci. Acum.
— Poate c-ai reușit să-ți terorizezi menajera, dar pe mine nu mă înfricoșezi. Eu nu mă sperii așa ușor. Așa că, poartă-te ca un adult civilizat și mănâncă-ți mâncarea. Gracie e de-a dreptul bolnavă de grija ta. Mie una nu-mi pasă dacă te încui aici și bei până nu mai știi de tine, dar ei îi pasă. Iar eu țin la ea. Unde să așez tava?
Fără să-i aștepte răspunsul, puse tava în fața lui.
— Nu te-am văzut de dimineață, alături de ceilalți vampiri însetați de sânge. Ai dormit prea mult?
— N-ai decât să mă insulți, dacă asta te face să te simți mai bine, domnule Ratliff. Te pricepi de minune la asta. Știi să fii încăpățânat, necioplit și șovin. Dar n-am crezut că ești predispus spre lașitate.
Se ridică încet de pe scaun; trebui să se sprijine de marginea biroului.
— Lașitate?
— Da. Ești un laș. Crezi că deții monopolul durerii. Că ai rămas singur, și doar tu suferi din cauza asta. Ei bine, nu știi mai nimic despre suferință, domnule Ratliff. Am discutat cu un om care n-avea picioare. Știi ce face? Participă la maraton, într-un cărucior.
I-am luat interviu unei femei care a paralizat de la gât în jos, în urma unei poliomielite. Dar mi-a zâmbit tot timpul, și mi-a vorbit cu mândrie despre tablourile ei. Pentru că pictează, ținând o pensulă între dinți.
— Ia stai? Ce faci, îmi ții loc de conștiință?
— Poate.
— N-am nevoie. N-am spus niciodată că nu mai există și alți oameni, care să sufere mai mult ca mine.
Se lăsă la loc în scaun.
— N-ai spus-o, dar o faci pe martirul pentru că te-a părăsit nevasta. Te răzbuni pe toată lumea, din cauza asta.
Se sprijini cu palmele de birou, și se aplecă înainte.
— Lyon, e normal să suferi pentru tatăl tău, zise ea, cu blândețe. Dar n-are rost să te închizi aici, lăsând că rănile să se adâncească. Ești mult prea valoros.
— Valoros? râse el amar. Jerri nu era de aceeași părere. Mi-a fost necredincioasă, chiar înainte de a mă părăsi.
— Și Robert.
El ridică brusc capul, iar ochii lui o studiară câteva momente. Își trecu mâna peste față, apoi o întinse spre sticlă. Andy își ținu respirația, dar răsuflă ușurată, văzând că o pune la loc, fără să o atingă.
Cu expresia unui băiețel, îi spuse:
— Dă-mi, te rog, puiul.
Ea se relaxă și-i împinse tava. El izbucni în râs.
— Pentru câți oameni e mâncarea asta?
— Gracie mi-a spus că n-ai mai mâncat de destulă vreme. S-a gândit că poate ți-e foame.
— Vrei și tu?
— Nu e decât o farfurie.
— Putem împărți pe din două.

*

Gracie aproape că răsturnă ceașca de cafea, ridicându-se brusc de la masa din bucătărie, atunci când Andy intră, aducând tava goală.
— Cum se simte? întrebă Gracie, îngrijorată.
— Sătul, râse Andy. Am mâncat și eu puțin, dar el a dat gata restul. Vrea ceva de băut. Dar nu cafea, cred. Cred că, cu puțin noroc, o să-l pot convinge să doarmă.
— Îi pregătesc ceai cu gheață.
— Da, Gracie, cred c-ar fi foarte bine.
Făcu o pauză, înainte de a doua rugăminte.
— Aș vrea să faci ceva pentru mine.
— Orice, după cum te-ai descurcat cu Lyon.
— Dă un telefon la Haven in the Hills, și lasă-i un mesaj domnului Trapper. Nu vreau să i-l transmiți personal, pentru că se va înfuria, și nu meriți cuvintele urâte pe care le va rosti. Mesajul este că va primi ce aștepta mâine dimineață.
— Va primi ce aștepta, mâine dimineață.
— Da.
N-avea de gând să-i spună acum lui Lyon. Ajunseseră să comunice la un nivel pe care nu-l mai cunoscuseră până atunci. Nu voia să facă nimic din ce-ar fi putut să pună în pericol noua încredere dobândită.
— Ar fi mai bine să-l anunți pe paznic să nu dea voie nimănui înăuntru, azi.
— Ai dreptate, zise Gracie.
— Cred că asta e tot. Cu puțin noroc, Lyon va adormi, în curând.
— Îți mulțumesc, Andy. Știam eu că numai tu le poți rezolva pe toate.
Andy dădu din cap, dar nu spuse nimic. Luă tava cu cele două pahare înalte și cu carafa de ceai, și intră în cameră. Lyon nu mai stătea în spatele biroului, ci se întinsese pe canapea. Ținea ochii închiși. Vesta, haina și cravata îi erau așezate grămadă pe un scaun.
Andy se îndreptă în liniște spre el. Ajunsese doar la câțiva centimetri de el, când Lyon deschise ochii.
— Credeam c-ai adormit.
— Mă odihneam.
— Vrei puțin ceai cu gheață?
— Da.
— Cu zahăr?
— Două lingurițe.
Ea se înfioră.
— Să înțeleg din asta că tu îl bei neîndulcit?
— Îmi amintește de siropul pe care l-am băut la Gabe’s. Cred că pune pe puțin patru lingurițe la un pahar.
— De ce l-ai băut?
— Trebuia să fac ceva, până găseam suficient curaj să intru în vorbă cu tine.
— …
— Robert te-a înșelat?
Schimbase atât de brusc subiectul, încât Andy se simți la fel de șocată ca și atunci când aflase, prin intermediul unei „prietene”, că soțul ei îi era necredincios.
— Da.
Lyon oftă.
— M-am culcat cu multe femei. Cred că, de obicei, plăcerea a fost reciprocă. Dar n-am făcut-o niciodată cât timp am fost însurat. Mă așteptam la o fidelitate absolută din partea amândurora. Cred că așa trebuie să fie într-o căsnicie.
— Probabil că ai învățat asta de la tatăl tău. Gracie mi-a spus că, după ce-a murit mama ta, nu s-a mai simțit atras de nici o altă femeie.
— A iubit-o până... la moarte.
Începu să-i vorbească despre părinții lui, și mai ales despre tatăl lui, pe care-l iubise și-l respectase.
— N-a fost ușor să fiu fiul unei legende. Câteodată mă revoltam. Toată lumea se aștepta ca eu să mă ridic deasupra tatălui meu, se aștepta ca eu să fiu deosebit, pentru că tatăl meu era cine era. Acest exil al său, autoimpus, și-a lăsat amprenta asupra tinereții mele. Nu călătoream niciodată ca o adevărată familie, nu plecam în vacanțe. Când am mai crescut, mi-a dat voie să merg în excursii cu prietenii mei, și cu părinții acestora.
Vorbi despre înmormântare, despre sicriul înfășurat în drapelul țării, despre președinte și despre blândețea cu care-l tratase.
— Ești un admirator al lui, politic vorbind? îl întrebă ea.
— Deloc. Este însă un om foarte drăguț.
O întrebă despre predecesorul președintelui de atunci, căruia ea îi luase de curând un interviu.
Ea începu să-i povestească despre cum decursese interviul, dar după câteva propoziții observă că el închisese ochii. Îi luă din mână paharul pe jumătate gol și-l așeză pe masă. Așteptă câteva minute, până ce respirația i se egală, apoi îi sprijini capul în poala ei.
El se strânse și mai tare lângă ea, în somn. Degetele lui Andy se jucau prin părul lui; îi mângâie apoi chipul, coborând ușor spre gât.
Câteva minute mai târziu, el se cuibări mai strâns lângă sânii ei, murmurând ceva, ceea ce îi păru a fi numele ei. Dar poate că fusese doar imaginația, care-i juca feste. Îl ținu mai strâns, încercând să-i dovedească astfel dragostea ei, pe care nu ar fi avut curaj să i-o mărturisească dacă el ar fi fost treaz. Apoi adormi și ea.

Când se trezi, el îi săruta sânii, prin țesătura rochiei. Mâna lui rătăci mai jos, ajungând până la centrul feminității ei.
— Lyon? șopti ea.
— Andy, te rog, gemu el. Vreau să facem dragoste.
[bookmark: bookmark35][bookmark: _Toc411334246]Capitolul 10
— Am nevoie de tine. Indiferent dacă e bine sau nu, dacă pentru tine are sau nu sens, te doresc, Andy.
Ea își trecu degetele prin părul lui. Nu opuse nici un fel de rezistență când rochia ei alunecă la pământ, nici când îi desfăcu sutienul. El își îngropă fața la pieptul ei, ca un copil care căuta adăpost, începu să-i depună săruturi fierbinți pe piele.
Bărbatul de obicei controlat și stăpân pe sine o dezbrăca acum cu degete neîndemânatice, și parcă îi cerea ajutor. Se luptă apoi cu fermoarul pantalonilor.
O pătrunse fără vreun alt preambul, dar ea era pregătită să-l primească, gata să-l aline, să-l facă să-și uite durerea. Cu fiecare zvâcnire, el se golea de amărăciune. Ea acceptă acest lucru. Dacă trupul ei putea să-i ofere alinare, atunci ea avea să fie remediul bolii lui spirituale. N-avea nici o legătură cu sexul, ci cu dragostea. Iar când avea să se sfârșească, ea va fi recunoscătoare pentru șansa de a-l fi iubit necondiționat, dăruind totul, neprimind nimic.
Fără să vorbească sau să se miște, ea îl ținu strâns în brațe când el se odihni, capul lui fiind o povară dragă ce se sprijinea pe umărul ei. Îi asculta respirația, prețuind fiecare sunet. Bătăile inimii lui erau absorbite de sânii ei.
El ridică privirea. Când îi văzu lacrimile din ochi, se simți cuprins de remușcări.
— Oh, Doamne, Andy, îmi pare rău. Îmi pare atât de rău! zise el, clătinând din cap.
Îi adăposti capul la pieptul lui și-i mângâie părul.
— Nu știu ce a fost cu mine. Nici măcar nu te-am sărutat înainte de... Ce ticălos sunt! Te-am făcut să plângi. Cred că te simți groaznic. Ca și când ai fi fost violată. Doamne, ce rău îmi pare!
Ea își ridică fața spre el.
— Taci. Plâng pentru că sunt fericită că ai avut nevoie de mine.
— Am avut. Am. Nu mi-aș fi imaginat că după aceste două zile, să vreau, să-mi doresc tocmai acest lucru.
Ea îi zâmbi cu tandrețe.
— Ai fost obsedat de gândul morții. Aveai nevoie să te simți viu. Să sărbătorești viața.
Ochii lui erau ca niște cărbuni încinși.
— Să fie oare posibil ca după tot ce s-a întâmplat între noi, după furie, animozitate și neîncredere să mă fi îndrăgostit de tine, Andy Malone?
— Nu știu. Oare așa să fie? Sper. Pentru că eu te iubesc foarte mult, Lyon.
— Andy.
Numele ei era o șoaptă.
— Andy. N-am crezut niciodată că voi iubi pe cineva pe nume Andy. Și mai mult decât atât, că o să simt că mor dacă n-o sărut.
Spunând asta, el îi desfăcu buzele cu un sărut. Cu blândețe, se revanșă pentru violența de mai înainte. Continuă să o sărute pe gât, sfârșind cu lobul urechii ei.
— Chiar acum. A săruta nu mi s-a părut nicicând atât de important ca acum.
— Și acum e important?
— Foarte.
— De ce?
— Pentru că doar așa îți vei da seama cât de iubită ești.
O sărută din nou. De data aceasta, gura lui rămase nemișcată pe buzele ei, acoperindu-le posesiv, adâncindu-și limba tot mai profund. O strânse lângă el.
— Îmi poți ierta egoismul de mai devreme, urcând cu mine în dormitor?
Ea dădu din cap și se ridicară de pe canapea. Își adunară în tăcere hainele, se îmbrăcară și ieșiră din birou.
Era deja noapte. Soarele apusese de mult. Se opriră să asculte, dar nu auziră nici un zgomot, nici dinspre bucătărie, nici din camera lui Gracie.
— Ți-e foame? o întrebă el politicos, iar Andy îi zâmbi larg.
— Ce-ai face dacă ți-aș spune că da? îl necăji ea.
— Aș înghiți în sec și aș încerca să nu plâng.
Ea îl luă de mână și o porniră în sus, pe scări. Crezuse că el avea s-o ducă în dormitorul lui, dar el se opri în dreptul camerei pe care o ocupase ea.
— Hai să intrăm aici.
— De ce?
— O să vezi.
Intrară în încăperea scăldată de lumina lunii. Nu crezură de cuviință să aprindă lumina. Nu era nevoie.
— Nu te mișca, îi spuse el, în timp ce se dezbrăca.
Ea rămase pe marginea patului, ascultătoare, urmărind cu deliciu cum își scotea mai întâi cămașa, apoi pantalonii și chiloții. Era un specimen minunat, iar ea se simți mândră de felul în care arăta, dar și geloasă pe orice altă femeie care-l mai văzuse astfel.
— Vino încoace, îi spuse el și îi întinse mâna.
Ea se ridică și se apropie de el. Strecurându-se în spatele ei, Lyon o luă de talie și o conduse spre oglinda imensă din colț, de lângă fereastră. Ea admirase această piesă de mobilier din prima clipă în care o văzuse. Avea aproape doi metri înălțime, iar rama ovală era sculptată din lemn de trandafir. Avea cu siguranță cel puțin o sută de ani, dar oglinda fusese reargintată și reflecta extrem de clar.
Lyon își ridică mâinile în dreptul umerilor ei, să-i desfacă nasturii rochiei, pe care îi încheiase cu atâta greutate doar cu câteva minute în urmă. Unul câte unul nasturii căzură victime degetelor lui îndemânatice. Cu multă grijă îi desfăcu centura din talie, apoi îi cuprinse sânii pe sub rochie. Ea se cutremură. Se lipi de el, dar nu închise ochii.
Aerul proaspăt al nopții îi răcorea pielea. El făcu ca rochia să-i alunece de pe umeri. Mâinile lui iubitoare îi scoaseră agrafele care-i susțineau părul, lăsându-i-l liber pe umeri. Își îngropă fața în mireasma șuvițelor aurii, o sărută pe gât, mângâind-o cu limba.
Când își ridică chipul și ochii li se întâlniră în oglindă, își zâmbiră.
Mâinile lui coborâră de pe umerii ei pe sâni. Ușor, foarte ușor, mai mult ca o sugestie a unei mângâieri, degetele lui îi atinseră sfârcurile. Dacă n-ar fi privit totul în oglindă, ar fi putut să jure că nu era decât rodul imaginației ei.
Dar răspunsul ei era real. Lyon îi desfăcu sutienul care căzu și el la pământ.
— Frumos, murmură el.
În oglindă îi văzu mâinile acoperindu-i sânii. Pielea i se înfiora sub atingerea lui. Îi necăjea sfârcurile, care ieșeau în întâmpinarea mângâierilor lui.
— Nu știu cât voi mai rezista, murmură el. E un vis pe care am dorit să-l împlinesc, cu tine. Ești atât de frumoasă!
Se sărutară iar ea îi simți palmele strecurându-se sub ultimul ei veșmânt, care, curând, căzu alături de celelalte.
Fără să se elibereze din îmbrățișare, ea păși alături, ocolind grămada de haine. Sexul lui întărit îi atingea spatele, dar el se abținea, îmbătându-se în splendoarea goliciunii ei.
Se uitau împreună la imaginile lor, reflectate în oglindă. Mâna lui rătăcea pe abdomenul ei, lipind-o de bărbăția lui. Cu cealaltă mână îi mângâia coapsa, trecând pe lângă triunghiul auriu, promițând noi delicii.
— Iubește-mă, Lyon. Te rog, iubește-mă acum.
O luă în brațe și o purtă spre pat. Se așeză lângă ea, promițându-și în gând că nu va mai face niciodată ceea ce făcuse mai devreme, în birou. Când ea se rostogoli lângă el, o opri cu o mișcare a mâinii.
— Avem tot timpul, șopti el și-i sărută sânul.
Limba lui se rotea în jurul sfârcului, făcând-o să tremure de dorință.
— Te rog, Lyon.
— N-o să mai fiu egoist cu tine, niciodată. Lasă-mă să te iubesc.
Rând pe rând, o aduse în pragul extazului, nelăsând-o să-i cadă pradă. Când nu mai putură să reziste dorinței, el o acoperi cu trupul lui și se cufundă în dulceața ei.
Îi ridică ușor coapsele, ca ea să-l cunoască în întregime. Corpurile lor se armonizau perfect, se sincronizau în mișcări.
Îngânând cuvinte de adorație, el o purtă spre împlinire.
— ...e atât de bine...
— ...adânc, înăuntru...
— ...da...
— ...credeam că mințeai când spuneai...
— N-a mai existat nimeni, de la Robert.
— Les?
— Niciodată, Lyon. Îți jur.
— Ah, Andy, e atât de bine!
— Și mie îmi este. Nu m-am mai simțit niciodată astfel.
— Adevărat?
— Da. Niciodată.
— Sărută-mă.
*

— E prea fierbinte?
— Nu.
— Prea rece?
— E tocmai bună. Unde e săpunul? îl întrebă ea.
— Eu sunt primul, zise el.
Mâinile ei îi mângâiau pieptul. Se aventură cu limba într-o explorare necunoscută până atunci.
— Andy? Ce s-a întâmplat?
— Mi-e teamă.
— Să mă atingi? Nu trebuie să-ți fie.
Îl iubi cu inocență.

Mai târziu, stăteau în pat, cu braţele și picioarele împletite. Degetele lui hoinăreau leneș pe spatele ei, iar ea își adăpostea nasul în pieptul lui.
— Ce crezi despre tatăl meu, Andy?
— De ce mă întrebi asta acum?
El ridică din umeri:
— Nu știu. Cred că datorită faptului că el era mereu îngrijorat de părerea celorlalți, de ce aveau să scrie despre el cărțile de istorie.
— A fost un om deosebit, Lyon. Iar din câte am citit despre el, este de admirat și ca soldat. Dar nu cred că asta îmi voi aminti despre el, ci mă voi gândi întotdeauna ca la un bătrân gentleman care și-a iubit fiul, care și-a plâns soția, care i-a respectat pe ceilalți și și-a prețuit intimitatea. Am dreptate?
— Mai mult decât crezi.
Se ridică și-și sprijini spatele de tăblia patului. Fără să facă prea mult caz de goliciunea lui, ridică un genunchi și o cuibări mai strâns lângă el.
— Les avea dreptate, să știi, zise el, încet.
— În ce privință?
Nu voia cu adevărat să știe, dar trebuia să-l întrebe, pentru că știa că el voia să-i spună.
— În legătură cu adevăratul motiv al retragerii tatălui meu. Cu faptul că există un secret care l-a determinat să părăsească armata și societatea.
Ea rămase nemișcată. Nici nu îndrăznea să respire.
— S-a întors acasă ca un erou, dar nu se simțea astfel. Ai auzit vreodată de bătălia de la Aisne?
— Da. Acolo era sectorul tatălui tău, iar aliații au repurtat o victorie de o mare importanță. Mii de dușmani și-au găsit sfârșitul la Aisne.
— Dar și mii de soldați americani.
— E regretabil, dar acesta este prețul victoriei.
— În ochii tatălui meu, prețul a fost prea mare.
— Ce vrei să spui?
Lyon oftă.
— A făcut o eroare tactică, și a trimis practic la moarte un întreg regiment. Asemenea lucruri s-au întâmplat frecvent. Ofițerii riscă viața trupeților de dragul unei avansări. Dar nu și tatăl meu. El prețuia viața fiecăruia din oamenii aflați sub comanda lui de la ofițeri până la ultimul soldat. Când și-a dat seama ce se întâmplase, a fost distrus. N-a putut să uite niciodată că acea greșeală a sacrificat viețile multor oameni, că a lăsat în urmă văduve și orfani...
Vocea i se frânse.
— Dar, Lyon, luând în considerație valoarea lui, o asemenea eroare se poate ierta.
— Da, din punctul nostru de vedere. Nu și dintr-al lui. A fost chiar decorat pentru acea bătălie, considerată drept o mare victorie. Însă ca bărbat, ca soldat, a fost înfrânt.
Când a sosit acasă, a fost aclamat ca un erou, dar conflictul interior nu-i dădea pace. Nu se simțea deloc un erou, ci un trădător.
— Nu se poate!
— Nu un trădător de țară, ci al oamenilor care se încrezuseră în judecata lui. Era un conflict imposibil de reconciliat, așa că s-a retras din armată și a venit aici, închizând ușa lumii și amintirilor.
Ea tăcu o clipă, înainte de a spune:
— Nimeni n-ar fi aruncat cu pietre în el, Lyon. A fost un om respectat, un erou, un conducător, într-o vreme în care America avea nevoie de eroi, de conducători. Bătălia a avut proporții nebănuite. Poate că în tot acel haos, a crezut că a făcut o greșeală, care, de fapt, nu a avut loc.
— Știu asta, Andy, și o știi și tu. Dar n-am reușit să-l conving, spuse el cu tristețe. A murit regretând acea zi, de parcă n-ar mai fi trăit o alta. Nu conta ce ar fi crezut oamenii dacă ar fi știut. Se judeca extrem de aspru.
— Ce tragic! A fost un om foarte drăguț.
— Avea o părere foarte bună despre tine, zise el, mai vesel acum, trecându-și o mână prin părul ei.
Ea îl privi.
— Adevărat?
— Da. Mi-a spus că arăți foarte bine.
— Așa tată, așa fiu.
— Și - continuă el, ignorându-i comentariul - mi-a spus, chiar în ziua morții lui, că eram un prost că te-am lăsat să pleci, și că îmi meritam soarta.
— Iar tu i-ai răspuns...?
— N-are rost să repet acum ce-am spus. Eram într-o dispoziție foarte proastă.
— Și acum?
— Acum sunt extenuat și vreau să mă culc, dar nu pot suporta gândul că-mi pierd timpul dormind, când tu ești goală lângă mine.
— Te ajută cumva să știi că și mie mi-e somn?
El zâmbi și o sărută, lipind-o de pieptul lui. Andy își drese glasul.
— Domnule Ratliff, cred că nu-ți dai seama unde-ți ții mâna.
— Ba da, dar speram că n-o să bagi de seamă.
— Vrei să fii un gentleman și s-o iei de acolo?
— Nu. Am adormit deja.

Lumina soarelui o făcu să clipească des. Era a doua zi de dimineață, iar ea își punea cerceii în fața oglinzii. Imaginea în oglindă îi amintea de noaptea trecută, de fanteziile erotice ale lui Lyon. Mâna îi tremură ușor, pentru că nu-și recunoștea expresia întipărită pe chip. Nu o mai avusese niciodată.
Ar fi putut să creadă că visase, dacă trupul ei n-ar fi păstrat urme vii. Sânii ei erau ușor iritați de barba lui Lyon. Sfârcurile îi tresăreau la amintirea buzelor și limbii lui. O senzație grea o apăsa între coapse, ori de câte ori își amintea de trupul lui Lyon.
Actul iubirii fusese complet, nu numai o uniune fizică, ci și a spiritelor. Forța lui sexuală deșteptase în ea feminitatea, pe care nu spera s-o mai descopere. Îl iubea pe acest bărbat, îi iubea vulnerabilitatea, puterea, simțul umorului și chiar temperamentul aprig.
Lyon. Îl iubea pe Lyon.
La puțină vreme după ce se treziseră, el coborâse la mașină să-i aducă valiza, apoi se întorsese în camera lui.
În timp ce se îmbrăca, ea se gândea cum să-l roage să semneze dezlegarea și cum să-i spună de hotărârea pe care o luase chiar înainte de a adormi în brațele lui. Nu știa ce le rezervă viitorul. Nu discutaseră nimic. Cu o noapte înainte, trăiseră doar prezentul. Dar orice s-ar fi întâmplat între ei - iar ea nu-și mai putea imagina acum viitorul fără el - știa că viața ei trebuia să-și schimbe cursul. Nu mai putea continua la fel. Până să ia această decizie se simțise constrânsă, încătușată. Acum era liberă.
Îi auzi pașii repezi pe scări și îi atribui graba nerăbdării de a o vedea. Mai aruncă o privire grăbită în oglindă și se întoarse spre ușă să-l întâmpine.
— În sfârșit! S-a întors iubitul meu...
Cuvintele îi muriră pe buze, văzându-i expresia furioasă. O privea ucigător.
— Mincinoaso...
— Lyon, strigă ea, împiedicându-l să mai vorbească. Ce s-a întâmplat?
— Îți spun eu ce s-a întâmplat. O perversă mică pe nume Andy Malone m-a înșelat din nou.
— Înșelat?
— Mi-a ascuns adevărul, strigă el. Știu de ce ai venit.
— Lyon, spuse ea prăbușindu-se pe pat și privindu-l uimită. Nu știu ce vrei să spui.
— Nu știi, hm? Se îndreptă spre fereastră și privi dealurile care străluceau în lumină. Bine, fie ca tine. Spune-mi tu de ce ai venit?
— Voiam să te văd.
Spunea adevărul. Les nu făcuse decât să-i ofere o scuză pentru a se întoarce la fermă. Dar ea ar fi găsit oricum un motiv să-l revadă.
— Voiai să mă vezi, repetă el ironic, întorcându-se din nou cu fața spre ea. ce emoționant! Fără îndoială, voiai să-mi alini durerea.
— Da, se tângui ea.
— N-ai avut nici un alt motiv?
— Ba da, aveam nevoie de... e o...
— Spune-mi, la naiba, strigă el.
Ea se ridică de pe pat și-l înfruntă curajoasă.
— Aveam nevoie de semnătura ta pe o hârtie de dezlegare, pentru ca interviul cu tatăl tău să poată fi difuzat. Asta voiai să auzi?
— Dar m-ai găsit pe jumătate beat, și îndurerat, și apelând la instinctele tale materne, iar tu, cu inima ta bună, te-ai hotărât să rămâi cu mine, să mă ajuți să redevin bărbat.
— Nu, spuse ea, clătinând din cap. N-are nici o legătură una cu alta. Uitasem de dezlegare. Nu voiam decât să te ajut.
— Oh, bineînțeles. Mai mult ca sigur. Și de vreme ce tot erai aici, și-mi ofereai alinare cu trupul tău, fără să ai vreo pretenție, normal, ai reușit să afli ceea ce ai vrut să știi chiar de la început.
Ea se îmbujoră și își înfipse unghiile în palmă. Nu voia să-și piardă și ultima fărâmă de autocontrol. Unul din ei trebuia să-și țină cumpătul, iar Lyon parcă înnebunise.
— Ce anume, Lyon? Cu ce scop mi-am vândut trupul? Spune-mi.
— Pentru nenorocita aia de poveste. Tocmai am văzut buletinul de știri de la New York. Reporterul anunța știri senzaționale în ediția de seară. O dezvăluire importantă privind viața generalului Michael Ratliff. Interviul pe care nimeni nu l-a mai văzut vreodată, înregistrat chiar în ziua morții. Și cine crezi că va prezenta totul? Nimeni alta decât femeia care-mi încălzea mie patul și cine știe câte alte paturi, Andy Malone.
Desfigurat de mânie, el se îndreptă spre ea.
— Iar acum vei avea cu adevărat ce să le spui. Caută bine în cărțile de istorie, acolo unde este prezentată bătălia de la Aisne, pentru că va trebui să cunoști toate elementele înainte de a povesti cele întâmplate.
Rămasă fără puteri, Andy se așeză din nou pe marginea patului, se uita la fața aplecată deasupra ei, încercând să recunoască trăsăturile bărbatului cu care își petrecuse noaptea. Oare gura aceea, care rostea acum acuzații îngrozitoare, era aceeași cu cea care rostise atâtea șoapte de iubire, după ce făcuseră dragoste?
— Am venit aici pentru semnătura ta, spuse ea. Les a plecat să negocieze cu rețeaua vânzarea înregistrărilor. Voiam ca toată țara să vadă acest interviu, Lyon. Voiam ca oamenii să-l cunoască pe tatăl tău, pe care l-am iubit, așa cum a fost înainte de a muri. Asta este tot. N-am avut nici cea mai mică intenție să dezvălui ceea ce tu mi-ai încredințat.
— Nu? Gracie mi-a spus aseară că i-ai dat instrucțiuni să-l sune pe Les la hotel, cu mesajul că va primi ceea ce aștepta azi-dimineață.
Cuvintele inocente erau acum răstălmăcite, otrăvite.
— M-am referit la semnătura ta. Nu puteam să vindem dacă n-o aveam. Les s-a înfuriat când a aflat că nu aveam dezlegarea. A încercat să mă determine să vin la tine, dar n-am vrut s-o fac decât după înmormântare.
— Ce drăguț din partea ta.
— Știu că nu mă crezi.
Din ce în ce mai nervoasă, pentru că-și dădea seama că el o suspecta, ca și cum noaptea de dinainte nu însemnase nimic, începu să vorbească tot mai tare.
— Chiar crezi că plănuisem să-ți smulg o destăinuire aseară?
— Luând în considerare starea mea, cred că te-ai gândit că m-ai putea face să vorbesc. Merita să încerci, nu? Ei bine, felicitări. Ai obținut mai mult decât te-ai fi așteptat. Interviul tău valorează acum cei puțin dublu. Cariera ta va face un salt. Așa că pleacă din casa mea și fugi la Les să-i spui totul.
— Bineînțeles că voi pleca. Dar nu pentru motivul pe care-l crezi tu. Nu vreau să mai petrec nici măcar o clipă alături de un om care nu știe ce înseamnă să fie bărbat. Ar fi trebuit să înveți de la tatăl tău. El era înțelegător, iertător. M-ai acuzat cândva că sunt lipsită de emoții. Dar tu? Uită-te la tine, Lyon.
El deschise gura să vorbească, dar Andy nu-l lăsă.
— Ai spus că n-ai putut să înțelegi de ce tatăl tău și-a impus această izolare. Dar pereții care-l țineau departe de restul lumii nu se compară cu zidurile pe care le-ai ridicat în jurul inimii tale. Închisoarea ta e mai înspăimântătoare decât a lui.
— Uite, spuse ea, deschizând valiza și scoțând geanta de voiaj - aici sunt nenorocitele alea de benzi. Arde-le, aruncă-le în râu, fă ce vrei cu ele. Nu-mi pasă. Nu vreau să te mai văd niciodată.
I le aruncă la picioare.
— Sper să-ți găsești fericirea alături de ele.
În câteva clipe, închise geamantanul și ieșise din cameră.

Starea de spirit a lui Les Trapper se potrivea foarte bine cu culoarea părului lui. Nimeni nu îndrăznea să-l contrazică în astfel de clipe. Ochii lui albaștri aveau puterea de ai face pe ceilalți să tacă. Doar un prost sau un martir putea să-l provoace deliberat.
Andy nu era nici una nici alta. Nu simțea nimic, cu excepția unei detașări triste. Spuse calm:
— Am lăsat înregistrările la fermă. Dacă vrei, poți să iei legătura cu el, să le recuperezi. Eu una nu mă mai amestec. Poate că le-a distrus deja. Nu știu. Și nici nu-mi pasă.
— Vrei să spui - mormăi Les printre dinți - că ai lăsat toate acele înregistrări de valoare cowboy-ului acela?
— Da. I le-am dat lui Lyon.
Se temuse de întâlnirea lor, dar acum nu-i mai păsa. De la fermă se îndreptase direct spre Haven in the Hills, acolo unde o aștepta nerăbdător Les, să vină cu înregistrările și cu dezlegarea semnată.
— Ai înnebunit? strigă el. Am așteptat șansa asta ani întregi. Am muncit mult pentru ea. Ce naiba te-a apucat?
Râse amar.
— Cred că știu. Lyon Ratliff.
— Rezervă-ți remarcile crude pentru cineva care le apreciază.
— Dar nici măcar n-am început să fiu crud. Vreau benzile, la naiba! N-ai decât să dai cu piciorul șansei tale, dar eu nu voi proceda la fel cu a mea.
— N-ai decât să le iei de la Lyon.
— Îndrăznește să mai vorbești așa cu mine și te dau afară.
— Oricum, n-aveam de gând să mă întorc la lucru.
Expresia lui înmărmurită o amuză.
— Oricum, nu la Telex.
— Ce vrei să spui? Fără camera de luat vederi ești moartă.
— Chiar așa? Nu cred.
— O ai în sânge, Andy. Ești foarte bună. Cea mai bună. Și-ți place. E viața ta.
— Nu, Les, strigă ea. E viața ta. Eu aștept mai mult de la a mea.
Ar fi vrut să-l poată lua de umeri pe bărbatul care-i fusese prieten, să-l scuture, să-l facă să înțeleagă. Dar știa că era imposibil. El nu avea să înțeleagă niciodată.
— Îți mulțumesc pentru compliment. Știu că am talent dar nu mai am motivații. Nu vreau să ajung în vârf, sacrificând totul. Tatăl meu a hotărât în numele meu, apoi Robert, apoi tu. Nimeni nu m-a întrebat. Mi-a plăcut ceea ce făceam, dar nu mai am nimic altceva. Am treizeci de ani. Peste zece ani o să am patruzeci, și poate cariera mea se va sfârși, sau poate voi fi un pion de bază. Dar va fi în continuare tot ce am. Și probabil, cineva mai tânăr, mai drăguț și mai talentat îmi va lua locul. Și atunci ce voi face? Mie ce-mi va mai rămâne? Iartă-mă, Les, că te las baltă, dar vreau să plec. Vreau să-mi trăiesc viața.
— Toate astea sună bine, dar sunt o porcărie, iar tu știi asta foarte bine. Te-ai îndrăgostit rău, iar acum vrei să-l aperi pe tip. Ce s-a întâmplat? Te-a dat afară?
— Da. Pentru că a văzut anunțul cu privire la interviul care urma să fie difuzat diseară.
— Ei și ce? Știa oricum că-l vom vinde rețelei. Tot avea să fie transmis, mai devreme sau mai târziu. De ce...?
Își lăsă capul pe o parte și-i studie degetele care tremurau de nervozitate.
— Stai puțin, ai aflat ceva. Nu-i așa?
Cum ea nu-i răspunse, el îi cuprinse fața în palme și i-o ridică.
— Nu-i așa?
Îl privea fără să fie câtuși de puțin speriată. El nu mai avea puterea s-o intimideze, s-o umilească sau s-o rănească. Sentimentele ei rămăseseră cu Lyon, acolo unde lăsase și benzile. N-avea de gând să dezvăluie secretul. Îl va lua cu ea în mormânt. Les avea dreptate să fie furios. Erau prieteni de mult timp. Din punctul lui de vedere, ceea ce făcea ea acum, era o trădare.
— Nu, spuse ea calmă, privindu-l în ochi. Nu, Les. N-a existat niciodată vreun secret. Poate că acesta este motivul pentru care vreau să renunț. Tu ești mereu în căutare de sânge. Eu nu. Tu vezi oamenii doar ca pe niște povești posibile, cu ajutorul cărora să-ți clădești o carieră. Și eu ajunsesem să gândesc la fel, și nu-mi place asta. Acum îi văd pe cei care mă înconjoară ca pe niște ființe umane, care au tainele lor, și pe care au dreptul să nu le dezvăluie nimănui.
Se ridică pe vârfuri să-l sărute pe obraz.
— Te iubesc. Mi-ai fost un bun prieten. Sper să fii și în continuare. Dar aș vrea să nu ne mai vedem un timp. La revedere.
Ieși din cameră și se îndreptă spre mașină. Pornise deja motorul când el ieși în prag.
— Andy, o strigă. Unde te duci?
Părea învins, așa cum ea nu-l mai văzuse niciodată. Inima i se strânse dar luase o hotărâre și voia să și-o mențină.
Îi răspunse cu o voce gravă:
— Nu știu.

Plecă spre San Antonio, și-și închirie o cameră la Palacio del Rio, pe faimoasa Riverwalk. Luă de la recepție câteva broșuri turistice. Ar fi fost minunat să petreacă o săptămână de anonimat. Avea să plece undeva, să facă plajă, să mănânce mâncăruri exotice, să lenevească, până ce avea să se simtă în stare să se întoarcă acasă. Și să-și reconstruiască viața. Unde să meargă? În Mexic? Caraibe?
Ce mai conta?
Tot singură ar fi fost. Nu numai că-l pierduse pe Lyon, dar și slujba și prietenul cel mai bun. Nu se mai aflase niciodată într-o asemenea situație.
Pentru că nu voia să stea singură în camera de hotel, se îmbrăcă cu o rochie din bumbac și își refăcu machiajul. Ieși pe faleză, se plimbă pe Riverwalk, apoi se hotărî să intre într-un restaurant să mănânce.
În timp ce trecea pe lângă mese stârnea priviri admirative din partea bărbaților. Dar ochii ei spuneau un „nu” foarte hotărât. Alții se uitau la ea cu atenție, încercând să-și dea seama cine era. Se obișnuise cu asta. Adesea oamenii o recunoșteau imediat. Unii o priveau mirați, dar nu știau de unde o cunosc. Ea se întreba adesea când își dădeau oare seama. Poate că atunci când o vedeau din nou la televizor. Probabil că-și duceau mâna la frunte și exclamau: Bineînțeles! Andy Malone! Ea era.
Se juca cu furculița în salată, fără să mănânce. Hamburger-ul pe care-l comandase era apetisant și zemos, dar îi amintea de cel comandat de Lyon la Gabe’s, și nu reușea să ia vreo înghițitură. Și nici nu era prăjit cum trebuie. Sau poate era scuza pe care o găsise că să-l poată lăsa neatins în farfurie.
O porni înapoi pe Riverwalk, care era acum asaltat de turiști. Cum să-și umple oare orele lungi de singurătate ale serii?
Se opri să asculte o orchestră mariachi, își cumpără o înghețată, dar o aruncă imediat la gunoi. Trecu pe lângă o galerie de artă, dar nu avea energia necesară să admire exponatele.
Unul din vaporașele în care se îmbarcau cam patruzeci de turiști, pentru o excursie de o jumătate de oră pe râu, tocmai trăgea la doc. Își luă un bilet și păși pe vapor ajutată de un tânăr încins cu o centură mexicană viu colorată.
— Înaintați, vă rog, apuse el cu o voce plictisită.
Se așeză pe bancheta din lemn, privind spre apă. Nu se dădu deloc atenție celorlalți pasageri, cu excepția unei fetițe frumoase de vreo doi ani, cu codițe blonde, care se așezase lângă ea.
Andy le zâmbi părinților fetiței. Ea era drăguță, avea un aer proaspăt. El ducea un aparat de fotografiat. O familie tânără, plăcută, aflată în vacanță. Se simți copleșită de durere.
Întoarse ușor capul când auzi motorul pornind, și rămase înmărmurită când îl văzu pe ultimul pasager care se îmbarca.
Inima începu să-i bată cu putere. Își întoarse privirile din nou spre apă, fără să o vadă. Auzi murmurul celor care obiectau nemulțumiți:
— Nu mai e loc în față. Vă rog să rămâneți aici, în spate.
— Mă simt rău atunci când călătoresc cu vaporul. N-aș vrea să vărs pe cineva, se auzi o voce joasă, puțin răgușită.
O adiere ușoară răcori obrajii înfierbântați ai lui Andy. Vaporașul porni și se auzi vocea ghidului.
— În stânga, este amfiteatrul unde...
— Bună, zise Lyon încet, apoi repetă: Bună.
Dar Andy nici nu-și întoarse capul spre el.
Într-un sfârșit, îl privi.
— Bună, zise ea pe un ton înghețat și se întoarse la loc.
— Se spune că acești copaci sunt chiar mai...
— Scuză-mă, ai venit cu cineva?
Ea îl privi neîncrezătoare. Lyon se întoarse spre doamnele în vârstă, care stăteau lângă ea și-l priveau acum cu ochi mari. Înlătură această posibilitate.
— O cunoști pe domnișoara? o întrebă el pe fetiță.
Aceasta clătină din cap. În preajmă mai erau doi piloți. Îi întrebă și pe ei.
— A venit cu vreunul dintre dumneavoastră?
— Nu, domnule, răspunseră ei la unison.
— Bine, spuse el zâmbind. N-aș fi vrut să pătrund pe teritoriul nimănui.
Andy privi în jurul ei și-și dădu seama că cei aflați lângă ei nu mai admirau priveliștea, ci urmăreau cu atenție spectacolul. Se uită la el.
— Arată foarte bine, nu? îi întrebă el pe piloți.
Ei se uitară spre Andy, apoi din nou spre el și dădură din cap.
— Nu ești sănătos, șopti ea printre dinți.
— Ce-o căuta o femeie atât de frumoasă singură pe un vapor? întrebă din nou Lyon. Ați remarcat ce corp are?
Piloții începură s-o studieze cu ochi lacomi. Cu un gest reflex ea își încrucișă mâinile la piept.
— Am observat din prima, zise unul dintre ei.
Lyon se întoarse spre Andy.
— Și eu.
Acum îi vorbea numai ei, vocea îi căpătase un alt ton. Ochii lui gri o studiau.
— Cred că e frumoasă, dar nu cred că știe ce simt pentru ea.
— Fu... moașă, gânguri fetița, bătând-o ușurel pe genunchi pe Andy.
— Vrei să-ți petreci noaptea cu mine, fată frumoasă? o întrebă încet Lyon, privind-o în ochii aurii.
— Harry? făcu mama fetiței, speriată.
— Lasă-i în pace, spuse acesta.
Andy se ridică în picioare, într-o încercare zadarnică de a scăpa. Lyon se ridică și el. Nu-i despărțeau decât câțiva centimetri.
— De ce-mi faci asta? șopti ea.
— Pentru că vreau să vii în viața mea. Andy. Chiar dacă asta înseamnă să cumpăr un post de televiziune, sau să instalez unul la fermă, orice, doar să stai cu mine.
— De ce? De ce mă vrei tocmai acum?
— Pentru că te iubesc.
— Mi-ai mai spus asta și aseară. Dar azi-dimineață erai gata să mă omori, crezând că aș fi putut să spun ceva despre tatăl tău.
— Harry? zise din nou femeia și mai speriată.
— Uită-te la rățuște, draga mea, îi spuse acesta fiicei lui, care urmărea captivată scena. Nici la televizor nu mai văzuse așa ceva.
— A fost un reflex, Andy. După tot ce mi-a făcut Jerri, n-am mai avut încredere în femei. Mă foloseam de ele, dar nu mă implicam. Îți poți imagina ce a însemnat să-mi dau seama că te iubesc? Gracie a fost cea care mi-a arătat cât am fost de prost.
— Mă întreb cine or fi Jerri și Gracie, zise unul dintre piloți.
— Șșt, făcu una din femeile în vârstă.
— Jerri e tip sau tipă? îi șopti celălalt pilot prietenului său.
— Nu cred că vreau să știu. Doar ai auzit că nu-i mai plăceau femeile.
— Ce vrei să spui? îl întrebă Andy cu un glas tremurat.
— Că nu mi-ai fi lăsat mie benzile, dacă ai fi avut intenția să-i faci vreun rău tatălui meu. Că n-ai mințit atunci când mi-ai spus că voiai să filmezi o poveste simplă, de viață. Pe Les ar trebui să fiu furios, nu pe tine.
— Les? întrebă mama. Credeam că-l cheamă Jerri.
— Șșt, făcu tatăl.
— Mi-am dat demisia astăzi, Lyon.
El o luă de mină.
— De ce?
— N-aș mai fi putut fi obiectivă, după ce te-am cunoscut. Iar Les știa asta foarte bine. A încercat să nege, dar nu avea rost. Oftă. Tu și tatăl tău valorați pentru mine mai mult decât orice subiect de interviu.
— Și ce vei face?
Ea ridică din umeri.
[bookmark: bookmark36]— Mă gândeam să plec în Mexic, să stau la plajă și să mă gândesc la toate.
A
— Îmi place în Mexic, zise el încet. Îi sărută palma, apoi i-o lipi de obrajii lui.
— Adevărat? întrebă ea.
— E locul ideal pentru luna de miere.
— Luna e de miere, chicoti fetița.
— Lună de miere? repetă Andy, uimită.
— Vrei să te măriți cu mine, Andy?
— Să mă mărit cu tine?
— Nu mai auzi bine, fato? Te-a cerut de nevastă. Răspunde-i să putem coborî.
Andy se uita uimită la femeia în vârstă care vorbise, apoi la fețele celor din jur, care-i priveau cu atenție. Se întoarse spre el, care o aștepta răbdător, și zâmbi.
— Da.

— Ești o fiară, murmură ea, atingându-și buzele de pielea fierbinte a umărului lui. Aproape că-mi este teamă să mai ies cu tine în lume.
— De ce? 0 trase mai aproape de el.
— De câte ori suntem în public mă pui în situații stânjenitoare. Mai întâi la Gabe's, când mi-ai zis să-mi iau cu mine o anumită parte a anatomiei și să plec la Nashville...
— O foarte atrăgătoare parte a anatomiei tale, dacă mi-e permis s-o spun.
— Apoi în noaptea aceea, de față cu toți...
— Puștii ăia.
— Și astă-seară. Ce ți-a venit să mă ceri așa de nevastă?
— Mi-a fost teamă că o să mă refuzi dacă te iau cu duhul blândeții.
— Ar fi trebuit să-ți trag o palmă.
— Dar n-ai făcut-o. Știam eu că undeva, în adânc, ai sufletul blând. Înainte ca ea să poată să riposteze, el o săruta arzător, de parcă ar fi vrut să-i dovedească faptul că era adevărat.
Ea se lipi toată de el, înfiorată de atingerea pielii lui goale.
Se întorseseră la hotel de îndată ce își croiseră drum prin mulțimea curioasă care cobora de pe vas. În clipa în care închisese ușa în urma lor, el o luase în brațe și-i spusese grav:
— Te iubesc, Andy. Să nu mă părăsești niciodată. Mărită-te cu mine.
— Și eu te iubesc, Lyon. Și vreau atât de mult să mă căsătoresc cu tine!
[bookmark: bookmark38]— Copii?
— Cineva mi-a spus odată că e păcat să nu ai copii.
El zâmbi și-i cuprinse fața între palme.
— Iubesc femeia din tine.
— Cu mai puțin de o săptămână în urmă, nu erai de părere că e ceva de capul meu, ca femeie.
— Așa gândeam atunci. Nu voiam să-ți dai seama că mă speriasem.
— Eu te-am speriat? Cum așa?
— Până atunci fusesem foarte sigur de toate. Credeam că viața mea era așa cum mi-o doream. Nu voiam să mă implic, să am responsabilități. Și, cu siguranță, nu doream să fiu iubit, pentru că asta ar fi însemnat să iubesc la rândul meu, și nu voiam să-mi asum acest risc.
Îi atinse fruntea cu vârful degetelor, încercând să facă să-i dispară cutele de îngrijorare.
— Dar ai apărut tu, și totul s-a schimbat. Te-am dorit din clipa în care te-am văzut prima oară. A fost, pur și simplu, dorință carnală. Apoi, am văzut cum te purtai cu tata, și cât de vulnerabilă păreai în ziua în care ne-am adăpostit de ploaie. Și am început să te iubesc. Aș fi vrut să te urăsc pentru că-mi făceai asta. Dar n-am putut. Iar când te-am alungat definitiv, am înțeles ce însemni pentru mine. Trebuia să vin după tine, să te rog să mă primești înapoi.
— Te primesc. Acum și întotdeauna, spuse ea. Renunțasem să mai sper că-mi voi petrece viața alături de bărbatul pe care-l iubesc. Prima mea căsnicie a fost o deziluzie. Eram convinsă că eram menită unei cariere și unui cămin. Vreau să-mi împart viața cu tine, Lyon.
— Am vorbit serios când ți-am spus despre postul de televiziune. N-am nimic împotrivă, dacă vrei să continui să lucrezi.
— 0 să mă mai gândesc. Poate o slujbă cu program redus. S-ar putea să-mi lipsească, după un timp.
— Ești prea bună ca să renunți complet. Sunt nevoit să-ți recunosc profesionalismul, talentul.
— Îți mulțumesc. Dar sper că pasiunea ta pentru mine să nu moară niciodată.
— Poți să fi sigură de asta.
— Cum de m-ai găsit? îl întrebă ea, leneșă.
— Am sunat la Telex. Mi-au dat numărul de telefon al mamei tale. Am sunat-o, m-am prezentat cât mai fermecător cu putință. drept viitor ginere și am explicat că mi-a fugit mireasa. Ea mi-a spus că ai sunat-o de aici, că aveai de gând să pled în Mexic, și că ar fi mai bine să mă grăbesc dacă vreau să te mai prind. Cred, domnișoară Malone, că vrea să te mărite cu orice preț.
— Oh, Lyon... Ai un talent... de a schimba subiectul.
Mâna lui începuse să se joace cu sânul ei, uimit și încântat când sfârcul i se întări. Era o tentație pe care nu o putea trece cu vederea. Îl sărută. Ea se arcui lângă el.
— Lyon...
Telefonul sună. Ea întinse mâna spre receptor.
— Nu răspunde.
— Trebuie, Lyon. Nu-I pot lăsa să sune.
El mormăi ceva, dar n-o împiedică să ducă receptorul la ureche.
— Alo?
— Bună, drăguțo. Ce fad?
— Les! exclamă ea. Nu se aștepta să-l audă, dar se părea că Lyon nu era prea surprins de identitatea interlocutorului ei. Însă nid nu*și încetă sărutările fierbinți. Ce...
Cum... De ce mă cauți?
— Nu ți-am mai spus să nu mai răspunzi la o întrebare cu o altă întrebare? N-ai învățat nimic în toți anii ăștia? Ei bine - oftă el resemnat - n-am putut să dau de Lyon, așa că aș vrea să transmiți tu un mesaj. Am sentimentul că-l vei revedea curând.
Ea își coborî privirea spre părul întunecat al lui Lyon, care acum o mușca ușurel.
— Ce... își drese vocea. Ce mesaj?
— Vreau să-i spui că a făcut un lucru nemaipomenit trimițând înregistrările la rețea. Și scrisoarea. Cu ajutorul lor, am obținut o slujbă de milioane. În două săptămâni t sunt la New York, instalat în noul birou.
— A făcut el asta? întrebă ea.
Își strecură degetele prin părul lui Lyon și încercă să-i ridice fața spre ea, dar nu reuși.
— Ce conținea scrisoarea?
— Ce se întâmpla acolo, Andy? Te simți bine? Ai o voce ciudată.
— Mi-e bine, mi-e bine, murmură ea.
Gura lui fierbinte ajunsese din nou pe sânul ei.
— Scrisoarea...?
— Oh, spunea că ești nevoită să renunți un timp la slujbă, pentru că te căsătorești, dar că ar trebui ca mie să mi se ofere un post de asistent de producție în cadrul emisiunii de știri. Și m-au angajat!
— E minunat, Les! Oh, L... Lyon, e minunat!
Îi căzu receptorul din mână. Îl ridică Lyon.
— Andy, Andy, ce se întâmplă?
— Felicitări pentru noua slujbă, Les. Andy nu mai poate vorbi acum. E în culmea extazului. O să te caute ea - peste un an sau doi.

